
Matošev slučaj pruža nam jedinstven primjer, 
kako se prosječni sud našeg javnog mišljenja o 
vrijednosti jednog knjiševnika promijenio stubokom 
u kratkom vremenskom razmaku. Za života, a i 
poslije smrti, smatrali su ga neugodnim pamjfleti- 
stom, kome su milostivo dopuštali, da ima također 
nešto literarnog talenta. S druge strane mi smo, 
jedva dvadeset godina poslije njegove smrti, svje- 
doci, da je Matoš postavljen na veoma visok piede- 
stal, a oko njegove se ličnosti sve više plete legenda, 
koja želi od njega stvoriti neku mitsku figuru. 
Razlozi su tome različiti, ali su svi daleko od 
umjetnosti, pa su prema tome daleko i od pravog 
Matoša, koji je u svojoj ličnosti utjelovljivao umjet- 
nost i kroz njezinu prizmu reagirao uopće na sve 
šivotne pojave. 

Promatramo li ovu činjenicu iz historijske per- 
spektive, ona je kraj sve svoje iskrivljenosti bila 
neizbježiva, pa dapače i nušna. Stalno negiranje 
jedne izuzetno jake knjiševničke pojave moralo je 
s vremenom dovesti za nadoknadu dotle, da je se 
uljepšavanjem uzdigne do neke idealne ličnosti. Ali 
Matošu ne treba ovakvo idealiziranje, jer se na taj 
način opet zamućuje njegov pravi lik. Njegova 
književna djela i veliki utjecaj na noviju našu knji- 
ževnost osiguravaju mu časno mjesto u sklopu naše 
kulture. Potrebno je samo osvijetliti ispravno nje- 
govu ličnost i općenite prilike, u kojima se kretao. 

To je zadaća priloga, sakupljenih u ovoj knjizi. 
Dakako, da je oni ispunjuju tek djelomično, jer je 
to tek jedan dio onoga, što je o Matošu napisano. 
No pored svega toga iz ovih će se ragličitih mišlje- 
nja o njemu moći zaključiti, da se Matošu, kao 
osobito izrazitom  inđividualisti, ne može nipošto 

prilijepiti bilo koja demagoška etiketa, kako to 
8 vremena na vrijeme pokušavaju učiniti. Cjelo- 
kupno Matoševo književno stvaranje izmiče se sva- 
kom kalupljenju. I baš zato, što u pojedinim dije- 
lovima njegovog stvaranja mogu razne struje naći 
potvrdu za svoje uvjerenje, Matoševa pojava znači 
sintezu hrvatskog mentaliteta, gdje su pomiješane 
jednako njegove dobre osebine kao i loše. Zato pri 
prosuđivanju Matoša moramo voditi računa o toj 
njegovoj hrvatskoj sveobuhvatnosti, da je tako na- 
zovem. 

Matoš je prototip hrvatskog intelektualca na 
prelazu iz devetnaestog u dvadeseti vijek. To je 
mutno vrijeme, u kome se osjeća neizbježno propa- 
danje starih životnih oblika. Životna se snaga gra- 
đanstva iscrpla u dvadesetogođišnjoj mučnoj oporbi 
spram Khuena. Dekadentne tendencije u literaturi 
oko godine 1900. reflektiraju u području umjetnosti 
onaj općeniti umor, koji vlada među građanstvom. 
Prevladava osjećaj praznine i ništavila, koje je 
Matoš tako dobro karakterizirao: ' 


O, monotona naša zvona bona, 
Kroz vaše psalme šapće vasiona: 
Harum — farum — larum — hedervarum — 
Reliquiae reliquiarum! 
Kod kuće 


Političku mnespremnost svih naših građanskih 
stranaka od Khuenova pada pa do konca rata mo- 
žemo procijeniti iz poraznih rezultata, što su ih 
postigle. Nije puki slučaj, da u vrijeme najveće 
krize naših građanskih stranaka počinje osnivanje 
seljačke stranke. U rezultatima današnjice mošemo 
najbolje spoznati, kolika je stvarna vrijednost ove 
političke koncepcije, dok je s druge strane rad 
građanskih stranaka bio puki verbalizam, često 
blještav, ali ipak samo verbalizam. 

U tom početku sutona građanstva kao područja, 
gdje se isključivo odvija narodni život, Matoševo 
pisanje znači prvi krik, što teši za razaranjem ovih 

obliku, osuđenih na propast. U tome leži Matoševo 
historijsko značenje, a i njegova lična tragika. Svi 
su se pripadnici ovog društva oborili rijetkom 
jednođušnošću na njega, zlogukog pisca, što ruši 
ustaljene konvencionalnosti, u kojima se. odvijaju 
šivotni oblici tog kruga ljudi. Ta njegovo je pisanje 
gore od udaraca maljem. U našem je javnom životu 
prije vladao nepisan zakon, po sankcijama jednak 
pisanom zakonu veleizdaje, da se bijeda naših dru- 
štvenih i političkih odnosa mora u literaturi pre- 
krivati lašnim frazama. Kovačić i Kumičić, koji Su 
prije Matoša pokušali žigosati naše konvencionalne 
laži, bili su ubrzo potpuno ušutkani. Kako ne bi 
Matoš navukao na se gnjev ovoga društva, kad o 
njemu ovako sudi: 


O, ta uska varoš, o, ti uski ljudi, 


Pa ta svakidašnja glupa perspektiva! 


Među narodima mi Hrvati sada 

Jesmo zadnji, robovi bez vlasti, 

Osuđeni pasti i propasti bez časti. 
Stara pjesma 


U svom dobu Matoš vidi samo kaljužu, mrak, 
propast. Tražeći uporišnu točku obraća se prošlosti, 
kad je ne nalazi u svom dobu. Odatle njegov tra- 
dicionalizam. On je u našoj prošlosti tražio i pro- 
nalazio stvarne vrednote, te je u tradiciji gledao 
ukupni rezultat pojedinih vrijednih kulturnih na- 
stojanja. No oduševljenje za tradicionalnost nije u 
Matoša nikad pomutilo svijest o činjenicama 8a- 
dašnjice. Najbolje to posvjedočuje njegova balada 
»Iseljenik«. Dok se naši građanski političari iživ- 
ljavaju u sjajnim besjedama, dotle tuđin tjera sa 
svojim  smišljenim ekonomskim mjerama seljaka 
s rodne grude. To je učasna stvarnost, koja se krije 
za kulisama pustih fraza. Poslije Kranjčevića rea- 
gira na nju i Matoš. I nije bez dubljeg značenja, 
što Matoš stavlja u usta seljaku slijedeće riječi: 


Slobode traži samo, gdje 

Ti zbori majke mlijeko! 

Po narodu si svome sve, 

Bez njega — Niko, Neko, 

Pa plačeš ko nad vodom Babilona, 
Na zvuk kad misliš seoskoga zvona. 


U tom mraku i propadanju građanskog društva 
seljaštvo je daleka nada. Matoš je tek naslućuje u 
ovim stihovima, a možda još u gdjekojem proznom 
citatu. Ali i to je dovoljno, da nam Matoš danas 
bude blizak kao umjetnik, koji je svim svojim bi- 
ćem reagirao na velike probleme svog doba, 

Matoš je bio most između dviju generacija, koje 
Su toliko različite po mentalitetu, da jedna drugu 
ne razumije. Današnja generacija, pred kojom stoji 
zidanje novih životnih oblika, gleda samo u buduć- 
nost. Matoš je opominje, da svrne pažnju na one 
tekovine, u kojima se očitovao genij hrvatske 
kulture, 

Dr. BRANIMIR IVAKICG 
predsjednik 


Odbora za podignuće spomenika 


A. G. Matošu 


DR. MILAN OGRIZOVIĆ 


ARTISTA. 


>Na Heine-a se ljute pozitivne, prozaične 
duše, jer ga ne mogu strpati u svoje formule, 
jer ga ne mogu uhvatiti šakom, kao što se 
šakom ne može uhvatiti vjetar, val, ogledalo 
sunca i mjeseca, i vatra, što ne pada zemlji 
kao hlađan kamen, već stremi gore, u nebo. Da 
Heine bijaše srećniji, možda bi ostavio djelo 
harmoničnije, logičnije, sređenije.« 

A. G. Matoš »Ogledi«, str. 61. 


L 


Iza Šenoe ostala je jedna tipka, netaknuta i go- 
tovo već zaprašena. Feljton. Mislim dakako Šenoin 
feljton, plastičan i lapidaran, ukusan i začinjen, pro- 
dahnut humorom i satirom, osjećajem za ljepotu i 
za rođenu zemlju (i Zagreb-grad). Gotovo već za- 


prašena tipka. Trebao je opet da je dirne — pro- 


gnanik, »sam i strašno nesrećan«, koji samo katkad 
i kradomice dođe u otadžbinu, da je zagrli, pa da 
o njoj iz tuđine — još topao od zagrljaja — pošalje 
u smijehu sa suzama po koju impresiju, kao što 
val baci pjenu na dragu obalu. Prognanik, koji se 
sunčao na evropskom artizmu i zebao upravo ro- 
mantičnom čežnjom za rođenim krajem, traži u ova- 
koj literarnoj roboti, zapravo u kultu ljepote, svoju 
»utjehu i okrepu«. Zapad mu je istančao estetski 
ukus u traženju visokoga, simbolskog i intimnog, 
naravnog i impresionističkog stila, tako da je postao 
suveren u formi, artista; zapad mu je ulio težnju 
za finim senzacijama i plemenitim efektima, to jest 
da iz minimuma riječi izvuče maksimum efekta, 
maksimum ne samo boja no i muzike. Iz otadžbine 
pak ponio je osim neutažive ljubavi za nju, još 

smisao za jezik i glazbu njegovu, pa humor i uspo- 
mene, koje su iz daljine plave i mile, kao što su 
plave i drage zavičajne gore. 

Zapadnjak i Hrvat — Matoš je modernizovao 
Šenoin feljton. On ga je ne samo nastavio već i 
razgranio. Njegovi feljtoni, iz moment-slika pre- 
laze u ozbiljne studije, pejzaži u duše, misli u slike 
(i obratno). On im kalami novu grančicu: glazbu. 
Mnoge od tih impresija morate zapravo smatrati 
stilskim etidama, kao što su mu neke novele glaz- 
bene balade ili sonate. Matoš poput svoga miljenika, 
Baudelaire-a osjeća, da »boje zvuče, zvuci mirišu, 
mirisi sjaju«. Les parfums, les couleurs et les sons 
se rćpondent! Ovako muzikalan i senzitivan operira 
s najfinijim nijansama umjetničke iluzije, postaje 
sugestivan, a kako je u njega živi naturistički (ne 
naturalistički) temperamenat i jako razvijena indi- 
vidualnost, ostaje unatoč svega originalan, upravo 
sam. Matoš je Matoš — da govorim u njegovoj 
maniri. On je kao brušeno staklo — a izbrusio ga 
je boravak u tuđini i mnogostrano iskustvo — 
staklo, što lomi svijetlo u tisuće boja ili da kažem 
njemu primjerenijom poredbom: kao tipka, koja 
odjekne sa svim sazvučnim, višim i nižim, tonovima, 
simfonijom. Pravi protivnik banalnosti, prosječnosti, 
konvencijonalnosti, naličenosti, maske, laži — Ma- 
toš je prirodan, iskren, subjektivan. Matoš je mo- 
derni simbolista (jer ima, kao što nas on sam 
uvjerava, i starinskih simbolista), profinjeni ro- 
mantik s intenzivnim sanjama. Po koji odsjeci su 
kao trzaji nemirne duše, koja je nezadovoljna, tra- 
žeći ne istinu već ljepotu. Duša, koja pod zrakama 
inspiracije gori kao ugljen — i grije kao ugljen —, 
a kad nema inspiracije, prevuče se, opet kao ugljen, 
sivim i beznadnim pepelom, tugom za — ljepotom. 
Ljepota je tau formi, jer je u Matoša jako 
razvijen osjećaj, da se sve senzacije ne mogu izra- 
ziti u svakoj književnoj formi. Zato se i javlja u 
eseju i u noveli, a u novije doba u pjesmi — u 
sonetu. U sonetu, a ne u običnoj drugoj lirskoj 

pjesmi, jer je sonet, kako ga Trnski vjerno prema 
glazbenom mu postanku prevede, zvonjelica. Suo- 
nare! 

A znate li, otkud sam ovu općenitu karakteristiku, 
ove »sintetične« pridjeve za njega kao umjetnika, 
otkud sam ih uzeo? Nisam se trebao mučiti stva- 
rajući ih iz njegovih produktivnih djela. Ne, uzeo 
sa mih iz njega, iz kritičkih mu studija! Zar je on 
o sebi gdje govorio? Nije izrično, jer to bi bilo, zar 
ne, neskromno i — još koješta. On je govorio o 
sebi između redaka pokazavši i ovdje mnogo ukusa. 
Govoreći naime o — drugima. O Bryonu, o Stend- 
halu, o Heine-u, o Becque-u i napokon o — Baude- 
laire-u. O svima tima piše, jer ih voli i jer nalazi 
u svakom od njih po koju svoju nit, po koju ka- 
rakterističnu komponentu vlastitoga »ja«. Proči- 
tajte samo onaj njegov gornji citat o Heine-u, što 
sam ga stavio za motto ovomu odsjeku. Ili na dru- 
gom mjestu (Ogledi, str. 57.): »Heine je suton 
romantike, zora novog doba, tragičan i komičan 
kao Shakespeare... Oštar je poput nepoznatog nam 
Arhiloha... Lapidaran je poput Marcijala, poput 
modernog karikaturiste ili japanskog crtača, jer 
govoriti odviše isto je kao reći — ništa«. Ili 
(Ogledi str. 22.) : »Byron ne protestuje protiv držav- 
nog nego i protiv društvenog poretka, koji se 
zove konvencijonalnim. To je najveći današnji 
tiranin.« Matoša ćete naći i u Becque-u: »Becque 
bijaše mnesrećan... jer _ je imao više talenta 
nego blaga, više duba nego prijatelja, više iskre- 
nosti nego umješnosti i jer se rodio u doba, kad 
je »kruh skup, a pekmez još skuplji«. Još ja- 
snije je, kad govoreći o Baudelaire-u (Vidici i pu- 
tovi. Str. 110.) ističe: »Većina modernih umjetnika 
su bodlerovci više ili manje, hotice ili nehotice, jer 
je bodlerizam jedno latentno stanje moderne duše. 
Bodlerovci su oni apsolutni umjetnici, kojima je 
bol najdraže sredstvo senzacije«. Itd. U svim ćete 
dakle ovim studijama o piscima naići na pojedina 
mjesta, koja su mu kao odmarališta, kad naime 

nađe kakvu karakteristiku, što ju i u sebi osjeća. 
Gdjegdje izloži upravo i dijelove svoga umjetnič- 
koga »creda« ugledajući se i u tom u Baudelaire-a, 
koji je svoju estetiku proturao u esej o Gautieru. 
»Ovakovi duhovi sebe slikaju i traže u drugima« 
(Vidici i putovi, str. 82.), a to na vlas vrijedi i za 
Matoša. Kako rekoh: moje predikate Matošu naći 
ćete u njegovim studijama o drugima. A drukčije 
ne može ni biti, jer impresije se i ne mogu pisati 
nego o srodnim i dragim autorima. O Zoli Matoš 
nije pisao, a čudno mi je, što još nije iznio studije 
o Rostandu i Richepinu. — Ipak ne valja u ovom 
traženju srodnih crta smatrati Matoša taštim utva- 
račem ili pretencijoznim autorom, već je to jak 
osjećaj, upravo ljubav za zajedničke umjetničke 
težnje, koje su u nekom više u nekom manje raz- 
vijene; »gledati sebe i u sebi otkriti cijelo čovje- 
čanstvo!« (Vidici str. 92.) Tražite dakle Matoša u 
Baudelaireu ili Montaigne-u, Flaubertu ili Byronu, 
naći ćete ga i opet ne ćete ga naći. On nije poput 
onoga glazbenika, što nije htio slušati tuđe kompo- 
zicije u strahu, da ih makar i nehotice ne usvoji. 
On je jači. Preorao je svoj vrt branama tuđih au- 
tora, ali cvijeće je njegovo. Jest: cvijeće! I — nje- 
govo! »U poeziji se ne pita što, nego — kako?« 
(Ogledi, str. 27.) ž 

Kako vidite iz ovoga uvoda ne kanim samo pisati 
o Vidicima i putovima. Htio bih baciti u glavnom 
sliku Matoša cijeloga. Ne cjelovitoga, jer on to nije, 
pošto je većma fragmentaran, kako što je impresija 
po prirodi svojoj fragmenat. Ali zar torzo nije kadar 
dočarati čitav lik ili nedopjevana pjesma dalje u 
duši zujiti? Nisu li baš moderna ona djela, koja 
nas sile, da i mi dalje na njima stvaramo? Zar 
treba cjelovitosti ondje, gdje doživljujemo ideal 
autorov: naše »suautorstvo« ? ' 

Dakle ne samo o Vidicima i putovima želim reći 
koju već i o Iverju, Novom Iverju i Ogledima, 

premda je Matoš i u Vidicima gotovo čitav i isti, 
kao i gdje drugdje. Poznato je, da ljudi, koji sebe 
daju, svagdje su i drugi i isti. Kao sunce, što se 
svaki dan rađa »drugo i isto«, »alius et idem« (Ho- 
racije). »To isto, samo malo drugačije«. To vrijedi 
o Stendhalu i o Ibsenu, a vrijedi i o Matošu. Ali 
zbog perspektive i potpunije slike posegnut ću i za 
ostalim knjigama. A valja posegnuti već i zbog 
toga, što se o ovim knjigama kod nas vrlo malo 
govorilo. Ili se nije htjelo (o tom poslije) ili se nije 
znalo. Većina od onih, što su govorili, ili su igno- 
ranti (i o tom poslije) ili su od — klike. Smeta ih 
dašto »tu i tamo« univerzalnost Matoševa, osjećaju 
njegovu superiornost ili mu zavide humoru. Koliki 
ga s užitkom čitaju, smijući se (dakako u sebi) nje- 
govoj dosjetci i profitirajući (dakako i opet u sebi) 
iz njegovih studija, ali priznati mu to — ni prija- 
telju u četiri oka a kamo li na papiru, pred svi- 
jetom. 

Ja se ne stidim reći, da Matoš spada među moje 
»literarne ljubavi«, onamo uz Šenou i Kumičića, da 
me je više puta do suza nasmijao, te da sam od 
njega profitirao dosta u literarnoj orijentaciji kao 
i u drugim pobudama. Zato ja i ne mislim pisati o 
njem studije, već impresiju o ugodnom mi autoru, 
ne plašeći se nikako prigovora, da činim reklamu, 
Matošu u istinu sasvim nepotrebnu. Ako mi pak tko 
zlobno rekne, da sam mogao to Matošu samom po- 
slati u obliku »ljubavnoga pisma«, odgovaram da to 
pišem u ime ostalih njegovih poštivača i »konsume- 
nata«, a i u interesu hrvatske knjige, da se ne mora 
Matoš danas sutra »otkopavati« kao i Ante Ko- 
vačić... 

Na tom putu vidika i ogleda i — iverja, ako je 
po volji, pođite sa mnom. 

TI. 


>Jaši, bijedni junače, i povedi nas u plavu, 
bajnu zemlju romana i ideala! Jer ovnovi su 
odista zakleti naši dušmani, a od brbljavih, 
okrutnih vjetrenjača i podmuklih, ciničkih bri- 
jača stradaju i naši visoki, samotni i mučni 
putovi.« 

A. G. Matoš »Vidici i putovi«, str. 11. (O 
don Kihotu). 


Matoš Iverja. I jest to iverje. S vlastite klade, 
s njega. »Ne pada iver daleko od klade«. Cijepao je 
to iverje život, više puta s glupom, s tupom sjeki- 
rom. »Šamotna noć«, nešto između najljepšega, što 
je Matoš ikad napisao, sa svojim osebujnim su- 
morno-mrtvim nastrojenjem, čini se na prvi mah 
kao plod kakve starinske romantične lektire, kad ne 
bi bila — doživljena, i to u više noći, rujanskih 
noći u Parizu g. 1899., kad je Matoš gladovao, 
stanujući u najlopovskijem kraju radničkoga Saint- 
Antoine-a, gdje je tek jednom dnevno jeo kruh, 
trpio zimu uz svijetlo blijede lampe u magli bes- 
krajne ulice. Tu je u samoći halucinacije nikla 
»Samotna noć«, a da ipak — umjetničkom diskre- 
cijom — nigdje ne govori o spomenutim patnjama, 
već ostaje kao mistični, krvavo-tamni refleks ondaš- 
nje njegove dispozicije. Kao maglica teškoga uzdaha 
. na ledenom staklu prozornom. »Vor allem Geschrie- 
benen liebe ich nur das, was Einer mit seinem Blut 
schreibt. Sehreib mit Blut: und du wirst erfahren, 
dass Blut Geist ist«. (Nietzsche). 

Ipak, kad se govori o krvi, o komadima srca, o 
iverju života, ne valja to uzeti vulgarno, doslovno, 
Neki ljudi u nas kao da još nisu izišli iz doba gla- 
sovitih »crtica po istini«. Ima između pisaca onih, 
koji vlastite doživljaje ili opažaje na drugima meću 
u literaturu po mogućnosti vjerno, gotovo fotograf- 
ski — izmijenivši tek imena ili mjesta, da se baš 
ne zna, koga misle, pa se tako posvema izdovolji 
njihova »težnja za umjetnošću«. Neki pak čitatelji, 
naučni na to, traže u djelima pisca, pripisujući mu 

sve one karakteristike, pače sve one doživljaje i 
zaplete, što ih je složio oko sebi slična lica u ro- 
manu ili noveli. Pače i kritičari naši tako čine. 
Matošu se dogodilo, da se u polemikama s njim 
znalo besmisleno aludirati na njegova neka lica iden- 


< tificirajući ih posve s njim. (Hranilović). Da je to 


još gore nego filistarski, ne treba istom dokazivati. 
Pigac ne doživljuje sižeje, već dispozicije, »stimmun- 
ge«. Događaji, ljudi kao živi modeli tek su podloge, 
na kojima fantazija izgrađuje dalje. Vanjski doživ- 
ljaji nisu piscu, najpače artisti, toliko potrebni ko- 
liko unutarnji. Život vanjski nabaci neke motive, 
iskre, koje u drugim ljudima ne bi djelovale, ali u 
umjetnikovoj duši sinu slikama, te živu jače i sla- 
bije, bljeđe ili šarolikije, već prema intenzivnosti 
imaginacije i individualnosti umjetnikovoj. U Matoša 
su te slike oštre i brze (upravo moment-slike), a 
imaginacija neobično jaka. Jača nego dojmovi real- 
nosti. Kano bljesci za olujna neba. Matoš je čovjek, 
komu će se od oštro zamišljene situacije jače za- 
krijesiti oko i zadrhtati nerv nego li od prave, realne 
situacije, za koju nije momentano disponiran. Taj 
neobični senzibilitet stvorio mu je život. Za njegove 
čudne, gotovo apartne, često paradoksalne sižeje 
čovjek bi na prvi mah rekao, da su traženi, kom- 
binirani, da su svijesno onako isprelamani, mogao 
bi tko posumnjati, da su »naknadno osjećani« 
(nachempfunden) iz druge lektire — kad ne bi znao, 
da su refleksi doživljenih duševnih situacija, ne 
samo čudnih, apartnih i paradoksalnih, već i kon- 
trasnih, ekstremnih. Pomislite Matoša u času, kad 
na nj puca pariski »voyou« (lopov) ili kad ga dru- 
gom zgodom u društvu s Jovanom Dučićem drugi 
jedan takav čovjek obori na tle ili opet, kad u ve- 
likoj bici na bulevardu Saint-Michel dobije takav 
dokaz superiornosti »savate« (francuski način bok- 
sanja nogom), da teško udaren odleža dva mjeseca 
u bolnii — a sad ga opet pomislite, gdje šeta 
među antikvarima na »keju«, radi noću imitirajući 
Balzaca, čita u Narodnoj biblioteci i pravi studije 

gravira u »Cabinet d' Estampes«, ili pak prolazi 
Luksemburškim parkom sa sveskom Verlaine-a u 
ruci, dok blizu njega slikar de la Gandara slika, 
mramor i cvijeće u srebrnoj prašini zraka, života, ner- 
voze. Pa bijeg iz vojničkoga zatvora petrovaradin- 
skog," boravak u Miinchenu, Švicarskoj, Parizu, 
putovanja po južnoj Francuskoj, život u Beogradu, 
kradimični dolasci u Hrvatsku, za kojom upravo bol 
ćuti — da svu tu modernu Odisejadu čujete iz nje- 
govih usta, kako vam niže sliku za slikom na pre- 
skok izmjenjujući ih s nezaboravnim uspomenama 
iz djetinjstva zagrebačkoga — da ga čujete (a on 
govori kao što i piše), onda bi vam njegove no- 
vele prosinule u pravom, pojmljivom svijetlu. Bili 


biste povjerljiviji prema njima i ne biste sumnjali, 


da su tek patvorine tuđih, francuskih novela, kako 
su to neprijatelji Matoševi širili naivno uvjeravajući 
da je on u tuđini »bez kontrole«. To su Matoševe 
novele, koje svakim retkom očituju, da su proistekle 
iz doživljene dispozicije, koja se ne da prepisati. 
čudnih ili bar neobičnih sižeja ima više Novo 
Iverje, nego li Iverje. Jedna novela ima i takav nat- 
pis »U čudnim gostima«. Neki anarhista priča, 
kako je bježeći noću pred policijom sklonuo se u 
vilu nekoga grofa i sakrio se pod krevet na očigled 
toga grofa. Grof ga ipak ne izda, pa kad je policija 
otišla, razgovara lijepo s njim, opije ga i kad je 
zaspao, s pomoću gluhonijemoga sluge — Kineza! 
— sveže ga u krevetu. Grof je to učinio iz per- 
verzne želje, da ga skalpira, jer već dugo čezne za 
»slastima kakoga Kajina ili Nerona« i jer »samo to 
još može da ugrije« njegove »otupjele živce i razi- 
gra učmali mozak«. Anarhista se pak, upotrijebivši 
momentanu nesvjesticu grofovu, u koju je pao 
ugledavši krv, nekako dočepa noža, presiječe ko- 
nope i pobjegne; kasnije je prosjačio i poludio. 
Ovaj zrak anarhističkih pričanja disao je Matoš u 
Ženevi, gdje se je upoznao s revolucionarima, sa 


* Opisan u Ćirll-Metodskom koledaru za g. 1908. 

socijalistom Plehanovom i anarhistom Majevskim ; 
stravu bježanja kao i paradoksnosti najglupljega 
slučaja može Matoš opisati, pošto je živčano proži- 
vio ovake dispozicije bježeći i sam. A ne vidi li se 
Matoš i ondje, gdje anarhista pričajući, kako se opio 
i zaspao kod grofa, veli: »Sto ti sve ne snih one 
noći! Vidjeh Jelicu, neku lijepu učiteljicu u Srbiji, 
koju ostavih ludu, mlađu bez oproštaja. Kao da me 
veže za drvo u guštari, ljubeći me, ljubeći. . .« 

Još je čudnija novela Camao. Na živom mo- 
delu, na neobičnom umjetniku — pianisti, inače 
svom vjernom prijatelju i sapatniku I, T. sazdaje 
Matoš najljepšu valjda svoju novelu. Mlad čovjek, 
Hrvat (zapamtite, gotovo svi su Matoševi junaci 
Hrvati ili Srbi, koji ponajviše živu u tuđini), upravo 
Zagrepčanin (Kamenski), virtuoz u glasoviru, po- 
slije stradanja i putovanja, pustolovina i vratolo- 
mija nađe konačno u Ženevi dobročinitelja, Jevre- 
jina Diamanta, kod kojega svirajući na glasoviru 
tako zanese njegovu ljubovcu, da ga ova upravo 
mahnito zavoli. Oni se sastaju u njezinom salonu, 
proborave zajedno nezaboravne časove, sanjareći i 
uživajući, dok ne osvane na jednom — od zavid- 
noga lakaja obaviješteni — njezin suprug. Kamen- 
ski se skrije za zavjesu prozornu, a žena, kao ona 
u Byronovu don Juanu, stane još psovati muža, što 
je sumnjiči. Najednom zakriješti papiga, Camao, 
ponavljajući ljubavne riječi, što ih je tepala žena 
svome ljubavniku i on njoj. On pograbi ženu za 
kosu i stane ju navlačiti, Kamenski skoči nožem iza 
zavjese na njeg, no ovaj stasitiji i jači od njega, 
obori ga i — Matoš to hladno i naglo opisuje — 
»slomi mu najprije desnu, pa onda lijevu ruku ispod 
lakata i razvalivši vrata strmoglavi sakatoga za 
noge na kamenu terasu, smijući se grohotom i urla- 
jući: »Sviraj, sviraj joj sada, Tannh&4useru«. Mo- 
gao je još Kamenski da vidi, kako taj čovjek »ubija 
revolverom nju, začuđenoga lakaja, uplašena dva 
vjerna psa i kako se davi crnim okovratnikom, da- 

rom barona Dijamanta, o bakarni stup ispod pa- 
pige«. Kamenskomu u agoniji svane u duši slika 
mrtve majke na odru, onda policija, nebo, noć, zvi- 
jezde, mjesec »noćna hostija, koja mu stade silaziti 
ustima«... . f 

Dajte ovaj siže komu drugomu osim Matošu, pa 
da vidite, koliko će izgubiti od svoje tragike. Dajte 
je kojemu našem prosječnom novelisti, pa da ugle- 
date puku »različitu vijest«, na šire samo ispripo- 
vijedanu. > . 

Ovake simbolistike kao u »Camao«-u naći ćete 1 
u »Mišu« (Iverje), koju je novelu i opet pobudio 
živ model, jedna njemačka guvernanta. Zavedena 
djevojka, osjećajući se već materom, nailazi u svoga 
dragoga, bogatoga potomka gospoštije, gdje. je ona 
guvernanta (zovu je Mišom), na nerazumijevanje, 
pa unatoč lijepim ljubavnim listovima, što mu ih 
ona u Beč piše, ostaje on njoj u odgovorima bru- 
talan i ciničan, ma da se momentano za nju i lju- 
bavlju zagrije, ali ne će da joj pokaže. Kad on ne 
poštiva njezine osjećaje, ne samo zaručničke već i 
one druge, materinske, svjetujući joj, da uništi svoj 
plod — onda se ona baca u zdenac. To bi bila 
obična pripovijest, da Matoš ne ide dalje. Ovoga 
čovjeka muči savjest i, kad ne može spavati, čuje u 
gobi miša. Taj ga miš tjera gotovo u ludilo. On mu 
nastavi zamku s— revolverom omazavši ga slani- 
nom. Ne mogavši od stravičnih misli zaspati, diže se 
baš u času, kad je miš glodjkao već uzicu oko ko- 
kota; revolver prasne, raznese miša i prosvira 
njemu mozak. Simbolistika je ova ishitrena, izma- 
štana, ali je ipak momenat doživljen, doživljen u 
duši, u halucinacijama, u imaginaciji. Zato tako 
umjetnički i djeluje. . 

A ima togai više. »Iglasto čeljade« (Novo 
Iverje), t. j. čudak čovjek, opet model, koji i danas 
živi, ali je kod Matoša poginuo. Znate li od česa? 
Od — igle. Od igle na šeširu svoje zaručnice, koga 
je ležeći u krevetu metnuo na prsa, da ga ogrli. Ta 
mu je zaručnica sestrična, koju je — vidjevši je 

poslije dugoga vremena — smjesta zavolio i zaru- 
čio. U »Moći savjesti« (Iverje) opet je simbolizam 
štapova, koji se dižu u snu na općinskoga pisara 
kao osvetnici varanih seljaka, a pisar ih daje spa- 
liti s primitivnoga razloga, jer »u san dođu, pa mu 
prijete«. U »Božićnoj priči« — kojoj model u istinu 
nije teško pogoditi — gladuje čovjek, ali upravo 
užasno gladuje i pošto je napisao posljednji lju- 
bavni list svojoj nekadanjoj zaručnici Marici, u 
očajnim trzajima duše izmučene od gladi i groznih 
misli, traži u mraku svoga psića, da ga — pojede. 

U taj čas eto mu matere i Marice. Zagrljaji, te- 
panja poslije »tri dana bez hljeba«, psić štekće, a 
Marica »tek lagacko — lagacko treperi prstima vr- 
hom njegove bujne kose«. U to zabruji ponoćno 
zvono, a u taj svečani čas, kad treba to troje ljudi 
da zaželi jedno drugomu »Sretan Božić«, počne on 
nešto brbljati. Onda ućuta. Poludio je i — više ni- 
kad poslije nisu čuli od njega ni jedne riječi. Ka- 
kav svršetak! Ali zar bi bio moguć sav taj apartni 
prizor, da nije bilo halucinacija gladi, boli za do- 
mom i majkom, nostalgije? Zar je to bolest, abnor- 
malnost? Matoš vam odgovara s Baudelaire-om, 
da je »prirodno sve, pa i bolest, smrt i abnormal- 
nost«. — U »Čestitci« (Iverje) ima jedno djevojče, 
kao da je od Andersena došlo, čisto i nevino, koje 
bježeći pred pijanim poljupcem odvratnoga spahije, 
pogiba smrznuta u snijegu. Onaj pak tko pogiba u 
»Kipu domovine« (Iverje), jest piljarica Pogačićka 
na Jelačićevu trgu pogažena od mađarskih husara, 
za kojom onda umrije od tuge i muž joj: zakopaše 


ih »krišom — krišom, dragi čitaoče, — krišom.« I 
u ovoj se maloj stvarci, u pravom bižu-u, odrazuje 
sav Matoš. — Nisu tako tragičnog svršetka novele 


»Nezahvalnost?« i »Pereci, friški pereci«. Ali i tu 
ima oštrih momenata sasvim osebujno kombiniranih, 
što i jest glavna karakteristika Matoša kao noveli- 
ste. Treba da samo pročitate u »Nezahvalnosti?« 
prizor, kad u otmjenoj dvorani osvane parvenu, 
bivši špan, ... sa svojom debelom ženom na sramotu 

i pravi bijes sina, koji mu spočitava, da je tim uni- 
štio njegov društveni položaj. Ili u »Pereci, friški 
pereci«, kad mladi, simpatični i lakoumni, na pro- 
stoga vojnika degradirani plemić Unukić savladava 
bijesnog konja i tom prilikom naočigled svijeta do- 
hvati svoju ljubu, za kojom je već dugo uzdisao, ma 
da je znao, da je kapetan njegov rado gleda — 
posadio je na konja i pobjegao u šumu, a kapetan 
za njim; kako ga onda njegova ljuba oslobađa iz 
»španga« kao kakva romantična Kosara sužnja Vla- 
dimira. ' 

Mogao bih ovako zaredati još i drugim novelama 
Matoševima, koje i nisu u ove dvije knjige, već su 
po različnim listovima razasute, pa biste svagdje 
vidjeli slične tonove i slične efekte. I ljubav i bol, 
i smrtni strah i bijeg, i krv i suze, svu skalu čuv- 
stava od trzaja »luđačke uplašenosti« do najsrebr- 
nijega titranja božanske iluzije »potrebne duši, kao 
zdravlje što treba tijelu« -— sve to samo u različnim 
varijacijama, sad oštrije sad nježnije udarenim 
akordima naći ćete u Matoša. 'Ti su sižeji spram 
života kao što je iluzija spram realnosti, slika 
spram predmeta, plamen spram ugljena, glas spram 
strune.I zato velim, da je Matoš artista. 

No da ne biste pomislili, da su ti sižeji kozmo- 
politski! Vidjeli ste, da su u glavnom njegova lica 
domaći ljudi u — tuđini, a što može biti naravnije 
od toga i nije li upravo to Matoš bio dužan hrvat- 
skoj književnosti, stim više, kad mi takovih sižeja 
vrlo slabo imamo? Već po tom je dakle sačuvao 
nacijonalne biljege svojoj noveli. Ali i još po nečem 
drugom. Po uspomenama na djetinjstvo i mladost, 
na Hrvatsku i Zagreb, što je sve razasuto po nje- 
govim novelama, dakako umjetnički zaodjenuto. 
Bez njih ne bi bilo polovice Matoša. Za to treba 
posebno poglavlje. 


II. 


»Jer tko te ne zna, najzagrebačkiji zagre- 
bački sine, vedri i veliki Šenoo! Orfej, ti si dao 
riječ tome kamenju, te iz tih starih gorica, kao 
iz stare dobre knjige čitamo i upoznavamo je- 
zgru duše naše. Jer ti si svijest ovog gričkog 
brijega, unutrašnje njegovo svijetlo, sjajući ja- 
snije od varoških fenjera. — Nek bude Zagreb! 
— reče,i Zagreb bi. Jer gradovi bez svojih pje- 
snika nijesu gradovi.« 


A. G. Matoš »Vidici i putovi« str, 50. (Kod 
kuće). 


Skinite s Matoševih novela sve ono, što je nado- 
pjevala mašta, skinite simbole, zaboravite napokon 
sve te bizarne sižeje i njihove sjajno opservirane 
tipove, razriješite te uske steznike višeputa dra- 
stičnih kombinacija — tako uske, da pišti krv —, 
oduzmite i umjetničku formu, taj ponos njegov — 
ostat će vam još uvijek u duši topao dojam, dojam 
jednoga lijepoga osjećaja. To je osjećaj za Hrvat- 
sku, a napose za naš Zagreb grad, opjevan neza- 
boravnim Šenoom. I tu je Matoš preuzeo barjak iz 
Šenoine ruke. On nije doduše Zagrebu sagradio 
hrama, kao što je Zlatarovo zlato, ali se takovo 
isto kamenje nalazi po njegovim radovima, gdje 
više gdje manje... Osjećate upravo, da mu se jako 
čuvstvo za rođeno tlo neobično rasplamsa, kad samo 
nađe priliku, da mu dade maha. On je kao davni 
naseljenik grčki, što je nosio ugarak g rodnoga 
ognjišta, pa nije nikad zaboravio ni Atene ni He- 
lade. Tko se sjeća Matoševih eseja i aforizama u 
Tresićevu »Novom vijeku«, tko pročita novelu »Ne- 
kad bilo« (Novo iverje), pa putopis »Kod kuće« 
(Vidici i putovi), tko je pratio i druge makar i no- 
vinarske članke Matoševe, zamijetit će tu — bilo u 
dosjetci, bilo u ozbiljnoj uspomeni — jaku, upravo 
entuzijastičku patrijotsku notu. A nije banalna, 
nije šablonska, već i ona je prošla kroz prizmu arti- 
zma, i ona je umjetnička. Artista i ovdje. 

Neki se nesavremeni »kritičar« Savremenikov 
začudio, otkud to Matošu, da piše kao »rođeni kaj- 
kavac« — ne mogavši već iz radova njegovih raza- 
brati, da ako se Matoš i nije rodio u Zagrebu, da 
je ipak Zagrepčanin. Zagrepčanin po prvom djetinj- 
stvu, koga Matoš ne samo da nije i ne će nikad 
zaboraviti, već su mu se te prve slike upravo inten- 
zivno usjekle u pamet i fantaziju, možda baš zato 
tako jako, što ih je udes naglo prekinuo; nisu se 
mogle s drugima, kasnijim, sličnim pomjeriti, pa su 
ostale posebnom ljubavlju sačuvane. Kako je Matoš 
kod njih osjetljiv, vidi se i po tom, što se upravo 
uvrijedio na toga »kritičara« pišući odmah iza toga 
piseu ovih redaka: »Bijah iskren, dobar Hrvat i 
branio sam ljepotu našeg dragog Griča. Dobar sam 
Zagrepčanin, prem nisam »rođen kajkavac«, prem 
sam Fruškogorac (selo Tovarnik u Srijemu), jer 
sam u Zagrebu dobio prve batine, doživio prvu lju- 
bav, štampao prvu priču, slušao Janeza, Broza, Šre- 
pela i Arnolda, poznavao habaša Pogledića, bana 
Mažuranića, Staroga, jer mi tu tatek orgulja kod sv. 
Marka, jer mi na Mirogaju leži djed Grga, jer sam 
razbijao Crnkoviću obloke, gledao oblake i kuharice, 
loptao se i špekulao, bio potresen potresom, jer sam 
ge tu posljednji put od sreće napio, vadio za okladu 
zdravi zub u kafani, poznavao potočke i tuška- 
načke fakine, svirao u muzikšulu i katedrali, krao 
grožđe u vinogradima, poznavao groznog pudara 
»Apage-a« (»Odlazi«, ne »Apaž«), jer sam, najzad, 
prvi put tu plakao od sramote pri izborima i prvi 
put osjetio Gospoda Boga u ženi i u domovini! 
Evo sada mi kao balavcu teku suze niz obraze, za- 
mislivši Grič, crveni Grič, i Kaptol, pepeljasti Kap- 
tol sa Šalate u gloriji ljetnog neba, pa jesenji Bu- 
kovac, grožđe nad pospanim lugom maksimirskim i 
onda — onu po Bogu divnu grabrovu aleju sv. 
Ksavera (za mene najljepše mjesto na kugli zemalj- 
skoj), s onim groznim lopužama kraj Jezuša — 
pravim barabama iz Lepoglave, u okolo klopot mli- 
nova, jedre mužače, daleki putovi, daleke pjesme! 

Peisaž nije samo pjesma, no i muzika i sav protr- 
nem i sada, kada pomislim na muziku zraka, vode, 
zemlje, bilja, životinja, ljudi i zvona, koju sam 
slušao i pod Ivančicom i u njoj slušao, grozno sre- 
ćan i grozno nesrećan, kao disanje, dozivanje, ša- 
putanje, umiranje — šta li — nesrećnog i dragog 
kraja, domovine Gaja i Rakocaja!« 

Evo, kako se raznježio u običnom prijateljskom 
listu, gdje također vidite uvijek istoga Matoša, A 
da ga istom čujete, kad stane pričati o svojoj ulici, 
o Jurjevskoj, kamo je došao prije svoga pamćenja. 
O kući i širokom dvorištu preko puta od kapelice 
sv. Jurja; pa onda, kako se igrao na lijepom grob- 
lju i imao susjedom crnog lava nad rakom srpanj- 
skih mučenika; kako je— kao Cromwell! — pao u 
»mlaku«, odakle ga donijeli smrznutoga; kako ga je 
u petoj godini ujeo Miškatovićev pas u »dio tijela, 
na kom običaje sjediti« (»za to toliko mrzim ma- 
đaronske cucke« — znade dodati!); kako je negdje 
u desetoj godini pao nauznak na kamenitom hod- 
niku i dobio upalu mozga obolivši na smrt; onda 
opet, kako su ga već kao gimnazijalea donijeli 
panduri u fijakeru krvavoga i bez svijesti kući iz 
đačke tučnjave na Savi — da to sve od njega ču- 
jete, vjerovali biste mu, da je »rođeni kajkavac«. 
Svake sitnice iz svoje dječačke i mlade dobe sjeća 
se neobično živo; zapamtio je ne samo događaje, 
već i ljude, svoje prve sudrugove kao i profesore 
svoje, od kojih najradije spominje Broza, Benigara, 
Dukata i s osobitom ljubavlju Gjuru Arnolda, koji 
je u toj nemirnoj naravi opažao velik talenat. »Jed- 
nom me« veli »zapita Benigar, što to gledam kroz 
oblok? — Štiglece na kostajnu! — I štigleci su mi 
ostali«. 

Inače je Matoš po porijeklu svom Bunjevac, 
Djed mu je bio Grga Matoš- po Srijemu i Bačkoj 
čuveni meštar (učitelj), izvrstan pjevač i orguljaš, 
zvan Leljo. Matoš o njemu vrlo rado pripovijeda, 
najpače ono, kako je o praznicima kao šestogimna- 
zijalac s njim obilazio. svoju bunjevačku svojtu u 

Kaćmaru kraj Sombora i Plavni kod Vukovara, 
gdje mu je i otac rođen. Donio ga je u noveli 
»Nekad bilo« učinivši ga župnikom i premjestivši 
ga u Brezovicu, gdje mu je bio ujak Pinterović. 
Otac je Matošev i danas živ, u mirovini, a bio je 
jedan od najboljih hrvatskih učitelja, i on muzikalan, 
radin, učeći pjevanje u obrtnoj i šegrtskim školama 
i orguljajući kod sv. Marka; izvrstan pčelar i vrtlar 
uređivao je gospodarsko pokušalište, a u svoje vri- 
jeme strastven ptičar, pa se Matoš rado sjeća, kako 
je s njim lovio slavulje i »švareplatle« po zagrebač- 
koj gori, Bukovcu, oko Save i drugdje, pa je zato 
okolica zagrebačka ostala Matošu u trajnoj uspo- 
meni. Otac mu je kao dječaku čitao Shakespeare-a, 
Pavla i Virginiju i Homera u prijevodu. On ga je 


naučio ljubiti »drvo, pticu, mrava — pejzaž, pri- 
rodu, Hrvatsku«. Na dan izbora — znade pripovi- 
jedati Matoš — bio bi kao ubijen i ja sam se za- 
kleo, da ne ću biti »beamter«... Matoš, kad mu 


navru u pero uspomene na Zagreb, s ljubavlju se 
i s milotnom šalom sjeća svoga Laerta, zovući sebe 
najboljim njegovim djelom, a svoje Oglede (u pred- 
govoru) njegovim »ćeretavim« unučetom, U puto- 
pisu »Kod kuće« uz ostale uspomene gornjega grada 
ima jedno mijesto, što se tiče njegova oca: »Iz 
hrama (sv. Marka) kao staračko pojanje opata 
Pogledića i — o Bože moj! — poznato kantorsko 
pjevanje uz orgulje!« ' Kio 

Po majci potiče Matoš iz jedne od prvih poro- 
dica u podravačkoj Slavoniji, porodice Schams. Djed 
je njegove majke čuveni slavonski ekonomski pisac 
Schams, posjednik jedne ljekarne u Našicama i jedne 
u Zagrebu (danas Pečićeva). Jedan je ujak Matošev 
. Sehams imućan trgovac u Beču, a drugi, bivši prvi 
srpski državni kemičar, danas vlastelin kraj Beča, 
bio je jedan od miljenika kralja Milana i prijatelj 
poslanika grofa Breya. Taj aristokrata dočekivao je 
vrlo rado i vrlo lijepo Matoša na njegovim prola- 
zima kroz Beč, kako se to može razabrati iz pred- 
govora Novoga iverja, što mu ga je Matoš i posve- 

tio. »Posvećujem baš tebi tu knjižicu, jer gledah 
biti ono kao početnik — pisac, što ti vazda bijaše 
kao privatnik: nezavisan, slobodan. Aristokrate tvog 
me kova osvjeđočuju, da je prava aristokracija slo- 
bodoumnija i — a to je meni glavno — estetičnija 
od kojekakovih ljudi, koji vabe šupljim riječima 
ulični svijet, koji nema vremena za čitanje ili mozga 
za mozganje«. — Sehamsi su inače starinom Ho- 
landezi (stari slikar Schams), a kako mu osim toga 
očeva mati bila čistokrvna Magjarica, znade se 
Matoš našaliti, da se u njem mora mnogo natezati 
Hrvat s Michelom i Čikošem, te kako pored švapske 
i bunjevačke ima u njega »mnogo i odviše lude ma- 
đarske krvi«. 

Pa kad sam već kod Matoševa »rodoslovlja« pri- 
kazat ću, ako dopustite, i ostali njegov život, ne 
samo stoga, što je prilično zanimljiv, »zabavan i 
poučan«, već što ćete iz njega bolje shvatiti rad 
Matoša, u neku ruku po svom životu hrvatskoga 
Dositeja. A kod Matoša je potrebno znati ne samo 
njegov »dom« već i »svijet«. 

Kao svršeni šestoškolac otišao je u Beč na ve- 
terinarsku školu, gdje je morao već prve godine 
prekinuti studije poradi nepravednoga gubitka sti- 
pendija. Trebao je naime iza prvoga semestra po- 
ložiti dva kolokvija, ali radi bolesti mogao je polo- 
žiti samo jedan. Matoš i danas voli te študije, a tu 
je zavolio i »upoznao psa i konja«, kako se to vidi 
u Božićnoj priči, gdje psić glavnoga junaka ima i 
svoj don-juanski dnevnik, zatim u noveli »Pereci, 
friški pereci«, gdje se na mnogo mjesta opisuje 
vatreni konj i njegova igra. (»A Unukić zavolio 
toga konjića kao jedinog druga svoga. Vascijelo je 
veče sjedio u jaslama hraneći ga hljebom. Gladio 
ga po glatkome vratu, drmao ga za rnje, tjerao ru 
rupcem muhe sa sjajnih očiju. I nehotice gledaše u 
jogunastom hatiću pravu svoju sliku i priliku. . <) 
— Dašto mnogo je muzicirao u Beču družeći se 
“ konzervatoristima: bratićem Hugom Schamsom, 
danas kapelnikom, i sadašnjim profesorom praškoga 

konzervatorija Suchy-em. Čelo je učio u Zagrebu 


kod Oertela, a dao mu je za to volje vršnjak i 
rođak mu Stj. Kugler, jedan od najboljih Poppero- 
vih đaka, koji je umro u 20. godini na pragu si- 
gurnoga triumfa, u Luganu (u Švicarskoj). 

Onda je došlo vojništvo. Pomislite živi tempera- 
menat Matošev u uniformi ili bolje pročitajte nje- 
govu novelu »Pereci, friški pereci«. Hajde, nekako 
je deset mjeseci prokuburio i postao pače »gefrei- 
ter«, a kad je iz Kutjeva trebao da pođe u veteri- 
narski zavod bečki, ustavi se koncem kolovoza —- 
godine 1894. u Zagrebu, preobuče se bez znanja 
roditelja u kući svoga druga pravnika, zaputi se 
s njim pješice do stanice Velike Gorice i za dva 
dana stignu obojica u Srbiju, u Šabac. Pošto su po- 
trošili novce, prevezu se opet natrag i kao »putu- 
jući đaci« stanu obilaziti po Srijemu rođake i 
znance. Ostavivši druga u Vukovaru, dođe Matoš u 
Plavnu k djedu. Bojeći se vojne potrage, odluči da 
će preko Mitrovice u Beograd, ali tu ga uhapse 
žandari na prijavu jednoga vojnika, koji ga prepo- 
znao i izdao. Dan i noć poboravi u najgoroj buhari 
među parcovima, stjenicama i najgorem smradu, a 
onda ga otpreme u Petrovaradin, no čuvar njegov 
izađe u stanici Majuru van te krenu pješice u Pe- 
trovarađin, a kako je bila subota, pa se u nedjelju 
ne uređuje, morao je Matoš do ponedjeljka glado- 
vati — a i dotad nije dobio ništa da jeđe; vojnik 
jedan od straže, graničar, dao mu je iz milosrđa 
somuna, a u onaj ponedjeljak bude otpremljen u 
drugi zatvor u društvo nekih rezervista-kažnjenika, 
među njima dva — ciganina. Nakon nekoliko dana, 
jednoga rujanskoga jutra, uspije mu u času, kad su 
nosili kažnjenicima objed, pobjeći iz sobe i iz zgrade, 
pošto je baš taj čas vojnik na straži šetao okrenut 
leđima od vratiju; dotrči naglo do druge bedemske 
kapije, pređe preko mosta, skoči u jedan jarak, 
odovud: preko nižih bedema prema novosadskome 
mostu i zavuče se u dunavski vrbik, dok su me- 

đutim zvona zvonila podne. Nasred mosta sretne 
oficira auditora, koji ga je bio primio, ali nije ga 
prepoznao, i tako sretno stigne u Novi Sad. Po- 
slije različitih neprilika u Pančevu, gdje se morao 
izdavati za putujućega glumca, stigne ipak pomoću 
lađara u Beograd, gdje je htio biti konobar, ali 
naišavši sretno na znanca Hrvata, mogao je mirnije 
živiti. 

U Beogradu je bio najprije čelista, onda novinar 
i literat. Kao kvartetni diplomatski svirač imao je 
pristupa u prve krugove, naročito diplomatske. No 
uskoro navuče bojkot na sebe; morao je upravo 
bježati poradi nepovoljne kritike o Hajduk Stanku 
Janka Veselinovića. Novine su ga užasno napale, 
premda je ta kritika izišla u Brankovu kolu. Izgu- 
bio je mjesto i teater-čeliste te novu godinu doče- 
kao u ljetnom odijelu, bez ogrtača, pa da nije bilo 
Nade sarajevske i predujmova, bio bi propao. Iz 
Beograda je krenuo u Miinchen, gdje se brzo upo- 
znao i družio s tamošnjim slikarima kao i sa sinom 
ministra-predsjednika, Božom  Nikolajevićem. Iz 
Miinchena je krenuo u Ženevu, a odovud u Aix le 
Bains i dalje, dok nije koncem kolovoza g. 1899. 
stigao u Pariz. Sve zgode i nezgode, sve dojmove i 
doživljaje tih putovanja bilo bi u istinu preopširno 
opisivati; koliko je pak na njima Matoš i kao knji- 
ževnik i kao umjetnik profitirao, može se vidjeti iz 
Ogleda, zapravo iz listova, što ih je pisao Matoš u 
Hrvatsku. U Ženevi je morao založiti i svoje drago 
čelo, svoga prijatelja i hranitelja. U jednom listu iz 
Pariza (u proljeće g. 1903.) opisujući koncert Grie- 
gov, najednom čuje u orkestru violončelo, gdje 
»plače i jadikuje« u tužnoj »Aseovoj smrti«. Matoš 
ga pita, što plače i jadikuje, a ona mu odgovara: 
»Zašto — doremifasola — zašto, ah zašto si me u 
Ženevi prodao? Kao Juda Krista si me prodao, ne- 
sretniče! A bijah ti jedini prijatelj, hranitelj i tje- 
šitelj. Grijao sam ti hladne sobe, prikraćivao sam 
ti dugačke dane. Vodio sam te u salone i »pajzle«, 
bodrio sam te na dugačkim putovima. Ah, zašto, 

zašto si me prodao, zašto si me založio na Brijegu 
milosrđa (zalagaonici) ?« 

U Parizu je stradavao grozno i malo te ne umrije 
od gladi. Spasio ga Kosta Hčrmann učinivši ga za 
doba izložbe neke vrsti sekretarom bosanskoga pa- 
viljona. Pribavio mu je od ministarstva trgovine no- 
vinarsku kartu, pa kako je imao svuda besplatan 
ulaz, nadala mu se prilika, da mnogo šta nauči. I 
zbilja Matoš se tu svom dušom bacio na studij i za 
njega je počeo nov život: pozivi na najodabranije 
izložbene zabave, svakodnevno studiranje i ispoređi- 
vanje u Grand-Palaisu cijeloga modernog i najmo- 
dernijeg slikarstva, penjanje na Eiffelov toranj 
svakog dana, upoznavanje s cijelim novinarskim i 
elegantnim Parizom od plesačice Cićo de Mćrode 
pa do ženijalnoga feljtoniste Jeana Lorraina i ču- 
venoag reportera Blonitza. Tu se pobratio s kari- 
katuristom Rouveyre-om, kojega je nedavno Figaro 
proglasio ponajboljim francuskim karikaturistom, 
pa je Matoš od njega kao i od Gublina naučio tajne 
moderne plastične tehnike i impresionizma. Tad je 
imao vremena, da prostudira Louvre i Luxembourg 
(stari i moderni muzei), da vodi diskusije o japan- 
skoj i akademskoj >»liniji«, da se druži s najboljim 
tadanjim liricima, slušajući ih, kad recituju svoje 
pjesme. Posjećuje Rodina u njegovom atelije-u, isto 
i kipara Biegasa, sluša Golberga, gdje čita svoga 
Uskrsnulog Lazara; posjećuje kazališta, koncerte u 
kavani Rouge, u Scola Cantorum; sluša pjevanje i 
gitaru kod Duparca, nećaka slavnog Henri de 
Grouxa; eno ga opet u Durandovoj slikarskoj trgo- 
vini, gdje pada u ekstazu pred Cezanne-ovom kiči- 
com, kao u ulici Bonaparte pred nacrtima velikog 
Toulouse-Lautreca. Do ponoći Quartier Latin, od 
ponoći Montmartre. Radio je u modernističkom 
POeuvre d' Art international, sa slikarom Hawkin- 
som, pjesnicima Payenom i Jacobowskim, talijanskim 
esejistom Canudom, pod simpatičnom egidom Paui 
Adama. Tad se upoznao i s velikim epigramskim 
panfletistom Lovrom Taihađe-om, pariskim Aristo- 

fanom i sjedio za istim stolom s pjesnikom Morća- 
som. Ručavao je kod Championa, sina posjednika 
akademijske antikvarnice, u kojoj provede mladost 
Anatol France i bio ulični susjed velikog Berthe- 
lota. I moglo bi se tu još zaredati s imenima i s lju- 
dima, s događajima i impresijama, ali radije proči- 
tajte Oglede, pa da vidite, što je Matoš u Parizu 
naučio i što nam je — dao. 

A onda je došla u Parizu sitost, nervoza, nostal- 
gija za drvećem, ladanjem, prirodnim životom, go- 
dine i vječno pitanje: Kakav rezon ima taj život, 
kakovu vjeru, kakav zadatak? Filozofskim i mo- 
ralnim zaključkom Pariza postade Matošu — Hrvat- 
ska. »Tu mi se u gadu, jadu, nadljudskom naporu 
i izmrevarenosti Domovina ukaza u prilici jedne ne- 
vine, čestite hrvatske djevojke, pametne i vjerne«. 
Zaželio je, da što bliže bude svojoj Itaci, svojoj — 
Krobociji. Nostos! »Ja sam lakrdijaš jedne daleke, 
siromašne princeze, koja me vrlo slabo plaća... 
To je jedina otmjena dama, koju mogu nasmijati, 
premda me ne vidi, ovako iz daleka, iz te velike, ve- 
like daljine« — šali se u zbilji Matoš jeseni godine 
1902. u jednom pismu iz Pariza (Ogledi str. 70). 

Pa kad mu je svijet (Pariz) dao sve, što je mo- 
gao dati, vraća se Matoš opet k domu, koji nikad 
ne može sve dati, jer je neiscrpiv. Ne u dom, nego 
k domu, u Beograd... da nešto iz bližega, poput 
Odiseja ugleda dim rođene kuće, ili da furtim, noću 
dođe u nju, on »glas iskorijenjene, svijetom razba- 
cane Hrvatske« (Vidici str. 51.) — »kradom, kao 
pobjegli robijaš što gleda u izbu, gdje mu prede 
ljuba za drugog isprošena« (Vidici str. 38.). 

Ti su mu kradimični boravci na domu — u vino- 
gradu starca Laerta i uz tkalački stan Penelopin — 
ruže, dok u Beogradu gazi dosta trnja... Skerliću 
— univerzitetskome profesoru, uredniku Srp. Knjiž. 
Glasnika, zamjerio se Matoš, što mu jednu radnju 
označio ekscerptom francuske knjige bez spomenu- 
toga autora. To dakako boli i Matoš se u toj borbi 
zadobavio predikata kao: bivši čovjek, robijaš, pa- 

riski lopov i čovjek »bez građanske časti«, a izgu- 
bio je i zaslužbu u pozorišnom orkestru, da bude 
tako izigravan moralno i materijalno. Ali... iu 
svom Zagrebu doživio je Matoš gorkih. A sve zato, 
jer ga svaka pa i tuđa nepravda peče i draži, da 
digne svoj glas, jer ljubi istinu, jer bezobzirce skida 
maske, jer je smijač s bičem satire i pronicavim 
pogledom, jer mu je smijeh »zanimanje«, premda u 
njegovu smiješku nema zlobe, nego nasuprot više 
vedrine, optimizma, tolerancije, srca, nego li u ka- 
tonskim i strogo dogmatskim mimikama njegovih 
“protivnika. A ti su ga protivnici ne samo bojkoti- 
rali nastojeći ga materijalno uništiti, ne samo što 
ga i »literarni historici« sustavno ignoriraju, nego 
Matoš u tim prljavim borbama dobiva epitete, ka- 
kovi se nalaze u redarstvenom vijesniku kod moral- 
nih propalica... 

Ali kuda me to »vila« zanijela! Valja govoriti o 
Matošu — artisti, umjetniku... 

Artista i u davanju patriotskih osjećaja. Ma da 
su jaki, ma da su upravo elementarni, Matoš ih 
kroz svoju individualnost s estetskim ukusom proji- 
cira i iznosi pred nas postizavajući tako ideal umjet- 
ničkoga stvaranja: naravitost t. j. život i umjetnič- 
ku formu. Predaleko bi me zavelo, da izbrajam sve 
te diferencirane uzdahe za domom, svu proosjećanu 
bol za kućom, svu onu ljubav za otadžbinom, koja 
kao izvor probija sebi put po livadama Matoševim. 
Nemate gotovo od njega stvari, gdje ne će biti ma- 
kar kakova aluzija na Zagreb i Hrvatsku. Makar 
samo dosjetka. Ipak mi se čini, da je od svih no- 
vela ona u »Novom iverju« »Nekad bilo...« najka- 
rakterističnije dala tomu izražaja. Tu ćete naći 
prave naše i žive provincijalne tipove, u svojoj smi- 
ješnosti i zbilji; tu je uz pričanje đačkih vragolija 
svježa slika naše domaće idile, tako svježa i na- 
ravna, da poslije Šenoe i Kovačića nema u našoj 
književnosti slična opisa sela i seoskih ljudi. Toliko 
humora i toliko — ljubavi. Tu ćete među ostalim 
naići i na zdravicu, što ju Matoš — ne ismijavajući 

je— meće u usta tipu sada već zarđalog patrio- 
tizma, Gusti Hajdukoviću: »Gledajte braćo sa tih 
uzanih prozora, gledajte, dragi drugovi, ovaj divni: 
kraj, koji se sija na posljednjem sunčanom traku 
kao krvavi kraljevski zobunac u Gori Petrovoj, koji 
blista kao kruna vedrog Tomislava, koji tone u mrak 
kao slava Krsta Frankopana, koji izgiba u sumraku 
kao slava Otaca. Gledajte tamo Šenoin grad, bijeli 
Zagreb-grad, koji sa sjaji pod zelenom gorom kao 
junačko oko pod mrkim kalpakom. Gledajte po 
brdima ruševine, kamenite kosture naše slave i našeg 
junaštva, gledajte kolibe brata nam seljaka, gledajte 
župne i plemićske dvorove, gledajte te šume, polja, 
gore, — sve — sve je to naša zipka, naš otac i 
majka, naša domovina... Ona nam se smješka i 
tamo iza tamnog večernjeg pojasa, ona je veća ođ 
svijeta, jer je nesrećna kao naše srce, jer je velika 
kao naša duša... Ljubimo taj grob i tu zipku, dru- 
govi, braćo ...I« I mladim ljudima naviru suze na 
oči, kunu se na župnikov krst, da će biti vjerni 
Bogu i Hrvatima, zvone zvona, ori se Glasna jasna. 
A u toj vedroj, raspojasanoj romanci, koja je čas 
himna, a čas opet obijesni scherzo — zazuji sjetni 
motiv, kao glas čela, ljubav prema lijepoj a ludoj 
djevojci, kćerki seoskog učitelja, Smiljani. U toj je 
noveli dao Matoš sve, što je imao dati svomu, hr- 
vatskomu pejzažu. 

Još je jače, kritičnije i recimo »sintetičnije« pri- 
brao Matoš svoje otadžbeničke i zavičajne osjećaje: 
u najljepšem od svojih putopisa »Kod kuće« (Vi- 
dici i putovi). Razdijelio je te svoje uspomene u če- 
tiri »plača« imitirajući suze gospara Gjiva Gundu- 
lića... U prvom »plaču« opisuje svoj dolazak na- 
kon 11 godina u »glavni grad bez države i prije- 
stolnicu bez prijestolja, ljepši od Pariza i jadniji od 
slobodnog švajcarskog sela«. Prolazi »incognito« 
novim trgovima, gdje su nekad bila polja, opaža 
elegantne palače ali »malo površnu, štukatursku i 
nesolidnu kulturu, ali ipak (naprema Balkanu!) — 
kulturu!« Na Jelačićevu trgu vidi tuđe gospodstvo, 

»dok je Hrvat tek vojnik, svećenik, činovnik ili se- 
ljak: sluga božji ili ljudski — sluga, sluga!« Čuje, 
da po vas dan cinka, a obnovljena mu je katedrala 
kao — nagodba. Po Zagrebu sluša samo tuđu »kel- 
nersku« riječ, a doskora se upoznaje s prijateljima 
sastajući se potajno # njima. — U drugom je 
»plaču« već u Turopolju, gdje možda »čepukaše še- 
noin Mladi gospodin« i gdje je još sve primitivno 1 
hrvatsko«. On ga svejedno apostrofira: »Kao Za- 
gorje, gorski kotar, Pokuplje i jadranski otoci, ti si 
potencirano hrvatstvo i tvoja mirna, tiha, staro- 
drevna slika je čiste hrvatske duše. U čistom hrvat- 
skom pejzažu upoznajemo primitivne elemente duše 
naše«. Tu ide na stari grad, zatim u »faru« i kao 
nekad dječak (»Nekad bilo.. .<) zvoni s mežnjarom 
Šimunom pozdravljenje »zovući večernjaču na nebo, 
mir u duše, san na seljačke oči«. — Treći »plač« je 
nocturno gornjega grada, »danju dosadnog i biro- 
kratskog«, a u mjesečini podesnoga, da inspirira. 
Sve mu đačke uspomene naviru, a pri tom mu je 
cicerone »dosjetljivi zagrebački senator sa glavom 
Alfreda de Musseta, fantazijom W. Scotta i topli- 
nom bukovačkog samotoka« — Šenoa. Od svih je 
tih noćnih slika najljepša ona o starom »kazalištu«, 
gdje mu se tlapi, đa pribiva kao negda predstavi 
opere Zrinjski. Značajno je mjesto: »A preko slav- 
nog (Markovog) trga idu brižno i svečano u sabor 
Oci domovine, gazeći naše pravice i atome bolova. 
Matije Gubea«. — Četvrti je »plač« umjetnički naj- 
dotjeraniji, pa kako je u njem simbolistike, filozo- 
fije i dubine — tako da je on, najpače glasovita 
molitva Bakhosu upravo centar Vidika — nadalje 
kako je u njem sintetizirano Matoševo »poganstvo« 
s modernizmom, te kako po tom otvara vidik u 
njegov umjetnički credo, uzet ću ga za ishodište 
promatranja ostaloga Matoševa rada u — nared- 
nom poglavlju. Ovo sam i onako dosta oduljio. 


32 


IV. 


>A meni daj ugledati ljepotu kao srećnicima: 
Parisu, Anhizu i Adonisu. Bože duše i smrti, vodi 
mi duh palingenezijom svijeta, da ga očisti 
trzanje smijeha i tvoje tragike. Daj mi bodri 
san, što dolazi s Okeana kroz rožna vrata, i u 
snu me nauči, visoki Orle, umjetnost poezije, jer 
jedino ona daje sreću sna i zaboravnosti.« 


A. G. Matoš »Vidici i putovi« str. 69. (Kod 
kuće; iz molitve Bakhosu). 


Na otajnom putu Matoševu u Zagorje — prika- 
zanom u »plaču četvrtom« (Kod kuće) — tko da 
mu bude pratiocem, ako ne »naš Nasredin hodža, 
Gil Blas i Eulenspiegel« — Petrica Kerempuh? 

— Kaj si me već pozabil, betek vlaški? Ja sam 
ti ponovljeni i preporojeni Petrica Kerempuh... 

Petrica je tu personifikacija zagorskog humora, 
koji ne izumire. To je preporođeni satir Gundulićev 
i Reljkovićev, »fakin i uskok, hajduk, bojem i pusto- 
lov, šala, energija, revolta...« i »dvorska budala 
Njegovog Veličanstva Naroda«. Sebe je prikazao 
Matoš Grabancijašem: starim, siromašnim, istjera- 
nim đakom, onako nešto, kao što je Šenoin Miro- 
slav Šišaković, đak prosjak iz sela Trnave. Nakon 
letimičnog, slikovitog, toplog prikaza zagorskoga 
pejzaža i zagorskog seljaka, koji je »dobar kao do- 
bar dan, vrijedan kao krtica, ali nepismen, zaostao 
i bigotan«,y — nakon karakteristične reminiscence 
na djela Zagorca Ante Kovačića, koji je »poludđio 
od ljubavi za svoj narod ne imajući nekrologa ni u 
onom broju Vienca, gdje mu je posljednji roman«, 
— nakon moment-slika panorame brda pod Ivanči- 
com, dolazi kao himnički akord spomenuta molitva 
Bakhosu, u pravom smislu riječi c re do, umjetničko 
vjerovanje Matoša kao artiste. 

U vinogradarskoj klijeti dolazi Petrici i njemu, 
— grabancijašu! — Bakhos ili Dioniz, »vlasnik vi- 
nograda, mlad i kićen gospodin, zavijen u srneću 
kožu... malacno blijed, očiju kao san, sličan da 
Vinci-jevom sv. Ivanu, djevojačkoga lika, uvojaste 

kose ispod vijenca od zimzelena«. Matoš dakle 
ovoga još uvijek skrivenog poganskog gospodara 
stare zagorske loze prikazuje hotimice u kršćanskoj 
pozi. Bakhos se u toj viziji odaljio od starinskog 
boga, a približio onomu kasnijemu, dekađentnom 
aleksandrijskom. U njem je sintetiziran prijelaz iz 
poganske u kršćansku kulturu. Hrvatski je Bakhos 
ostao zaboravljen životareći tek; uništit su ga htjeli 
»nezahvalni žreci Galilejčevi«, pa se morao kriti 
»po knjigama, šumama, samostanskoj buradi i na- 
vlačiti iskušeničku kostrijet«, ali novi askete posta- 
doše njegovi »najbolji bahanti«, Taj Matoševom po: 
gansko-kršćanskom šipkom iz svoje zaboravnosti 
iskrsli magijski Bakhos jest pravi hrvatski kralj, 
knez i ban i »grof« našega duha, hrvatski entuzi- 
jazam, genii naroda, koji će valjada i iz naših gro- 
bova gorjeti... 4 

I kad se taj hrvatski Dioniz pojavi u pratnji 
egipana, satira; svirala, majmuna, silena, tijada, ko- 
leda, mimalona, vila, dodola, rusalja i jaraca u me- 
težu od pjene, pjesme, vina, dahira, čegrtaljaka, 
praporaca, ijukanja i sladostrasnog jaukanja, — 
kad ga Petrica pozdravlja bar s tridesetak razno- 
ličnih pridjeva, od kojih su posljednji »oče duša i 
magije, smijaču, čarobniče!« — kad Dioniz zove 
grabancijaša u ritam svoga kruga, onda se izvija iz 
ustiju grabancijaša-Matoša ditiramb, psalam, moli- 
tva, koju ovdje prenosim ne samo zbog toga, što je 
ona centar Vidika i pjesnička sinteza Matoševa ar- 
tizma, već što se na njoj odrazuje ljesak poznatoga 
Matoševa, stila, jedinoga i osamljenoga u našoj knji- 
ževnosti. 

»Lotose egipatski, kedre libanski, ružo trakijska, 
zaštitni tamjane nad ovim hrvatskim trsjem — sta- 
nem mu se moliti kroz zanos vina i slast suze. — 
Ne znam hermetike, nisam posvećen u misterijsko 
tvoje slovo, ne sviram na sirinzi i nemam rutave 
noge, ali od svih božanstva tebi najvjernije služim, 
oče vaze s očima sunca u crnom vinu! Tebe radi 
otjeraše me naši Skiti u slobodne šume i u krajeve 

smijeha i stila, i otrovali bi bili moju dušu, da mi 
nisi dao vlagu humora, štit maske i vatru entuzi- 
jazma, božanski Tragedo, cvijetni Uskrse! Ne nosim 
ti, kneže, mirte i smokava u sjaju amfore i žrtve- 
noga brava, nisam Lidijac, da ti dam tisuć goveda 
pozlaćenih kreveta, zlatnog posuđa i skrletnih ha- 
ljina. Povedi me, geniju, u zagonetke tvojih putova! 
Pokaži mi krilate bikove sa satrapskim bradama 
grad, gdje se ne radi, srećno pleme Atlantida bo- 
gove od abonosa i od mermera, mrave zlatoljupce 
veće od lije i manje od psa, tamjan-drvo što ga 
štite zmije krilatice, narode kozonoge, krvopijske i 
što pišu na koži i papiru. Pokaži mi zlatnu i crvenu 
orlu sličnu pticu Feniks, zlatne i mjedene Agbatane, 
hramove sa stupovima od zlata i od smaragda. 
Vodi me u staru Atenu, jedini grad sa kipom Milo- 
srđu. Aj, Bilenov gojenče, svijet je sve gluplji i 
ružniji. Vino postade otrov, fukara tiranin, žena 
muško, a zemlja je sve jednoličnija, manja i dosad- 
nija. O Bakhos, veličanstveni Eleutherios, daj da 
duše današnjih retora odu u svinje! Ti što praviš 
od magarca proroka, pretvori naše proroke u ma- 
garce! Daj nam drskost djece Japetove i ne daj da 
crni gavrani zagrakću nad domom naroda moga! 
Tvoje vino neka nas bodri, dokle teče sunca i tvoga 
nježnoga mjeseca! A. meni daj ugledati ljepotu kao 
srećnicima; Parisu, Anhizu i Adonisu, Bože duše i 
marti, vodi mi duh palingenezijom svijeta, da ga 
očisti trzanje smijeha i tvoje tragike. Daj mi bodri 
gan, što dolazi s Okeana kroz rožna vrata, i u snu 
me nauči, visoki Orle, umjetnost poezije jer jedino 
ona daje sreću sna i zaboravnosti. A mojoj djevojci 
pokloni sreću proljeća i ne daj zumbulima djenati 
i nevinom joj čelu, bože mladosti! Nad smeđom 
Borom raširi Joj melodijska krila tvoga bijelog la- 
Zi a, a dušama, našim pokaži zajednički put u 
jenu tvoga blaženog luga, milosrdni Poi 

: čuvaru! .. .« orko, 

atoš je-blizak klasicima sa svojim 
skeptičnim, pijanim, golim i didu MaLo tai 

Blizak je u tom Goethe-u, Rousseau-u i onima, koji 
kao Flaubert i Nietzsche poštuju prošlost zbog hi- 
storijsko-kritične pouke, prošlost Atene i Rima. Bli- 
zak je i narodnoj pjesmi, našoj poganskoj narodnoj 
pjesmi, kod koje ne samo da umjetničkim instink- 
tom nalazi (i zna zgodno uplesti) karakteristične 
momente, već joj osjeća i muzikalnost, ritam, nerv; 
i kad se govori o romantici Matoševoj, onda je on 
samo u tom smislu romantik, što poštuje narodnu 
pjesmu i spomenute kulturne momente u prošlosti. 
Uza sve to nije dalek od katolicizma; pače, kako 
spomenuh, on nastoji naći i umjetnički izraditi 
spojne niti poganstva i katolicizma, pri čem mu je 
crkva i vjera lijepo sredstvo za sasvim poganske 
senzacije. On je uvjeren, da je katolicizam jedini 
baštinik poganstva i da bismo mi danas bili pogani, 
da nije bilo Luterovih i Loyolinih reformacija... 

Madona mu je »kćerka Venere« i istodobno srce sa 
sedam mačeva, a Isukrst »dobričina, koji je spasao 
jezgru sokratizma i ono, što se još dalo spasti od 
grčke mitologije u invaziji mitre i pasoglavih egi- 


patskih demona«. Pa onda srednji vijek: Djevica - 


Orleanska, chevalieri; biti pečen za svoje uvjerenje 
— kult najveće energije, zatim kult duše i najve- 
ćega individualizma (sv. Antonije) ; poezija Rolanda 
i simbolizam Danteov, sv. Franjo Asiški itd. Sva- 
gdje je. tu artizam i poganska žica u katolicizmu, 
na koji su napadale različne reformacije i proture- 
formacije. A gdje je još plastika, koja je napunila 
katedrale kipovima, karikaturama i — životinjama, 
dakle panteizmom, upravo mističnim panteizmom, 
pa nije čudo, što je Luter opazio tu ikonomaniju i 
protjerao je iz crkve. 

Katolicizam zanima Matoša s umjetničke strane, 
pa on nije ekskluzivan u tom poput naših drugih 
nazoviartista. I ovdje mu se smije reći, da je ro- 
mantik, ali. romantik tek po osjećaju sv. pisma i 
teatralno-muzikalnog, artističkog momenta u erkve- 
nim obredima i crkvenoj poeziji! 

Osim toga ono, što je u katolicizmu veliko, jest 
— kult duše, kult samoga sebe, a to je vječno kao 
Petrova pećina, moderno kao Tolstoj, Dostojevski i 
— Ibsen, koji s Norom, baš kao da je prva kršćan- 
ka, hoće reći: i ostavit ćeš muža svoga... Ono da- 
kle, što u katolicizmu privlači Pasteura, Bourgeta 
(i Verlaine-a), pa Fogazzara i Strindberga, privlači 
i Matoša. 

Kad mi je jednom gotovo u ekstazi pričao o sil- 
nom dojmu, što čini na čovjeka Notredamska cr- 
kva u Parizu sa svojom prošlošću i sadašnjošću, 
prosuo je sve ove misli, što sam ih ja ovdje leti- 
mično nanizao, i dodao: crkva je dosta učinila za 
Irce i za Poljake a i za naše »reliquiae« u grozno 
tursko doba; pljuvati na katolicizam, znači pljuvati 
na — fakta, na historiju i na — hrvatsku histo- 
riju, znači biti intolerantan... 

Slične ćete misli naći i u njegovom »Strossma- 
yerovom spomeniku« (Vidici i putovi, str. 28.), u 
istinu nadgrobnom spomeniku ili ako hoćete nad- 
grobnom govoru, apologiji, a nipošto »eseju«, kako 
je to nazvao neki »kritičar«. U ovom najobjektivni- 
jem i najistinitijem dosad prikazu Strossmayerovu 
zove Matoš biskupa »homerskim i biblijskim narod- 
nim pastijerom«, a onda dalje: »Strossmajer je do- 
kaz, da katolicizam i danas može biti vitalan po- 
magač duhu vremena i nije čudo, što za njegova 
života imađasmo dvije crkve: njegovu, narodnu, i 
— onu drugu. Ako je taj sintetični čovjek klasičan 
svojom kulturom i harmonijom vincienske eksisten- 
cije, moderan je baš tim svojim estetstvom i kalo- 
kagathiom i goetheovskim nastojanjem za izmire- 
njem prividnih ekstrema«. 

. Ovako Matoš s visoka i s naočalima »renesanša- 
nina« gleda na poganstvo i katolicizam kao na pri- 
vidne ekstreme. I inače je on u svojoj filozofiji kri- 
tik, dakle skeptik, više u grčkom i francuskom 


 (Montaigneovu) nego li u njemačkom (Kantovu) 


smislu. Nietzsche ga zanima više kao problem nego 
kao pisac, Renan mu je i ako elegantan ipak su- 

više monoton, a Goethe-a najviše spominje, premđa 
i njega ne uzima za učitelja, pošto je više pisao o 
prirodi nego li o društvu. Matoš uopće ne voli 
imati Pitagoru, učitelja, i ako nada sve cijeni 
Montaigne-a. Od autora drugih najsimpatičnije spo- 
minje između novelista Poš-a, koga zove genijalnim, 
Mćrimć-a, kod kojega hvali superiornu i konciznu 
tačnost pa Maupassanta, gdje mu se sviđa prirod- 
nost njegove satire; od Maupassanta je prisvojio 
u svojim novelama kompoziciju, kompoziciju umjet- 
nih okvira, pošto u većini njegovih novela priča 
glavni događaj neko drugo lice. Od romanopisaca 
najviše mu veli Balzac, a najviše ga potresa Do- 
stojevski. U savremenoj Evropi najjače voli M. 
Barrćsa, branitelja francuskoga nacionalizma i — 
Knuta Hamsuna ; interesantno je, da ge u glasovitom 
Hamsunovom romanu »Glad« mogu naći motivi Ma- 
toševe Božićnje priče, dakle srodnost norveških vi- 
kinga, u koliko ti u Hamsunu živu, i hrvatskih gra 
bancijaša (hajduka!). Kako Matoš spada među one 
rijetke naše književnike, koji se — i ako je to kod 
njega njegovim položajem i udesom prisilno — 
mogu baviti samo književnošću, nije čudo, što je on 
u literaturi uvijek »a jour« dospijevajući je pratiti, 
pri čem instinktivno zna izabrati i čitati ponajbolja 
i najkarakterističnija djela. Upravo sada, kako mi 
piše, ima na svom stolu Vatheka, priče engleskoga 
plemića Beckforda, a veliča ih baš tako, kao što je 
prije svoju najdražu knjigu: »Tristram Shandy«. 
Literarna se Matoševa erudicija i upravo univer- 
zalnost najljepše ogleda u Ogledima, najbogatijoj — 
za mene — knjizi Matoševoj. Tu su posabrani veći- 
nom listovi iz Ženeve, Cologny-a, a najviše iz Pa- 
riza (god. 1901.—1908.); tu je opsežna i iserpiva 
studija o Stendhalu (Henry Beyle), ocu modernoga 
romana, a ima i manjih stvari kao »Imaginarno 
putovanje«, »Vergl« pa »Književnost i batine« iz-- 
rađenih feljtonski kao i oni listovi. Ovdje je sva 
snaga njegova feljtonističnoga pera. U jednom listu 
govori o Aix-les-Bainsu i Alpama te o umorstvu ca- 

ričinu, u drugom o Byronu, u trećem o pariskoj 1z- 
ložbi, u četvrtom o cvijeću, u petom o Jovanu Llijću, 
pa dalje o flirtu, o Heine-u, o quatu 1 Louvre-u 
(gdje je s humorom i obijesnom šalom upleten ima- 
ginarni sastanak s imaginarnom jednom zagrebač- 
kom gospođom), onda o Becque-u, o Griegu = da- 
kako to samo u glavnom o tom, a tko bi ga stigao 
u svim njegovim puteljcima i skokovima, kamo ga 
zanese temperamenat, dosjetka, momenat, impresija, 
uspomena. On voli čitatelja zapanjiti time, da pro- 
spe u jedan mah preda nj desetak imena, isto to- 
liko većinom kontrasnih slika, poredaba, epiteta, po 
koju jaku dosjetku, a onda poslije tih prividnih di- 
skorda izvede duboki i značajni ton, misao 1 to sve 
tako koncizno i zbijeno, da se morate iza smiješka 
uozbiljiti, sustaviti na čas tijek čitanja i zamisliti 
se, a ako je u vas fantazije, i inspirirati se. Čovjek 
ge ne samo amizira, već i nauči, a u tom je baš ve- 
ličina Matoša kao feljtoniste, kao esejiste. Poslije 
Macaulay-a, koji je dašto dublji i sistematskiji, ni- 
sam se namjerio na esej do Matoša. 

Nije li n. pr. mnogo kazano u ovom pitanju: 
»Zašto je tamo (u Engleskoj) ostao (Byron) bez 
škole, dok je Europom posijao zmajske zube: Slo- 
vackoga, Puškina, Lermonitova, Heine-a, Musseta?7« 
(str. 17.) ili »Byronizam je nešto nepraktično, don- 
kihotstvo; to je sasvim neengleska aktivnost ro- 
mantičnog sanjara« (str. 18.) ili »Faust je slo- 
bodna misao, Manfred je slobodna volja ..., Goethe 
je pjesnički izraz emancipacije filozofske, Byron 
političke« (str. 18.) Koliko je sinteze i literarnoga 
pogleda u ovoj rečenici: »Byronov je život sjajan 
prolog individualizmu, koji će docnije dobiti u Stir- 
neru, Nietzsche-u svoje mislioce, u Ibsenu svoga 
dramatika« (str. 23.). Ili n. pr. na str. 56.: »Don 
Juan je tipičniji od Fausta, jer više ljudi traže 
ženu nego istinu«. Na samoga Matoša mogla bi se, 
izmijenivši imena, primijeniti ocjena Heineova: »I 
ako je mnogo profitirao od Wilh. Millera, Brentana, 
A. W. Schlegela, od Francuza i Španjolaca, Heine je 

osebujan, jer podražavaše tek obliku, dok je sadr- 
žaj, događaj, roman, impresija — doživljena, nje- 
gova... On je romantik, t. j. rođen prerano ili 
prekasno, ali romantik sa klasičnom dušom, kao 
Nietzsche ili H6lderlin, sa katoličkim simpatijama 
kao Byron ili Baudelaire, realista kao Turgenjev ili 
Aristofan, subjektivan i iskren kao Stendhai, na- 
turista kao Rousseau, smijač kao Voltaire, humori- 
sta kao Sterne«. (Str. 56. i 5T.). aa : 

Ovako posvuda u feljtonima prosiplje sinteze 1 
aforizme, rasvjetljujući pojave velikih ljudi, a 


ujedno otkrivajući pri tom i svoju dušu (i srce). 
»On analizira tuđe duše, on priča sebe u drugima. | 


On nije samo umjetnik; on je i mislilac, jer su 
umjetnine simboli, stil — ljudi«, da govorim o njem 
njegovim citatom. On kritizujući stvara, kao što 
stvarajući kritizuje. Kod njega nema »međe iz- 
među analize i imaginacije«, jer »mođerni roman je 
“imaginarna kritika, moderna kritika je roman 
duha... Moderni umjetnik, sad više sad manje, 
stvara analizom, uspoređivanjem, dakle kritički, a 
moderni kritičar sintetiše, slika, oživljava umjetni- 
čki«, da i opet govorim o njem njegovim citatima. 
A. da to u istinu Matoš čini u svojim kritikama, evo 
vam samo jedan, sitan primjer, kad govori o Stend- 
halu (Ogledi str. 151.) : »Stendhalova je poezija lo- 
gika, koja preludira na žicama ljudske duše o temi 
Stendhal, ali tiho, tiho, bez forte i crescenda, da se 
komšije ne probude«. A koliko bi se takovih pri- 
mjera moglo nabrojiti i iscitirati! 

Ni u Ogledima ni u Vidicima i putovima ne može 
se prema tome sasvim točno odsjeći, što je studija, 
a što feljton, što esej, a što portre, što kozerija, a 
što impresija ili moment-slika, što pejzaž, a što 
duša, što slika, a što misao. Jedno prelazi u drugo. 
»Janko Veselinović« n. pr. u Vidicima, jest obična 
uspomena bez esejskih pretenzija, gdje je Matoš 
htio u neku ruku identificirati posavski, mačvanski 
pejzaž sa portreom njegova sina, vedroga, dobrog i 
plodnog. »Kod kuće« je pretežno putopis, »Don Ki- 

hot«, »Kuća«, »Siesta« i »Suton kazališta« pretežno 


feljton, a »Baudelaire« pretežno studija, potpuna i 
cjelovita, kakova ni u francuskoj književnosti još 
dosad ne postoji. 

Nije Matoš — a to mu je ponos — ni prepisi- 
vač, ni kompilator, već stvaralac. Nije zanatnik već 
umjetnik. Dok bi se drugi u tolikom obilju osebujnih 
i zamamnih umjetničkih tvorevina velikih Evrop- 
ljana izgubio, dok bi drugi postao imitator, snob, on 
je ipak sebe sačuvao, ostajući po strani kao — gle- 
dalac, kritik. Matoš ima dobar nos za kulturne te- 
čevine stranih naroda, ali on ne imitira, već samo 
konstatira. Gledanjem, a ne podražavanjem, ostao 
je originalan. Kad govori o drugima, osjećate ipalc 
njega; neka su i tuđe strune, njegova je resonanca. 
Ako univerzalnost, što on toliko puta spominje, i 
uključuje u sebi diletantizam, znao je on taj dile- 
tantizam obojadisati svojom individualnošću. A to 
je sve zato, jer je i gledalac i stvaralac, jer ima i 
oka i duha. Ostati kraj tolikih velikih duhova ori- 
ginalan — najveće je odličje Matoševo. 

Originalnim ga je iznio njegov stil. Stil — to je 
Matoš. Stil plastičan i lapidaran, živ i elastičan, hu- 
morističan a kremenit, upravo iskristalizovan, bli- 
stav i, ako hoćete, apartan. Stil štedljiv a zvonak. 
U njem je sklop naglih, kontrasnih višeputa bi- 
zarnih i paradoksnih slika izrađen biranim, traženim 
i, da rečem, muzikalnim riječima. Melodiji je jezika 
prisluškivao u narodnoj pjesmi, u dubrovačkoj sta- 
rini i u ilirskom entuzijazmu. Ne govori tek sa za- 
nosom o dikciji Gundulićevoj, o stilističkim odlika- 
ma Kovačića, Kurelca i Starčevića, o zagrebačkom 
žargonu Šenoinu, već im i podražava u šali i u zbi- 
lji. Interesantno je, da Matoš iz neke umjetničke 
kaprice voli upotrebljavati aoriste i imperfekte kao 
i participe, da poda svome stilu neki arhastični sjaj. 
Tako je i tu dobio domaću boju i neobičnost, kao. 
što je od stranih autora profitirao niansiranje i 
opet — neobičnost, jer »neobičnost« to je prava ka- 
rakteristika njegova stila. On njome hoće da djeluje, 

da frapira, ne mareći da buđe i drastičan, jer do- 
bro osjeća i zna, da se čita samo ono, što je neo- 
bično, rijetko. Kako je artista, kako ljubi formu, 
tako nastoji upravo da usavršava svoj stil, jer »po 
njemu je sve, što jest«. On je uopće stvorio ose- 
bujni žanr, po kojem ga možete odmah prepoznati, 
a da i ne gledate dolje na potpis. Boravak u Srbiji 
pridonio mu je neke stilističke osebine, od kojih se 
Matoš ne žaca, osobito kad treba zbog kontrasta 
(navlastito u polemikama) »izvaliti« koju krepču. 
Uza sve ove spomenute elemente i pritruhe jezik mu 
je bistar i kao isklesan, pa ga ljubomorno i skru- 
pulozno njeguje, tražeći to i od drugih, od onih u 
nas pisaca, što njemački misle i pišu. Taj smisao 
za čistoću i ljepotu jezika pribavila je Matošu baš 
francuska erudicija. 
Ne mogu ovdje mimoići osebujne Matoševe slike 
.i poredbe (upravo hiperbole), kakovih nema nitko 
osim njega u našoj književnosti, osobito kad treba 
evocirati u duši čitateljevoj kakav »stimmung« ili 
neobičnu impresiju, bilo šaljivu bilo ozbiljnu. Tako 
n. pr. u Novom iverju kod jednoga opisa (str. 8.) 
kaže »lice mu je nađuveno kao da ima vode u ustima«, 
»slična je ujaku kao dobar ekscerpt knjizi«, »zamjeti 
me i raširi ruke kao grčko slovo psi«; (str. 13.) 
»bijaše nam kao da smo u vodi i da netko sebi 
tom vođom mućka tvrde, orijaške zube«. U krasnom 
i svježem opisu dvorišta i jutra na selu (str. 2Li 
22. i dalje) naići ćete na ove slike: »valjaju se oko 
koke pilići ko žuti žgančići«, »praščići izlete iz okola 
kao iz puške«, »iz golubinjaka prhnuše usred dvo- 
rišta golubovi kao vjetar da ponese bijele snježne 
pahuljice, a roda, koja dosele stajaše kao stari in- 
valid na jednoj nozi, poleti i već lebdi nad crkvom 
kao široki križ, s kojega vise dvije crvene vrpce — 
dvije tanane noge«, »nad granje susjednih šljiva 
nadavije se ljetno toplo sunce kao topla krijesta ću- 
ranova«, »rundov se stane vrtiti za vrhom svog 
repa, kao zemlja što se vrti oko svoje osi«, »ima 
želudac kao patka«, »pjegav je kao ćureće jaje«, 

»ta glava ima tendenciju kiseloga krastavca, koji bi 
htio biti »paradajzlom«, »ćelav i žut kao tjeme sta- 
rog tonzurisanog kalugjera«, »na grani skače debeo 
drozd; ponaša se tako glupo, kao da je već pečen«, 
»privukla me svojim širokim opalskim očima kao 
dvije orhideje što mame mušicu«, »a ja je cjelunem 
u široko oko, koje me gledaše kao majčina dušica, 
nježni cvijetak«, »dreči kao bravac, kada ga kolju«, 
»krvnik bijaše naduven kao krvavica-kobasica, a 
crven kao Krvavi most u Gordunovo vrijeme«, »zno- 
jan i mokar kao Sava, kada je najmokrija«, »oko 
sto vrsta ruža, žutih kao da umiru, rumenkastih 
kao oblačak, rumenih kao krvavo srce«, »jedna je 
kruška kao svijećnjak, a kruške kao da ih priveza 
gosp. učitelj na božićnje drvce«, »lijevo je lice cr- 
veno kao od požara«, »bolećiv je i suzoljubiv kao 
kaka institutka, a nagao i spreman da plane kao 
fišek, kao lagum«, »Hrastovac nam zađe za leđa, 
postade uspomena« itd. Treba naglasiti, da onako 
smjelih humorističnih poredaba nije u nas bilo po- 
slije Šenoe i Kovačića. Kod novele »U čudnim go- 
stima« podertao sam neke slike kao: »požutio kao 
neven«, »zapadnem među njih kao muha u mlijeko«, 
»na ruku mi pade bubica i ja ju cjelivah kao čo- 
vjeka«, »danj bijaše mutan, a nebo suro i turobno 
kao smrznut uzdah«. 

Ili hoćete iz »Camao«-a? Ove su osobito lijepe; 
»noćno se tako n. pr. jezero bjelasa kao srebrna 
ženska put pod crnom koprenom«, »drhtav se val 
sanjivoga jezera nadimlje kao grudi i miri kao znoj 
usnule čile djevojke«, »nije ju ni poljubio, toliko se 
bio zanio«, »oblaci popiše mjesečinu, pa se ljuljaju 
među zvijezdama kao srebrne zmijurine izmeđ bi- 
sernoga cvijeća«, »labud je i opet pored njih kliznuo 


kao srebrnast sanak«, .»mjesecu — noćnoj hostiji, 
koja mu stade silaziti ustima«. — Ili iz Iverja: 
»posljednji akord, — i pianissimo iščezne, kao kada 


ge otklizne bio listak cvijeta od jabuke« (str. 72.), 
»sunce sjeda kupajući u zlatan plamen vrhove bre- 
žuljaka, a nada nj se nadvio oblak kao nad oko 

krvava obrva« (str. 84.). »Unukiću se učini, da se 
malo zarumenila, — onako, kao što se ruji donja 
strana listića od žute teja-ruže« (str. 94.), »tek oko 
usana zapluži skrb života, dvije tanane, ali duboke 
brazde (str. 122.), »pa oči, oh, oči, duboke kao pu- 
čina, crne i zanosne poput ponoćne požude, a sjajne 
i sjetne poput mjesečine!« (str. 129.) itd. 
Pače i u kritičnim i esejističkim Ogledima ima 
toga cvijeća. Već u uvodu za svoju knjigu veli, da 
je »slobodna varijacija, kao kada svirač prije kon- 
certa kuša prste i gudalo«, a onda n. pr. na str. 


44, »a: preko sjajne pučine puzi alaska barka kao. 


muha preko ogromnog ogledala«, »bijele se banat- 
ska sela kao grlice na ravnom strništu«, »vršački 
visovi dršću nad ravnicom i nad Dunavom kao 
usnuli oblačak, trepte u sunčanom sjaju kao mo- 
drosjajni nebeski vodopad«; za Heine-a ima suge- 
stivnu »stimmung-poredbu« na str. 56.: »stihovi su 
“mu nježni i hvataju za srce kao tepanje djevojke, 
usnule od ljubavne umornosti u toplom zagrljaju«; 
na str. 91. groteskna je sličica: »ne pojmim, kako 
toga dana od radosti ne skočih sam sebi u usta«; 
na str. 92. »odozgo sa galerije, vidjeh joj tačno tek 
gola, junonska leđa, tako sočna, krvava i zdrava, da 
od krvi dođoše čisto ljubičasta, kao da je na njima 
zaspao refleks kardinalskog piašta«; na str. 152. 
»bijaše (Stendhal) usamljen kao njegov dragi Pro- 
metej na sv. Heleni, a čežnja mu se penjaše onamo 
kao mrko more za sjetnijem mjesecom«, »življaše 
samo za ljubav ,za strast, a u duši ne ostade nego 
talog uspomene, žuči, nemoćne čežnje za vrelim 
milanskijem očima, koje gore kao mrtvačke svijeće 
promašena života«. Ttd. ' 

I tako dalje. 

Htio bih da sam autorom mnogima od tih slika. 

Ne vidite li po tom, da je kod Matoša morala 
nužno nastupiti daljnja evolucija. Evolucija u pje- 
snika. U pjesnika sa stihom, sa srokom — kao s po- 
sljednjim senzacijama njegova artizma. I evo go- 
dina, dvije li, on je propjevao. Hoćete li znati kako, 

pročitajte u lanjskom Savremeniku njegovu Utjehu 
kose ili pjesme u ovogodišnjoj Smotri. Vi ste ih 
zacijelo već i pročitali. Matoš na tom putu ima da 
nam nešto kaže. Nešto, što nam nije kao ni Dom- 
janić ni Vidrić. Nešto uistinu artistično, uistinu 
moderno. 

Nemam li pravo? 

Meni se pače čini, da se više ne će ni vratiti na 
novelu. Bar ne na onu, koju je u početku pisao; 
zbijao je jako, kazivao je mnogo u malo riječi, i tako 
kanda iscrpio motive, koji će se nužno kao »solo- 
varijacije« morati ponavljati. 

Takova je nekako i evolucija od Ogleda k Vidi- 
cima i putovima. Ogledi su puniji i sočniji. Vidici 
diferenciraniji i, rekao bih, apstraktniji. Kod stvara- 
nja je kao kod sunca: one jutarnje rumeni nema 
o podne; ona se tek vraća opet kod zapada — ni ne 
gledeći na to, da koji put oblaci zastru sunce, a 
kod pisca velimo, da je »fulao«, da mu je štošta i 
neuspjelo. A je li ovdje potrebno, da izbrajam Ma- 
toševe slabije uspjele stvari, kad znam, da ti oblaci 
potiču od životne proze, od njegova uistinu teškoga 
položaja. Ta, koji ton, možda neiznošen, neproku- 
han. I još k tomu — lijevom rukom! 

Multa tulit fecitque... 


V. 
EPILOG 


Mnogo, a malo sam rekao. 

A iono, što sam, bili su većinom njegovi citati; 
on sam. 
2 Matošu gotovo da drugačije i nije moguće. 
Meni i nije bilo do toga, da iznesem kakav ištudi- 
rani portre njegov, koliko bih želio pobuditi u vama 
ljubav, e biste tražili okvir tomu portre-u — u nje- 
govim knjigama. Da ga čitate! Premda — i on, po- 
put Stendhala, piše tek za stotinu čitalaca, pa ga 
zato i oni ispod te stotine smatraju luksuzom. Oni, 

kojima je i artizam luksuz. Oni, koji traže samo ten- 
dencijozna djela, djela »rada« davajući književnosti 
samo ulogu sluškinje ili guvernante, ne pomišljajući 
na to, da ako čovjek jede krumpir (i sadi ga), da 
voli i cvijeće mirisati (i sije ga). 

Malo sam rekao. ;' , 

Valjalo bi još govoriti i o Matošu-polemičaru, 
premda taj Matoš samoga Matoša slabo zanima. 
Polemičan je postao od nužde, »silom prilika«. Dok 
je prije znao baciti tek po koju satiričku aluziju ili 
nedužnu dosjetku na svoje zagrebačke ljude — među 
njima i na one, s kojima se prije nije smjelo nikad 
ni našaliti, — kasnije je bio prisiljen odapinjati i 
strijele. Te su i pogađale; tolike žrtve njegove sa- 
tire pale su uz sveopći smijeh publike, pače i nje- 
govih protivnika, koji mu ne mogu poreći spreme i 
duhovitosti. Kasnije je strijele u žuč umakao izgu- 
bivši pokatkad i smiješak. Postao je zubat i jedak, 
bezobziran i neugodan. 
* Nije ni čudo. Nekoji su mu listovi primali članke, 
ali zaboravili ih honorirati; kod nas to ide još uvi- 
jek po domaću (a Matoš iz tuđine ne može ni tu- 
žiti). Kad je na to ustajao u javnosti, još su ga ti 
isti listovi ocrnjivali. Nedavno je Matica Hrvatska, 
gdje vodi riječ neliterat Radić, odbila njegove Priče, 
najnoviju mu knjigu, dok joj je za vrijeme pole- 
mika, dobro došlo njegovo pero. Nije dakle čudo, što 
ga ovakove nepravde uzrujavaju, a kako je u tuđini, 
još jače djeluju na nj. On mora onda ustati, premda 
dobro zna, da ljudi »praštaju sve osim iskrenosti«, 
a ruga da tako lako ne zaboravljaju; on mora ne- 
koga »nabosti« i tako povećati svoju »zbirku in- 
sekta«. U svojoj nervozi postao je i preosjetljiv, što 
najbolje znadu njegovi prijatelji, kod kojih se i za 
najmanji nesporazumak ili riječ na krivom mjestu 
uvrijedi. Ni ja ni urednik Smotre ne možemo vam 
se ujamčiti, ne će li i na nas još odapeti koju stri- 
jelu (kao što već i jest u svoje vrijeme poslije 
Nove trgovine ideja) — ako se međutim ne vrati u 
domovinu, ne više »furtim«, ne više kao prognanik. 

A mi se nadamo, da će nam se naš Ovidije vra- 
titi s Crnoga mora. I to još prije nego ostari. Sad 
je star 34 godine; rodio se g. 1873. i to u petak (!) 
i trinaesti (1!) lipnja. 

Da li će, kad ga amnestija vrati u otadžbinu, 
biti drugačiji? Ne će li ga možda naše »prilike« ni- 
velizovati tako, da izgubi svoju izrazitost, svoju ti- 
pičnost? Ne će li naše tužne kulise, koje mu se iz 
daljine vide drugačijima, razoriti po koju iluziju? 
»Da je moja ta oronula kuća sa starošću mahovine: 
oko tornjića sa limenim zastavicama živio bih običa- 
jem otaca, oženio bih se, radio bih sa narodom i 
pisao bih kao grof Oršić ili mudri vlastelin Montai- 
gne«, kaže sam u Vidicima (Kod kuće, str. 68.). 

Hoće li to sve moći, kad se vrati? Ne će li se 
iznevjeriti... ili »ispisati se« kao toliki naši knji- 
ževnici, koji nisu slučajno prije toga mladi umrli? 

Ne će li se uopće »pofilistriti«? Ne će li — 

. Pa da se sve to i dogodi. Matoš je već dosada 
izradio u nebogatoj knjizi naših literarnih portre-a 
svoju zasebitu fiziognomiju, koja bi bila na ures i ve- 
ćim književnostima. 

On je sam o sebi. Matoš. Upravo: A. G. Matoš. 


(Hrvatska Smotra, 1907.) 

DR. ANTUN BARAC 


MATOŠEVA LIRIKA 


Članak »Matoševa lirika« prvi je članak o 
Matoševim pjesmama uopće; on je napisan god, 
1918., a štampan god. 1919. u »Savremeniku«, 
pod uredništvom pok. Andrije Milčinovića i Joze 
Ivakića (nakon što su ga dva urednika otklonila, 
tvrdeći, da nema smisla pisati o Matoševoj liri- 
ci). Njegov pisac danas već u mnogome nije 
zadovoljan s njime, ali smo ga mi htjeli štam- 
pati baš onako, kako je napisan. 


O svemu Matoševu radu postoje samo ekstremni 
sudovi u superlativu, pa tako i o njegovim pjesmama. 
Po mišljenju g. Lunačeka (u predgovoru novom iz- 
danju »Umornih priča«) bilo bi bolje da ih nije ni 
pisao, dok drugi (gg. Br. Livadić, Ljubo Wiesner, 
Arsen Wenzelides) drže da njegovi stihovi idu među 
najbolje u cijeloj našoj lirici, među one, koji su od- 
lučno utjecali na dalji njezin razvitak. Da smo pri- 
staše zlatne sredine, mogli bismo reći da nemaju 
pravo ni jedni ni drugi. De facto imaju pravo i 
jedni i drugi, jer kao sav Matošev rad, i njegova 
je lirika čudna smjesa iskrenog osjećanja i pustih 
riječi, dubokog umjetničkog instinkta i površne vir- 
tuoznosti, toplih čuvstava što uzdižu kao molitva i 
lascivnih riječi i migova što se rađaju u piću, u 
propalim, zabačenim kutovima. — Sam je on, čini 
se, imao visok pojam o svojim pjesmama. U jednom 
se feljtonu (ne sjećam se više gde i kada) tuži 
kako Savremenik »besmrtni, savršeni sonet« plaća 
s 10 kruna, a u eseju o Harambašiću ističe njegov 
daktilski srok kao vrhunac formalnog umijeća, mi- 
sleći i u prvom i u drugom slučaju bez sumnje na 
sebe, jer u njega dominiraju soneti s takvim sro- 
kom. U »Pečalbi« govori: »Počeo je kasno pisati 
pjesme, naročito sonete, kada je zbog forsiranog 

io u Beogradu grč od pisanja, pa morao 
s. gled i reli 2 pisanja zbog te ama 
(Sehreibkrampf, crampe a la main), pa tako ti -& 
vima zadovoljava svoje muzikalne potrebe, pišući x 
ušima i za (dobre) uši«. U sonetu »Mladoj Hrva 
skoj« izriče svoj pjesnički eredo: 


Naš ukus samo rijedak dojam bira, 
I mrzi sve, što sliči frazi i prozi — 
'Tek izabranom srcu zbori lira, 
I nije pjesma, koju viču mnozi. 


Naš stih je život, koji đuša svira, 
Što može reći proza, dajmo prozi, 
A strofa treba magijom da dira 

I budi u nama ono, gdje su bozi, 


U vijeku, kada »misli« svaka Ššuša. 
Mi nimfolepti skladno osjećajmo. 
Jer cilj je svemu istančana duša. 


Ljepoti čistoj himnu zapjevajmo, 
Božanski satir kad nam milost dade, 


jetni hrvatske Plejade. 
zako (Hrvatska smotra 1908.) 


v pjesnički rad Matošev obuhvata oko 50— | 
o en po »Savremeniku«, »Hrvatskoj 
smotri«, »Mladoj Hrvatskoj« itd. I od toga relativno 


neznatnog broja valja odmah odbiti dvadesetak pje- 


koje nisu u skladu s izrečenim pojmom o 
o noi. a do kojih bez sumnje ni sam njihov 
autor nije mnogo držao, štampajući ih u feljtonima 
(ponajviše u »Savremeniku«, pa u »Obzoru«). | 
To su većinom improvizacije, duhovite, peckave 
improvizacije, katkad s ponešto klizavim .moralom, 
a odlikuju se formom, lakoćom, nalikujući često na 
poskočnice. Tu je na pr. ona o Halleyevu kometu 
(Savremenik 1910.), gdje neki astrolog hoće da 
dočeka smrt u zagrljaju »blijede i noćne kćeri« 
(V. Vidrić), o dva kaluđera, što u krčmi izazivlju 
teološku raspru i tučnjavu; da ne moraju platiti 
(Savremenik 1914.), o sv. Antunu padovanskom 

(Savremenik 1914.), o indijskom fakiru, koji svoj 
pupak drži središtem svijeta (Savremenik 1914.), 
itd. Ples riječi, domišljatost i duh prije svega, to su 
značajke Matoša, onog Matoša, kakav je kod nas 
bio najpoznatiji, iz dnevnih novina, kad je tuča fi- 
nih fraza i lijepih poredaba zasjenjivala prazninu 
širih misli, nedostatak dubljeg vlastitog uvjerenja. 
U svim tim stihovima — koje je ipak potpisivao 
vlastitim imenom — nema nikakvog čvrstog po- 
gleda, sve se izvrgava šali, sve je samo građa za 
dosjetku, bez obzira na išto. Od sve su naše humo- 
rističke literature u stihovima ovi stihovi najbolji, 
jer imaju glavnu karakteristiku što je takve stvari 
moraju imati — osjećaj lakoće kojom su nastale. 
Kažu, da je Matoš i inače, u privatnom životu, u 
društvu, znao katkad zabljesnuti ovakvom improvi- 
zacijom. No čini se, da kod toga nije uvijek gledao 
na originalnost. Neki su njegovi stihovi samo odjek 
onih, što slobodno cirkuliraju po svijetu. Tako »Ne- 
moć« (Savremenik 1914.): 


Kad je bila djevojčica mala 
Nije znala ni pisati dama, 
Hvala Bogu, otkad se udala, 
Ne zna više ni spavati sama. 


Ova je kitica ublažena forma jedne, što sam je 
čuo prije negoli sam je kod Matoša čitao. Ona je 
drastičnija, i ne bi mogla ući u Savremenik, a raz- 
lika je samo u dijakritičkim znakovima, koje je 
Matoš skinuo. — Svega toga ne bi zapravo trebalo 
ni spominjati, jer sve te »pjesme« nemaju nikakove 
Pjesničke vrijednosti, niti im je autor podavao ka- 
kvu zadaću. No zgodne su kao dokumenat Matoševa 
formalnog pjesničkog talenta, koji je premoćan 
svuda, pa i ondje gdje je Matoš možda veću važ- 
nost polagao na unutarnju stranu. 

Ovaj je formalni pjesnički talenat — računajući 
amo 1 prozu Matoševu — ujedno sve, što neki kod 
njega nalaze. G, dr. D. Prohaska poslije »Feljtona 

i eseja« uskratio mu je i solidno znanje i pošteno 
uvjerenje, i istinski zanos i iskrenu ljubav, tvrdeći, 
da je sve to samo izvještačeni verbalizam, iza ko- 
jega nije stajala ličnost. Matoševa škola to su oni 
naši mlađi pjesnici, koji su prekapali rječnike, tra- 
žeći troslovčane srokove, njegujući formu, . formu 
prije svega. Tako je na pr. na riječ »svjetlucanje« 
moralo doći dušino »mucanje«, jer nije bilo druge 
riječi, koja se s prvom sriče i koja bi strofi podala 
bar neku logičku svezu. Lozinka Vart pour Vart kao 
da se izvrgla u pustu »poeziju« riječi, iza koje nije 
bilo nikakvog jedinstvenog smisla, ili je taj bio 
jako pomućen. Organičkog jedinstva pjesama, onoga 
nečega unutarnjeg, što kao tamna predodžba stoji 
iza riječi, stihova, što upravo čini pjesmu pjesmom, 
nestalo je bez traga. Svi ti bezbrojni soneti nisu 
poezija, jer nisu doživljeni, nego izmišljeni. Ove 
pjesme,  »zadovoljavajući muzičkim  potrebama«, 
uistinu su muzikalne, no sva je ta muzika bez 
dojma, prazna, šuplja, jer je tako rekavši kao 
skala tonova, koji nisu povezani ničim. I Matoš, 
rabbi, nije često u tome bio bolji od svojih disci- 
pulusa. 

Za polovinu se njegovih pjesama — onih, koje 
nisu štampane u feljtonima, pa su dakle pisane s ve- 
ćim pretenzijama — može reći, da je srok u njima 


egzistirao prije samih pjesama, da su stihovi nastali > 


poradi sroka, a ne obrnuto. Matoš je tako postig- 
nuo gotovo savršenstvo forme, no pročitajte redom 
desetak tih formalno besprikornih pjesama (a ta- 
kovima ih je on držao), i ne ćete moći reći, kakav 
čovjek stoji iza njih, one vam neće reći ništa, jer 
su zvukovi tih stihova prazni, ne sadržavaju ništa, 
jer nisu produkt čuvstva, nego uma, slučajan efekt 
osebujnosti našega jezika. Kičica — sličica — čičica 
— pričica. (Nekad i sad. Savremenik 1911.); ma- 
jevi — krajevi — zmajevi — gajevi (Tajanstvena 
ruža. Hrv. smotra 1908.) ; šiparica — carica — Ma- 
rica — starica (Mefistov zvuk. Hrv. smotra 1908.) ; 
duha — kruha — uha — sluha — muha — buha 

kuha — juha — puha — njuha — ruha — gluha 
potepuha Kerempuha (Lakrdijaš. Savremenik 1910.) ; 
blista — ametista — Krista — ateista (U bolnici. 
Savremenik 1912.); Ampira — kavalira — mira — 
okvira — (Prababa. Savremenik 1913.). To su go- 
tove okosnice, na koje je trebalo navlačiti meso, 
pjesmu. 


CAPRICCIO. 


Vidio sam, snivo sam — svejedno: 
Sred palazza, punog slave, vina, 
Hihota, kostima, harlekina 

Divno čudo, divno čedo jedno. 


Kraljevskoga prvog sina vrijedno, 
Ispod skrletnoga baldakina 

Blista poput biblijskoga krina  — 
Pored nje bi sunce bilo bijedno! 


Na njoj teška, silna krinolina 
Kao na portretu našeg sveca 
(Naime Rodriga Velasqueza). 


Pa dok bjesni bas i violina, 
Niko ne zna — skandal i blamaža! 
Da pod suknjom netko skriva... paža. 


Kad ova pjesma po svome sadržaju ne bi pripa- 
dala među one, kojima je inače bilo mjesto u felj- 
tonu, odbija ova namještenost, odbija osjećaj, da je 
tu trebalo toliko muke i napora, dok su nekako ri- 
ječi pristale u ovaj ukočeni kostur sroka, osjeća se 
neprirodnost poredaba, koje su poput Rodriga  Ve- 
lasqueza na riječ »sveca« morale nastati samo radi 
rime. A kao Velasquez morao je na riječ »sirena« 
radi rime ući u pjesmi Montćpin (Čuvida, Savreme- 
nik 1910.), radi sroka s »ljubavi« morao je cvjetić 
dobiti epitet ubavi (Srodnost, Savremenik 1910.), 
radi sroka s »kamena« nastao je stih bez smisla: U 
agoniji kobnog amena (Sirotica. Savremenik 1912.) 
itd. Sve je to manira, i Matoš je zacijelo bio odviše 
pošten, da bi se poslužio ovom sposobnošću svojom, 

iskorišćujući je do krajnih granica, producirajući 
još veći broj takvih soneta, u kojima mjestimice 
izbija pravi i istinski pjesnički osjećaj, gdje dva tri 
stiha spasavaju i čine lijepom cijelu pjesmu: 


Gdje su, recite mi, oj vi duge noći, 
Usne, što su rujni život pjevale? 
Gdje su blage, tople, nasmijane oči, 
Što su kao sunce toplo sijevale? 


(Relikvije. Savremenik 1910.) 


Iz mrtvih žica hromog glasovira 
Tek katkad čujem valcer, jeku s pira 
I harfu, smijeh, sve tiši ženski glas. 


(Prababa. Savremenik 1913.) 


Već sa brda pjeva crvena sloboda, 
A _ divne vode, Jadran, Drava, Una 
U krvi plamte... Ustaj Sunce! Buna! 


(Per pedes apostolorum. Hrv. Smotra 1907.) 


Usklik na koncu »Labuda« (Hrv. Smotra 1907.j. 


O, Ledo, divna Ledo! 


kao da popravlja sve ono tmurno i teško što je ta 
čudna i usiljena pjesma prije u nama proizvela, jer u 
njemu imađe života, čuvstva, zanosa. No sve te pje- 
sme ovakve vrste, uzete poprijeko, doimaju ge više 
kao zabluda ukusa negoli kao prava poezija, više 
kao surogat osjećaja negoli kao istinski čuvstveni 
život, više kao dokona zabava duhovita podrugivača 
i improvizatora negoli kao ozbiljan umjetnički rad, 
koji izvire iz dna duše. Tako malo lirskoga ima u 
njima. To su stihovi bez poezije i čuvstva, koji na- 
čas znadu iznenaditi i ushititi svojom zvučnošću, ako 
ne mislimo na sadržaj, ako se besvijesno podajemo 
samome ritmu kao zvukovima kakve žive, no inače 
prazne plesne melodije. 

I tako su sve te pjesme protivne onome stihu u 
programskoj pjesmi: »Jer cilj je svemu istančana 
duša!« Nigdje u tim stihovima nema istančanosti 

duše, jer u njima uopće nema duše, jer u njima 
uopće nema života, jer su kao drvene lutke, na ko- 
jima kušaju nove oprave i šešire, lijepe i nakićene, 
no hladne i mrtve. Napast (Savremenik 1914.), 
Bogorodica i donator (Savremenik 1914.), Nekad i 
sad (Savremenik 1911.), Prkos (Savremenik 1914.), 
Bjesomučnik (Savremenik 1913.), Alegorija (Savre- 
menik 1912.), U bolnici (Savremenik 1912.), Nao- 
blačeni mjesec. (Savremenik 1911.), Lakrdijaš (Sa- 
vremenik 1910.), Čuvida (Savremenik 1910.), Dva 
kentaura (Savremenik 1910.) itd. primjeri su takvog 
stihotvoračkog posla, igre riječi, blijeska fraza i laž- 
nog sjaja, no koji se kao cjelina doima tako blijedo, 
Sadržaj je mnogim tim pjesmama samo stihovana 
dosjetka, posao zanatnički, a ne pjesnički. Sve one 
mogu lijepo pristajati u »Koprive« i sl., no ne udo- 
voljavaju višim zahtjevima umjetnosti, gdje se prije 
svega traži čovjek, ličnost, individualnost umjetni- 
kova. Čovjek, koji je inače mrzio pozu, u svojim 
stikovima katkad pokazuje mišljenje, koje je gore 
od poze, jer je konvencionalno, jer uopće nije shva- 
tanje živit i normalnih ljudi, nego posljedica lek- 
tire dekadentnih pisaca, 

Matoš je kod nas pisao najljepše himne ženi, 
uzdizao u svojim feljtonima i inače u svome radu 
njen takt, njenu finoću iznad muškarčevih svojstava. 
No u nekim pjesmama svejedno pjeva pokvarenoj, 
demonskoj, paloj ženi, koja uopće u ovakvom liku 
ne egzistira, nego je kao Donadinijeva Dunja i Cr- 
vena samo proizvod literature i bolesnih živaca, Za- 
što? Jer se riječ »žena« sriče s »hijena« (Canticum 
canticorum, Savremenik 1913.), jer se »ljubio« sriče 
S »ubio« (Napast, Savremenik 1914.), pa je tako 
srok dao karakter cijeloj pjesmi, podajući tako 
ujedno i sud o iskrenosti velikoga dijela Matoševa 
rada. 

I Matoš je možda za sebe mogao reći: Non 
omnis moriar. No ovaj i ovakav Matoš mrtav je već 
gada i taj dio njegova rada, koji je i za vrijeme 
stvaranja značio samo opsjenu, karikaturu prave 

umjetnosti, a ne umjetnost, koji je bio izazvan više 
efemernim sklonostima negoli pravim umjetničkim 
potrebama duše, koji je više izražaj neke obijesti, 
samosvijesti o suverenom vladanju formom negoli 
izražaj unutrašnjosti, bio i onda samo kao neko 
šareno papirnato cvijeće, napravljeno samo za 
dan svečanosti, da se drugi dan baci u smeće, 
Veliki umjetnici žive vječno ne po spoljašnjim 
odlikama svojih djela, nego po njihovu unu- 
trašnjem životu. Danas. smo već prilično daleko 
od vremena, kad su samo spoljašnje odlike mogle 
privlačiti pažnju i zanositi, pa nam ono, što nas je 
prije na časove moglo i ushititi, danas izaziva ne- 
hotičan posmijeh sažaljenja na usnama. A mrtvo je 
i sve ono, što je Matoš s tim dijelom svoga rada 
izazvao, cijela njegova škola »sonetista«. Ostađoše 
za umjetnost živi samo oni, koji su se znali otresti 
te manire i poći svojim putem (pok. Galović, Ljubo 
Wiesner). Sav je taj estetski formalizara — jer u 
svojoj biti to nije drugo negoli najzadrtija profe- 
sorština profesora estetike — samo znak nemoći da 
se osjeti život u svoj njegovoj jakosti, jer raspre i 
pokreti za formu nastaju svuda u eri opadanja, 
dekadanse, impotentnosti u umjetnosti (D. Merež- 
kovski). Pjesnik je postajao »kabinetski radnik na 
mučnom poslu ritma i rime« (J. Dučić) samo onda, 
kad nije imao snage ni sposobnosti da zainteresira 
unutrašnjom sađržinom svojih pjesama, jer se inače, 
kod pravog umjetnika, forma rađa iz sadržaja. Pa 
tako se događa, da su Vidrićevi nepravilni i An- 
drićevi i Krležini slobodni stihovi zvučniji, poetič- 
niji i muzikalniji od ovih gotovo besprikornih u 
formi. No danas nam se već ni ova forma — što 
je još jedino moglo vrijediti — ne čini tako savr- 
šenom. Formalna pravilnost kao da je kod ovih ar- 
tista bila samo u novosti, egzotičnosti srokova, dok 
naglasak, koji najviše podaje živost i gipkost pjesmi, 
kao da su često puštali s vida: 

Od izvor-vode plavog Helikona, 
Od mira sedmodverih, Teba 
Pa sve do oca Zeusa i neba 
Strast se ori poluboga bona. 
(Dva kentaura. Savremenik 1910.) 


I tako i ovaj dio Matoševih stihova, koji su za 
njega vrijedili toliko, ostaje samo kao dokumenat 
vremena, kad je život, nemajući snažnijih poticaja. i 
vidika, stradavao od nemoći, gubeći se u sitnicima, 
Umjetnost, koja je htjela biti sama sebi svrhom, 
ubila je, odijelivši se od života, samu sebe. 


* 


Gotovo je sve, što se o Matošu govorilo i pisalo, 
suviše jednostrano, obuhvatajući samo jednu ili 
drugu stranu njegova karaktera i njegovih obi- 
lježja kao književnika. Feljtonskog Matoša, A. G. 
M-a, i polemičkog Matoša mnogi i nisu uzimali oz- 
biljno, jer je u njega bilo toliko protivurječja, ne- 
konsekventnosti, slobode u mišljenju da je čovjek 
teško dolazio na pomisao, da iza ove kiše riječi, iza 
blještavih fraza stoji ozbiljna, izgrađena ličnost. No 
sve, što je dao, bilo je napisano u takvoj formi, u 
sve je znao uliti toliko topline, duha i poleta, da su 
mu drugi praštali nestašicu dubljih i čvršćih po- 
gleda na život, svijet i umjetnost, ili je uopće nisu 
opazili, gledajući u njemu uzor, učitelja, rabbija. I 
tako kao da još i sad egzistiraju dva Matoša — 
jedan, kao duhoviti ulični deran, bezočan, tempera- 
mentan i prost, zablještujući samo pljuskom zvučnih 
riječi, no kod kojega su i smijeh i suze, i zanos i 
ogorčenje, samo lažne poze, želja za efektom, i drugi, 
pjesnik hrvatskog pejsaža, najduhovitiji kritičar, 
naš najbolji stilist, fini novelist, pisac širokih vidika, 
koji je u sebi ujedinio sve najbolje tradicije naše 
kulture. Predodžbe su sasvim oprečne jedna drugoj. 
No ni u jednoj ni u drugoj ne nalazimo potpuno 
čovjeka, ličnost, nego samo literata. 


ST 


Struktura svijeta i društva ne dopušta nam, da 
se potpuno iživimo. Naš transcendentalni »ja«, naš 
karakter kao Ding an sich rijetko dolazi do izra- 
žaja u pravoj svojoj slici. Gotovo su svi naši čini 
plod nekoga kompromisa s prilikama ili reakcija na 
njih. U prvome se slučaju oni modificiraju prema 
prilikama, u drugome prelaze u nešto sasvim obr- 
nuto. Odlučuje temperamenat, jakost volje, osjetlji- 
vost za podražaje. I tako naše vladanje prema lju- 
dima i događajima dobiva neko obilježje solidarno- 
sti, sloge, pristajanja, odobravanja ili protivljenja, 
odbijanja, ironičnosti, poruge, napadanja. No što 
bilo da bilo, u dubljini duše stoji ovaj naš pravi 
»ja«, te rjeđe ili češće izbija, ili kao akcija ili kao 
reakcija. Naša sreća i zadovoljstvo možda i stoji 
ponajviše do toga, da li našim djelima i životom 
negiramo ili afirmiramo naš unutarnji karakter. 

Sav gotovo rad Matošev, osim rijetkih izuzetaka, 
nastajao je kao reakcija. I u kritici i u pjesmama i 
u novelama, gdje je još najbolje mogao izraziti 
gebe, svuda se opaža ova lična nota, nota otpora 
protiv tuđih nazora i misli. Velik dio njegovih no- 
vela zapravo su karikature mrskih mu lica, velik 
dio njegovih kritika samo ironiziranje, velik dio 
njegovih stihova samo isticanje jedne crte koja 
se možda u njega ne bi bila razvila, da u nas prije 
njega i u njegovo doba nije vladala anarhija u 
formi pjesama. 

Tako je velik dio onoga, što je dao, negativno, 
nigdje nema ličnih crta, pozitivno ličnih, odakle bi- 
smo vidjeli, što je on, bez obzira na svu okolicu, na 
sve ono, što ga buni i potiče na otpor. I cio se nje- 
gov rad raspao na velik broj sitnih reakcija, s ma- 
lenim brojem još sitnijih akcija, kojih ne veže ništa 
u snažnu sintezu. S vremenom su ta svojstva, koja 
su ispočetka bila samo sredstvo, postala tako re- 
kavši sama sebi svrhom. Smisao za ljepotu, za stil, 
za spoljašnju uglađenost, stvorio je iz njega ma 
koncu braniča formalne ljepote, ljubav k tradiciji 
stvorila je iz njega fanatičnog Hrvata, prirođeni 

kritički dar izvrgnuo se u ironiziranje, u napadanje, 
bez obzira na išto, a fina duhovitost i elegancija. 
stadoše se u njega šepiriti kao suvereni gospodari. 
I ono, što je u njegovoj mladosti ljudima moglo 
imponirati kao znak snage, vatrenosti, plemenitosti, 
srčanosti, duha, postajalo je pomalo komičnim, kao 
svaka pozicija koja predugo traje. Duhoviti feljtoni, 
što su ih čitali zbog sadržaja, postađoše kasnije 
najvećim dijelom jeftinom nedjeljnom zabavom. I 
njegov plač, kad je bio iskren, izazivao je smijeh, 
i njegov smijeh, pun nekog zatomljenog očaja, kao 
da je imao prizvuk plača. Prirođeni temperamenat, 
afirmiranje samoga sebe, obrana po što po to i u 
slučajevima, kad nije imao pravo, sve to bijaše 
uzrokom, da je ironija prelazila u žučljivost, kritič- 
nost u zajedljivost, ukori u otrov. No glavni umjet- 
nički cilj, cilj umjetnikova života, udaljivao se sve 
više, raspadajući se u bezbroj fragmenata, koji su 
s vremenom, spuštajući se do razine publike i iza- 
zvani efemernim potrebama, postajali sve razvodnje- 
niji. I na tom je putu išao sve dalje i dalje. Izra- 
žaj lica, jednom zauzet, nije se dao promijeniti, ono 
kao da se mrgodilo sve više, pa je ono, što je bilo 
ispočetka kao neka maska, postalo na koncu pravim 
licem. No ono nepravilno, nelijepo lice, koje se či- 
nilo čudnim i odbojnim, kao da je izražavalo u pro- 
filu neku duboku tugu, prošnju za samilost, posta- 
jući neisporedivo lijepim, kao što je divno lice ba- 
jazza, kad mu suze izbrišu bijelu boju s obraza. 
»Bijedni, bijedni Joriče!« I to je on znao: 


Ljerko, srce moje, ti si lutka mala, 

Pa ne slutiš smisla žalosnih soneta, 
Kesteni pred kućom duhu tvom su meta 
Još je deset karnevala do tvog bala. 


Ti se čudiš, dušo. Smijat si se stala 
Ovoj ludoj priči. Tvoja duša sveta 

Još ne sniva, kako zbore zrela ljeta. 
Gledaš me ko grle. Misliš — to je šala. 

A1 će doći veče, kad ćeš, ko Elvira, 
Don Juana sita i lažnih kavalira 
Sjetiti se sjetno nježne ove strofe, 


Moje će ti ime šapnut moja muza, 
A u modrom oku jecati će suza 
Ko za mrtvim clownom iza katastrofe. 
(Ljerki O. (Mjesto igračke). Hrv. smotra 1907.) 


Danas je mala Ljerka već velika, no jamačno i 
ne pomišlja, da je u ovom divnom sonetu izazvala 
najiskreniju ispovijest i najintimnije priznanje, pri- 
znanje tužne slutnje svoga pjesnika o strašnoj tra- 
gici njegova života: biti u duši umjetnik s najvišim 
pojmovima o umjetnosti, a dospjeti do uloge clowna. 
— Matoš ostaje Matoš, s koje god ga strane uzeli, 
pa bi bila nepravednost i jednostranost, kad bismo 
odijelili zagrižljivog i bijesnog Matoša, koji je znao 
govoriti toplije i uvjerljivije od svih naših pisaca. 
No pravoga Matoša, čovjeka, njegovo unutarnije 
biće, treba tražiti iza ovoga drugoga Matoša, jer je 
onaj prvi samo svjesna ili nesvjesna karikatura 
ovoga, jer iza bijelog, našminkanog lica clowna viri 
lice od mesa i krvi, lice tužno i zaplakano. Kroz cio 
literarni rad Matošev opaža se nesvjesna borba iz- 
među jednog i drugog »ja«, a u toj borbi nije pot- 
puno pobijedilo ni jedno. Problem žuči Matoševe 


natuknuo je u ocjeni »Feljtona i eseja« g. N. Bartu- .' 


lović, i možda smo u ovome našli rješenje toga pro- 
blema. I iz onoga mora srdžbe, bjesnila, psovaka i 
ironije osjeća se čovjek, koji je nesretan — 


Imao sam srce, djetinjasto srce —- 
Srce, koje boli, boli tako jako! 


(Živa smrt. Hrv. smotra 1907.). 


Kiša priča i priča: to je priča stara, 
Dosadna i teška pričica o kesi. 
Ja sam mator, ubog, ti bogata nijesi — 
Partija sam gora od svakog mesara: 
Spavaj, snivaj, dušo, i gledaj hramove, 
A pred hramom svate i zlatne hamove. 
(Jutarnja kiša. Hrv. smotra 1909.). 


Za dvadeset, trideset godina, kad će Matoš pot- 
puno pasti u historiju, kad će rijetki biti oni koji su 


s njim za života došli u dodir, kad će pojmovi o 


umjetnosti biti drugačiji negoli današnji, past će u 
zaborav najveći dio njegova rada. Uza svu mjesti- 
mičnu ljepotu njegovih novela, ni jedna gotovo od 
njih nije umjetnički dotjerana, jer su pojedina mje- 
sta, kao karikature antipatičnih ili preveliko istica- 
nje simpatičnih stvari, odviše razvučena na štetu 
drugih, jer su one, više negoli se na prvi pogled i 
vidi, odjek čitanja. Njegovi se kritički sudovi ne 
osnivaju na kakvom jedinstvenom pogledu. U njego- 
vim pejzažima i studijama odviše preteže subjek- 
tivna nota. No to će se jasnije iz svih ovih pojava 
vidjeti čovjek Matoš, ono najdublje, što je bilo u 
njegovoj duši i što se nije ugasilo nikad. I kad ne- 
stane svih ličnih simpatija, antipatija i pregonjenja, 
slika o čovjeku Matošu podudarat će se s onom 
najboljom, što o njemu postoji. Oprostit će mu se 
ružne i zle strane, jer ih je ponajviše izazvala sre- 
dina, odobravajući baš zlim njegovim nagnućima, 
uništavajući u njemu sa zluradošću zločinaca sve 
veliko i lijepo, jer su njegovi protivnici i napadači 
bili često puta ljudi, koji su u kulturi i umjetnič- 
kom instinktu bili ispod njega, jer je na koncu cio 
njegov život bilo nezadovoljstvo čovjeka, koji u mno- 
gom pogledu stoji nad svojom okolinom, no koji 
zbog odviše snažnoga temperamenta pada mnogo 
puta i ispod duševne razine te okolice. — Živeći 
među žabarima postaju i najviši duhovi, iz očaja, i 
u žabarštini prvi među njima. — I u dubljini Ma- 
toševe duše, djetinjske i nepokvarene, kakva, je bila 
negdje na početku, bila je sama »toplina, blagost i 
zanos«, ma što tvrdio g. dr. D. Prohaska (Hrv. 
njiva 1917., ocjena »Feljtona i eseja«), a ta se to- 
plina, blagost i zanos nije posvema ugasila nikad, 
izbijala je hotice ili nehotice i u najžučljivijim  ča- 
sovima — 


Imao sam srce, bolno, bolno srce —- 
(Živa smrt). 


61 


Nije li to više nego stih, ritmički povezan odre- 
đen broj riječi? : 

I takav se Matoš, nepokvaren i bezazlen, dobar 
i nježan, najbolje očitovao u 20—30 pjesama, broju 
veoma malenom, no koje uza sve to idu među naj- 
bolje, što su naši lirici uopće dali. One su same ka- 
dre da Matošu osiguraju trajno ime u historiji naše 
literature, i rad njih oprostit će mu se svi grijesi. 
— Estetska analiza lirskih pjesama, koliko uopće 
nije sasvim zališna, u ponajviše slučajeva ubija onaj 
jedinstveni dojam koji ona kao izražaj jedinstvenog 
čuvstvenog doživljaja imade, kao što psiholog, ana- 
lizirajući čuvstvo, ubija samo čuvstvo. Lirika je u 
najvišem smislu izražaj najviših čovjekovih emocija, 
emocija, koje su u isti mah i umjetničke i religijske 
— onih momenata kad čovjek polusvjesno osjeća, da 
je s njega spalo sve, što ga je vezalo sa zemaljskim 
i životinjskim, kad je kao u nekoj molitvenoj ek- 
stazi. I najbolje Matoševe pjesme, izrazujući najbo- 
lji dio njegova bića, bude u nama čuvstva, koja su 
u isti mah i topla, pobožna molitva i najveći umjet- 
nički užitak, i patriotski zanos i osjećaj općene lju- 
bavi, pjesme, gdje prestaje estetika i metrika, gdje 
je ritam samo nesvjestan odražaj našeg najdubljeg 
čuvstvenog života. I baš u tim pjesmama, gdje je 
Matoš možda najmanje išao za formalnim savršen- 
stvom, dao je i po formi svoje najuspjelije pjesme, 
jer su za mene savršene i one, koje su naoko po- 
nešto nepravilne, no to bolje odrazuju uzbuđenost i 
nepravilnost našeg emocionalnog života. 

Možda bi najbolje bilo citirati, jer u uspjeloj lir- 
skoj pjesmi uživamo to više, što je bolje poznamo, 
pa užitak ne postizava vrhunac ni onda kad smo je, 
nehotice, naučili napamet — 

Dok kroz prozor diše stari, tihi vrt, 
A srce bolno kuca: smrt—smrt—smrt — 
(Mora, Hrv. smotra 1907.) 


Poklonik Nietzschea i propovjednik životnog ve- 
selja, dao je svoje najbolje otkucaje srca govoreći o 

smrti, o mrtvima, ljudima i stvarima. U cijelom se 
njegovu umjetničkom radu provlači nota. pečali i 
tmurne mistike, kao teška slutnja. Sumorni je »No- 
tturno« (Savremenik 1914.), pisan na samrtnoj po- 
stelji, i on je unatoč nekoliko jarkijih boja, umorna 
i teška slika noći, gdje s mrkog tornja udara bat i 
željeznicu »guta daljina« — kao tamni predosjećaj 
smrti. A isto je tako teška jedna od najranijih 
njegovih pjesama, Mora (Hrv. smotra 1907.), doi- 
majući se kao cjelina unatoč mnogih »Matošijada« 
i neukusnih slika (Ja sam već krasta, škrofula i 
rana. — Provalila se duša kao vreli čir), iskreno i. 
snažno. Osjećaj osamljenosti, osjećaj pustoši i sa- 
motinje, možda je bio najjače obilježje Matoša kao 
čovjeka, i možda se u tome može naći razjašnjenje 
najintimnije nutrinje toga »mrtvoga clowna iza 
katastrofe« : ' 


Samo gordi jablan lisjem suhijem 
Šapće o životu mrakom gluhijem 
Kao da je samac usred svemira. 
(Hrvatski đak 1910.). 


Notturno (Savremenik  1914.), Jesenje veče 
(Hrv. đak 1910.) jesu kao bezlični, tmurni pejzaži 
izražaj najličnijih čuvstava, jer nam dodir s priro- 
dom nije nikada tako potrebit kao u tuzi, jer tek u 
bolu možemo osjetiti, kako priroda nije samo skup 
mrtvih i nama tuđih stvari, nego žive unutrašnjim 
svojim životom: 


Na mjesečini pjenu 
Pjeva vodopad. 
O, kađ se samo sjetim, 
Da nisam više mlad! 
(Kraj druma. Hrv. smotra 1907.). 


Možda je upravo bol onaj koji u nama pobuđuje 
ljubav prema rođenoj zemlji, prema mrtvim stvarima 
oko nas, prema svemu onome, što je bilo nijemi 
svjedok naših prošlih dana. U toj ljubavi nalazimo 

lijeka, kao što tek izgubljeni sin može pravo osje- 
titi sreću u naručaju starice majke. — Nekoliko ta- 
kvih soneta Matoševih kaže isto toliko koliko i sva 
— isto tako malobrojna — poezija Milana Vrbanića, 
nesretnog pjesnika žalosnih i bijednih svojih rođe- 
nih ravnica. — Tradicionalizam, ljubav prema stva- 
rima i prošlosti možda i jest samo svojstvo onih 
ljudi, kojima su se pokidale sve čvršće veze sa živim 
bićima oko sebe, a ljubav, uzvišenu ljubav, koja 
nema u sebi ništa nisko i zemaljsko, kao da mogu 
osjetiti i izgraditi u sebi samo oni, koji nisu nikad 
ni proživjeli obične, smrtničke ljubavi. Imade neka 
unutrašnja sličnost između Matoša i Hermana 
Banga, pjesnika žalosnih, samotnih bića, koja sve 
svoje užasne duševne tragedije ne pokazuju ni ri- 
ječju, ni migom — sličnost, koja dolazi do očitova- 


nja u tako umornom izražaju njihovih fizionomija. | 


— I Matoš je u svojim najboljim pjesmama, u pje- 
smama, koje nije pokvario hotimičnom kakvom že- 
ljem za efektom, uzvišeni pjesnik bola svoje zemlje, 
svoga zavičaja i pjevač samotne, prijegorne, neo- 
stvarene ljubavi — — 


Mlačna noć; u selu lavež; kasan 
Ćuk il' netopir; 
Ljubav cvijeća — miris jak i strasan 
Slavi tajni pir. 
(Notturno, Savremenik 1914.). 


Imade pjesama, kod kojih se upravo zaprepaštu- 
jemo videći, kako golem sadržaj imađe u nekoliko 
stihova, kakvo mnoštvo impresija, čustava i predo- 
čaba mogu izazvati jedna, dvije strofe. I u tom jed- 
nom Matoševu sonetu ima sva ona bolna nostalgija 
noćne zagrebačke ravnice, koja mu je možda nesvje- 
sno, na bolničkom krevetu, došla pred oči kao ukupni 
dojam onoga što je volio i što valja ostaviti: nepre- 
gledna, sablasna, drhtava, nejaka svijetla, što tinjaju 
i gase ge i opet dršću, vječno, kao neugašena, neu- 
tažena čežnja samotne i bolne duše... U Matošu je 

tako toplo i fino progovorio taj kraj, koji je inače 
na prvi pogled tako vulgaran, koji je iz književnosti 
poznat kao zavičaj zatucanih plemenitaša — analfa- 
beta i tvrdoglavih seljaka pravdaša. — Šenoa je 
pjesnik staroga, historičkoga Zagreba, Krleža je 
pjesnik novoga, modernoga grada bez tradicije, dok 
je Matoš pjesnik starinskoga Zagreba, što još po- 
stoji, no u novome je vremenu kao zastario, ne- 
shvatljiv, zapušten, gnijezdo bez sokola, živeći svo- 
jim zasebnim, šutljivim životom ponosnoga samot- 
nika. I on je, prisluškujući tim zatomljenim i noćnim, 
jedva čujnim šaputanjima mrtvih stvari i sijedih, 
sivih uspomena izvabio iz njih glasove, koji su istin- 
skiji od Šenoinih i finiji od Krležinih, jer su kao čista 
Abelova žrtva, izražaj najslađih i najbolnijih misli i 
čuvstava. Šenoa je prikazao društveni i politički za- 
grebački život, Krleža ulični, kavanski i vašarski, 
dakle obojica samo jednu stranu. Matoš je znao 
shvatiti dušu grada, dakle ono najbitnije, najtana- 
nije, ono, što bez riječi govore sivi zidovi stoljetnih 
zgrada i tornjeva. Sonet »Pri sv. kralju« je tako 
reći samo najpovršnija skica zagrebačke katedrale, 
nekoliko letimičnih pogleda, pa ipak ta skica govori 
više negoli najbolji i najdetaljniji opis, jer ona go- 
vori, govori onim tihim, muklim, no zato nezaborav- 
nim glasom kojim govore velike mrtve stvari. 


Ta žuhka suza, slatka kao kaj 
(Savremenik 1911., Gnijezdo bez sokola). 


Jer u svakoj golemoj i nesebičnoj ljubavi ima ta 
čudna opreka gorkosti i slatkoće, jer je svaka jaka 
ljubav smjesa jakoga bola i neizrecive radosti. I 
Matoševa je ljubav prema njegovu kraju, prema Za- 
grebu, njegovu Zagrebu, kao suze što teku preko 
nasmijana lica, jer je glavni njezin elemenat čežnja 
za nečim nerealnim, što ge ne da dostići, što se ne 
da realizirati, što se samo osjeća, a što je, možda 
uvijek, samo tvor naše duše. I Matoševe su pjesme 
njegovu Zagrebu pjesme neostvarene ljubavi, kao 

što su pjesme neostvarene ljubavi i sva njegova ero- 
tička poezija. : 

Možda se one i nisu odnosile na kakvo realno 
žensko biće. Možda su one samo odjek onoga dubo- 
kog duševnog bola, vječne samoće i žudnje. One su 
najfinije i najuzvišenije, što je naša ljubavna lirika 
uopće dala, finije i od Domjanićevih, dostižući u svo- 
joj golemoj duševnosti veličinu ljubavi Vojnovićeve 
Deše. Možda se duševna veličina čovjeka može mje- 
riti prema tome, na kakav način tko voli. I Mato- 
ševih je nekoliko ljubavnih pjesama najspiritualnije, 
najzanosnije, najtanahnije, što se uopće može o ženi 
reći. To su pjesme o božanskome u ženi, o ženi, koja 
kao po sv. pismu spasava od propasti i grijeha. — Sve 
su njegove ljubavne pjesme, i po sadržaju i po izra- 
žaju, kao topla djetinja molitva, u koju se ne uvlači 
nijedan nečist i griješan poriv, nijedna misao, koja 
bi okaljala djevičansku bjelinu ljubavi. I sam je opis 
one, koju voli, nerealan, jer ono što na ženi volimo, 
ako uopće volimo, nije nešto spoljašnje, što se dade 
odrediti i izreći običnim pojmovima, već je kao sama 
ljubav — gotovo neizrecivo: 


Znam Te kao sebe i nemam za Te riječi 
Tud šeta draga žena, duše jeka. 
(Tajanstvena ruža, Hrv. smotra 19084 


Ja te volim, jer si fantasta 
Ko žuta Luna i stara gitara, 
Ko slatka nježnost slavujeve pjesme, 
Što majsko veče bojom tuge šara. 
(Serenada, Savremenik 1906.) 


Matoševa je ljubav ljubav duše, fina, drhtava i 
nerealna kao miris cvijeća (Srodnost. Savremenik 
1910.). Biti umjetnik i pjesnik duše više je nego biti 
pjesnik tijela i njegovih spoljašnjih ljepota. A. Ma- 
toševa je ljubavna lirika izražaj onih najviših duši- 
nih pokreta, kad ljubav više nema kakvu realnu 
svrhu, već je sredstvo, pobuđujući u nama »ono, gdje 


66 


gu bozi« (Mladoj Hrvatskoj, programska Matoševa 
pjesma). 

Ljubav i smrt dvije su najveće, najdraže i naj- 
zagonetnije sile, krijući u svome krilu jedna drugu. 
Pa kao u Leopardija, i u Matoša osjećaj ljubavi iza- 
ziva čežnju za smrću: 


Tišinom struje, sjene — dršći, dušo: 
To mjesec — zanos — k nama silazi; 
Kroz zvijezde čežnje, slutnje, — umri dušo — 
To smrt i ljubav k nama prilazi. 
(U vrtu. Hrv. smotra 1908.). 


I najljepši Matošev sonet ispjevan je mrtvoj 
dragoj: 


Nisam plako. Nisam. Zapanjen sam stao 
U dvorani kobnoj, punoj smrti krasne — 
Sumnjajući, da su tamne oči jasne 
Odakle mi nekad ljepši život sjao. 


Sve, baš sve je mrtvo: oči, duh i ruke, 
Sve što očajanjem htjedoh da oživim 
U slijepoj stravi i u strasti muke: 

U dvorani kobnoj, a mislima sivim. 


Samo tvoja kosa još je bila živa, 
Pa mi reče: Miruj. U smrti se sniva. 
(Utjeha kose. Savremenik 1906.). 


Ne poznam stihova, koji bi kao ovi svojom into- 
nacijom, sadržajem, riječima i ritmom pobuđivali 
tako jedinstven dojam uzvišena bola i vedrine utjehe 
koji bi bili tako beskrajno lijepi i u svojoj ljepoti 
tako pobožni, uzdižući nas do stupnja gdje je este- 
tika ujedno i etika i religija. — I »utjeha kose« 
s ostalih dvadesetak pjesama iste kvalitete podaje 
Matošu u našoj lirici i našoj knjizi uopće mjesto 
koje je htio postići s drugim radom, a koje nije po- 
stigao, jer su se njegov veliki talenat, kultura i 
umjetnički osjećaj raspali u bezbroj dijelova i dje- 
lića, koji nikako ne odgovaraju onome, što je on 

mogao dati. Ni ova lirika nije velika po svojim ide- 
jama, ne otvara novih vidika. No to je lirika u naj- 
finijem smislu riječi, nježna i visoka, mekana i 
snažna, izvirući iz najdubljih dubljina srca i duše, 
tako topla i puna neizrecivih dojmova, pa za ovim 
malobrojnim pjesmama posižemo samo u časovima, 
kad smo najdalje od svega, što je u nama zemaljsko 
i smrtno, kad osjećamo, da smo na putu od zemlje 


do neba pokročili jedan korak više. Jer »klica, iskra, | 


život — to je duša!« (Mora, Hrv. smotra 1907.). 
Matoševa je veličina u tome, što je u svojim najbo- 
ljim stvarima, u.svojim iskrenim pjesmama, izrazio 
najfinija ganuća naših duša. I toga mu ne će oteti 
nitko. 


VLADIMIR LUNAČEK 


MATOS8 


Nas smo dvojica sjedili zajedno u školama, a 
onda se odijelili, da se opet vidimo i sastanemo na- 
kon pet-šest godina. Ali mi smo se poznavali još 
od prije — iz gornje varoši. Na toranj bi se sv. 
Marka još kao dječaci rado uspinjali. On, pa sa- 
danji sudac Gogolja. Veliko nam je veselje bilo zvo- 
njenje. Zvonjenje to baš nije bilo. Vukli smo napro- 
sto za debelo uže, a ono nas... Onda se i opet ra- 
stadosmo. Ne znam kako. On je polazio pučku 
školu na Vrazovom šetalištu, a ja na Kaptolu. I 
onda se do gimnazije i opet rjeđe vidjevasmo. Bio 
je za jedan razred viši od mene. Onda se i opet 
nađosmo uslijed njegove »repeticije«. Na dugim i 
prostranim hodnicima gornjogradske gimnazije čula 
ge vazda ona njegova »dečki idemo!« Imao je tu 
rečenicu vazda na ustima nekako u afektu i s ne- 
kim kategoričkim tonom. Onda dođe viša gimna- 
zija. On se od malenog koštunjavog dječka tamne 
kose nekako produljio. Šišao se po tadanjoj modi 
— fiesco — do kože. Klapasta i velika njegova uha 
upravo su mu lepršala poput mesnatih krila iznad 
sljepočica. I kako je običavao svojim dugim koštu- 
njavim prstima gestikulirati, činilo se kao da se te 
uši miču u taktu s njegovim prstima, kao da ki- 
majući potvrđuju ono, što je on potkrepljivao svo- 
jim temperamentnim pripovijedanjem. To je ostalo 
u njega i onda, kad mu grlo i nije više moglo da 
istisne glasa, koji je on htio. A on je vazda imao 
nešto da pripovijeda. No pri tom su najviše govo- 
rile oči. One »spekule«, sasvim tamne i smeđe, koje 
su, što bi se više govoreći ražario, postajale sve to 
tamnijima, crnima. Kad bi se ražestio zalile bi se 
tamnim rumenilom krvi. Dvije žive crne kruglje, 

koje su se tim življe dojimale, što su se manje mi- 
cale stojeći kao nepomične okrugle mrlje u sjeni 
njegovih obrva, izraslih na dnu lijepo zaobljenog 
tela, guste i crne. 'Te krupne njegove oči kao da su 
bile umetnute između čela i jako izrazitih i izbo- 
čenih kostiju i njegovih uvijek suhih obraza. Na 
prvi pogled te.oči nisu imale bjeline rožnica, bile 
gu kao bez okvira trepavica, ali su bile lijepe, uvjer- 
ljive i duboke. To su ostale: žive i nepomične crne 
plamene kruglje, dvije žive tame, dok nisu nestale 
iza zastora njegovih vjeđa. Za života na javi ih nije 
sklapao. Vele ni u snu. Tek smrt je morala doći da 
tamom svojom ugasne tame njegove... 

Onda u višoj gimnaziji čitao je više nego li učio. 
Čitanje je onda bilo ono, što je danas sport. Čitao 
je više od svih svojih drugova. Čitao je najviše 
naše pisce. U tom se razlikovao od drugih, koji 
su najvećim dijelom čitali tuđu literaturu. On bi 
vazda dolazio s kojim novim hrvatskim piscem, 
za kojega mi ni po imenu nismo znali. A ba- 
vio se i filozofijom. Hegel i Schopenhauer najviše 
su mu omilili. Usred lektire i filozofije, posred uče- 
nja franceskog jezika i guslanja po svojem cellu, 
on je zaboravio, da je đakom gornjo-gradske gim- 
nazije. I tako je odjednom zapeo. U istinu zapeše o 
njega oni nastavnici mediokriteti, koji od samih 
lekcija ne vide talenta. Mene izbaciše prije njega iz 
onog zavoda. U svojem rodnom mjestu Vinkov- 
cima, daleko od svog Zagreba, razabrao sam iz ko- 

. respodencije sa svojim prijateljima »da je Gusti 
stiran kak i ja« i da se posvetio veterinarstvu. 
Čudnije me se u ono doba nije mogla đojmiti ni 
jedna vijest. Matoš i veterinar! Gusti pa secirati 
konje i kojekake papkare. Da je bar »v apotekere 
prešel«, ali na veterinu! Ja se još danas ne mogu 
tome domisliti, kako je došao na ideju, da se baci 
na taj studij. Bit će, da su mu kod kuće odredili tu 
karijeru, a sa argumentom, da je to — upoređu- 
jući ju sa karijerom naobraženih akademskih či- 

novnika naših autonomnih oblasti — vrlo unosni 
posao. Valja se tek snaći. 

I Matoš pođe u Beč na tadanji zavod za veteri- 
narstvo, koji je bio pod vojnom upravom. Kako je 
dugo bio u Beču, ne znam, ali znadem, da je ka- 
snije boravio u Pragu. Čujem, da je tamo slušao i 
gate na konzervatoriju te se usavršivao u cellu. 
Glazbu je osobito volio. Jedno se vrijeme kolebao 
između nje 'i lijepe knjige. 

Bilo je nekako oko Božića a početkom posljed- 
njeg decenija prošlog stoljeća. Praznici akađemske 
omladine. Nađosmo se nekolicina nas kod obiju 
Tkalčića Ivice i Jure, ne baš na veselje roditelja. 
Bili smo u jednoj kaptolskoj kuriji nasuprot prvo- 
stolne crkve. To je bio stan prostran i miran, kao 
i čitavi okoliš. S Ivicom i s Jurom bio je pokojnik 
intiman prijatelj još iz mladih dana. Odrasli su 
zajedno u Jurjevskoj ulici, gdje su im se kuće 
jedna druge doticale. Tkalčićeva jednokatnica zida- 
nica, Matoševa tamnomodro oličena kućica s malim 
prozorima, s temeljima što su se gubili ispod razine 
pločnika, kućica, u koju se silazilo na drvene stube, 
pod neke vrste strehu. Na nakrivljenom krovištu 
manzarde — domena mladih Matoša. A ta Jurjev- 
ska ulica bila je neke vrste tradicijom. Tamo su 
se popili prvi đački špriceri kod trgovca Bartulića 
— na kredu, tamo se danomice čekalo na pojavu 
sijedog nekadanjeg bana i pjesnika Čengijić age, 
poželjnim se okom gledalo za onim generacijama 
donjeg grada, koje bi prolazile Jurjevskom ulicom, 
da se na Cmroku za čitavu nedjelju prozrače... 

Bila je već noć i mi smo prebirali po svojim 
svježim uspomenama pijući bukovačko vino iz ukra- 
denih butilja. Presiti pregrizavasmo ostatke božić- 
nih kolača i hladnog jela čavrljajući u toploj sobi 
u po glasa. U to lupi kamečak o prozor. Nismo 
tome pripisivali nikakove važnosti. Bura i snijeg 
udara, mislili smo u sebi. U to udari drugi kamečak 
jače i pričini nam se, kao da dolje netko doziva 

Ivu. Navalismo na prozor. Tamo na snježnoj bje- 
lini stajaše čovjek sa školskom kapom na glavi. Na 
vjetru mu lepršala krila lakog tamnog havelocka, 
očito predugog za njega a premalo debelog, da 
grije u ono godišnje doba ljudsko tijelo. Bio je to 
ostatak bog bi ga znao čije ljetne garderobe. A pod 
havelockom nosao je nešto umotano u debeli svi- 
jetli papir. Zamotak bez pravog obličja. Kovčeg 
nije, ali bit će da služi istoj svrsi. Otvorismo pro- 
zor. I prije nego što dospjesmo da upitamo ne- 
znanu tamnu silhouettu na snježnoj pozadini, tko je 
i otkuda, već nam se javi sonorni glas: 

»Ja sam! Gustl! Puščite me nutre, dečki!« 

Kratko vijećanje. Probudismo staru kuharicu. 
Svladasmo sve poteškoće i zapreke poradi »haustor- 
šlisla« i na prstima se dovukosmo do drevne i te- 
ške hrastove kapije da ukonačimo našeg Gustla. 
Dobra stara kuharica, začuvši da je došao Gustl, 
priredila je čaj. Našlo se još i vina: I Gusti sjedne 
da jede i pije, da popuši svoju cigaretu i da onda 
počne pričati. 

»Nesmem doma!« To mu je bila prva. I ta nam 
se rečenica svima duboko usjekla u dušu i u pamet, 
dozivala nam svu anatemu roditeljske srdžbe, koju 
smo i mi već bili iskusili. I ne pitajući ga, zašto 
ne smije kući, ostade gostom obitelji Tkalčićeve, 
t. j. braće Ivice i Jure. To baš nije bila laka stvar, 
jer ni Gustl a ni ja nismo uživali takav renomej, 
da bi se »dragi Jurek«, a još miliji i nadušljivi 
Ivica od nas dvojice mogli čemu »dobrome« naučiti. 
Ali nas to nije smetalo. Gusti ostade do zore pri- 
povijedajući o velikom gradu, o ljudima, o glazbi i 
o književnosti, o svemu onome, što padne mladoj 
duši na pamet nakon teških dana jedva se dotu- 
ravši do domaje, pa ispaćena ne smije u nju te se 
ugrijala kod znanaca i prijatelja. Bio je prvi bo- 
hem, što sam ga ugledao. Prva slika jedne velike 
inteligencije u otrcanom i ponošenom odijelu a sa 
čistim idejama, koja je prolazila svijetom ne zna- 
jući gdje da ušutka krulenje praznog želuca, gdje 

da zakloni umornu glavu, gdje će da se prehrani i 
da prespava, kad dođe u roditeljsku kuću. 

To je slika njegovog čitavog budućeg života. 

Kod kuće nije bio kod kuće, u domovini iza- 
gnanik, zatočen tako reći u tuđini potucao se ođ 
nemila do nedraga, turao se svijetom i životom. 
Tu i tamo na čas mu odlanulo među prijateljima 
siromasima, kao i on što je bio, naslađujući se 
trenom tople riječi. Nije to bio njegov grijeh, od 
kojeg je patio. Bio je talenat prvoga reda, a mi 
smo ga odbacili. Tobože jer imademo talenata na 
pretek. Nemirni njegov duh odbacio ga je daleko 
od domaje, da onda daleko od nas jače uzmogne 
zaviknuti, zapomagati, e bi ga što jače čuli. Jadan, 
nije znao, da je naša javnost od vajkada nagluha, 
pa ne čuje ono, što bi trebala da čuje. Htio je 
doma, kući svojoj, da ondje mirno poživi, a nije 
mogao, nije smio. Odatle njegov nemir, odatle nje- 
gov vječiti put po svijetu. Pa onda, kad se vratio 
među nas, među svoje, ostade mu ta nesmirenost 
beskućnika. Nesređenost prognanika. Ona borba 
između bijede i želje da istakne svoj ja i svoju in- 
teligenciju, učiniše, da je mnoge dane u tutanj po- 
tratio, mnoge noći uzalud dočekao, da se konačno 
smiri. Nervoznost, koja inače hvata ljude tek pod 
kraj života, njega je uhvatila već u rano doba — 
prije muževnosti. Podgrizla mu klice života, sve 
ako i nije mogla da otpornu žilavost ubije. Tempe- 
ramenat njegov, koji je bio snažan kao u malo 
koga, a zvan, da druge povede za sobom, da ih odu- 
ševi, razdirao mu je njegovu vedrinu i učinio, da je 
tim jače zamrzio na svoj okoliš u isti čas, kad ga 
je vruće zavolio. Bio je uvjeren, da ne može više da 
bude ono, što je htio i što je toliko želio, da nam 
dade. Rascijepan mu je život u po najboljeg raz« 
vitka bio istrošen, prepolovljen u dvije pole, u jednu 
čiste iskrene ljubavi, i u drugu bezobzirne rabuli- 
stike. Jer Matoš nije mrzio. On je samo psovao. 
I kad bi se napsovao, onda bi se smirio. On pro- 
mišljene mržnje nije poznavao. Samo su riječi tako 

izgledale, ali nije srce. Zato je bio premalo racijo- 
nalista. Tko ga nije poznavao, morao ga je kadikad 
i loše razumijevati. I mnogi su kraj njega prolazili 
ne cijeneći ga. Mnogi su ga uvažavali samo zbog 
toga, jer se usmjelio udariti na one, u koje se oni 
nisu ufali ni dirati ni pogledati oni, koji su ga se 
bojali. Ali to nije bila glavna nota Matoševa. Taj 
smjer dao mu je život pun jada, iskopao poput 
silne rijeke život njegov, u kojem nije našao ni- 
kada odziva, nikada utjehe, nikada zadovoljstva 
sa samim sobom. Pa ni na čas. Onakovog, kakav 
je Matoš u istinu bio, malo su ga poznavali. 
Oni su mu ili povlađivali, — a to su bile obične 
kukavice, polutani, — ili su ga osuđivali, a to su 
bili oni, koji mu zaviđahu na smionosti. Ne htje- 
doše da zavoli svoje savremenike. Dobro. On ih je 
lupao, psovao, izrugivao im se. I odatle ono ne- 
shvaćanje njegove psihe, što je znao u isti čas isto 
ono i što je opsovao, zavoliti. 

I nisu mu ni puštali da razgali svoje u istinu 
dobro srce. Kad bi to i pokušao, ne bi mu vjero- 
vali, držeći da nije iskren, da to nije on. Nisu mu 
ni puštali da nešto ozbiljno zahvati, da se nečega 
ozbiljno primi ili da se tome posveti. Pa ipak su 
njegove tople i srdačne note u njegovim književnim 
radovima trajnije od njegovih moroznih i nervoznih 
napadaja, trajnije su od svih onih tobože domo- 
ljubnih stranica, što su ih u ono doba ispisali to- 
liko reklamirani mediokriteti. I Matoš je sam naj- 
volio ove svoje iskrene stranice, koje mu nije dik- 
tirala časovita indispozicija, već njegova topla želja 
da prozbori i srcem svojim. Na žalost nestalno zva- 
nje nije mu dopuštalo, da dovrši u tom svom to- 
plom osjećanju povećih radova. I ono, što je u tom 
pogledu zamišljao, nije mogao da dovrši. Gorka žuč, 
a još gorča glad, briga oko najnužnijega u tuđini, 
gdje nema srca već samo tuđih ljudi gorih od tvr- 
dih stijena velegradskih ulica, pomrsili bi mu i 
najbolje zamišljaje, a u najplemenitije osjećaje umi- 
ješali gorku žučljivost. Život, koji je on toliko vo- 

lio, grizao- ga je svojim žutim zubima, život, u ko- 
jem se zaželio jednom smiriti, nije mu priuštio da 
mirno proguta ni jedan zalogaj, nije mu dao, da 
prosniva jedan blagi sanak bezbrižnog buržoa. Uza 
sve to on se nije jadao ni na život ni na okoliš ni 
na ljude. On se u opće nije tužio na svoju sudbinu. 
Samo kada mu se nešto nije svidjelo, kad je nešto 
diralo njegovo osjetljivo jer izranjeno srce — pa 
bila to i najmanja sitnica — on je ruknuo od boli 
psujući i grdeći. 

Za satiru bilo je u njega previše temperamenta, 
za zlobu prebrzo pomirljivi duh, a za mržnju nije 
imao ni razumijevanja ni dosljednosti. On je volio 
psovati, ali psovati kao dobričina sangviničar što 
se ražesti, da se onda zajedno s onima, koji su ga 
čitali, i koje je izgrdio, svojim psovkama nasmije. 
Njegove najbolje stvari nose na sebi ovaj karakter 
dobroćudnosti. On kao da se u ovim svojim psov- 
kama odmarao od progona života, odlanulo mu je. 

»Mene ti život natiravlje kak vrag svoju mater. 
Kad sedim pak pišem, imam bar mira od njega«, 
znao bi mi kazati, kad se sastadosmo da se iskreno 
porazgovorimo. I taj život, koji ga je gonio iz Za- 
greba u Beograd, iz Beograda u Švajcarsku, odanle 
u Miinchen i u Pariz, a odavle opet natrag u Beo- 
grad, da ga konačno dotjera kući u zavičaj, taj ži- 
vot, koji ga strašio, a kojega se i on plašio: tog 
istog svojeg bezdušnog progonitelja volio je kao 
najboljeg druga svoga do posljednjeg daha svoga. 
No kao što se na taj život nije tužio kao na nepri- 
jatelja svojega, tako mu nije ni očitovao ljubavi 
svoje. Ali taj život, koji ga je ganjao poput div- 
ljači, ne mareći, kojim teškim putem bježi pred 
njim, taj život, koji mu nije uzvraćao ni jednog osje- 
čaja, taj ga je silio i da bježeći pred njim uzme 
pero u ruke, onako izmučen, kad bi časkom sustao. 
On mu je otvorio pogled i oči ne na svijet — za to 
nije vremena bilo — već na ljude. Progledao je i 
zagledao ljude, bolje reći život njihov; život mu 
otvorio perspektivu na lica, koja su bila jednako 

gonjena kao i on — od života. On drugojačije ljude 
ni shvaćao a ni prikazivao nije. I zato mu život i 
ljudi nisu jedno u raznolikoj formi, već nešto ne- 
razdruživo, apstrakcija i realitet zajedno. Život on 
vidi kao nešto izvan čovjeka, neku snagu, koja je 
sad sklona sad opet neprijateljska prema čovjeku. 
To je njegovo jedino naziranje na svijet. Pod tim 
predodžbama izneseni su svi njegovi najrazličniji 
tipovi u njegovim brojnim radnjama. Odatle nje- 
gova srodnost i sklonost prema Edgaru Allanu 
Poeu. 

On je vidio, da drugi ljudi — većina njih — sre- 
đeno i smireno, drugojačije od njega živu. On je 
osjećao, da je njegov život isto što nemir, nered, 
patnja vječno trkanje po svijetu. Ali u toj negativ- 
noj — ovoj strani svojega života — nije on nazri- 
jevao također i formu života kao općenog pojma, 
kao nečega što pokreće ljude, što izmjenjuje poko- 
ljenja, što dijeli čovjeka od čovjeka i od ljudi. Život, 
što ga je on živio, držao je samo etapom druge više 
manifestacije života. On je bio što više uvjeren o 
tome, da je ovaj njegov život, kao i svačiji, samo 
neka prolazna faza do onog života, koji nije na 
drugom svijetu, već ovdje na zemlji, života, koji više 
ne goni ljude, pa će onda i njega pustiti, da se 
smiri i da izradi sve svoje osnove. I kao što se on 
osjeća u vječnoj protimbi sa životom, udaljen od 
njega većom ili manjom distansom, tako on sudi i 
o ljudima koje opisuje, tako i njih stavlja sad u 
veću sad u manju blizinu ovog svojeg shvaćanja i 
pojimanja života. U njega se ističu vazda dva kon- 
trasta: život i ljudi. Nije to onaj tipični kontrast 
vulgarnih sentimentalnih sitnih dušica, koje se 
služe frazom o raznolikosti, kojom se život živi, i 
pojimanja, što ga o njemu imamo. Raznolikost boja 
postoji samo u tome, što si drugačije život zami- 
šljamo nego li što u istinu jest, što od njega više 
tražimo nego što nam može da dade. Kontrast 
kako si ga Matoš zamišlja i kako ga u istinu i 
osjeća, da postoji između života i čovjeka, nije ni 


76 


odražajem cinizma. Matoš nije bio ciničar, kako bi 
to mnogi voljeli od njega da učine. On imade 
upravo jedan visoki pojam o životu, i uvjeren je, 
smatrajući život kao neku veliku snagu izvan nas, 
da taj život jedini može da popravi ljude, da ih 
mora popraviti, jer svaki ulazi jednom u ovu bolju 
fazu života. Život je Matošu nešto, što svima i nad 
svime vlada, ne kao apstraktni pojam već kao sna- 
žan personalitet. Uza sve to nije Matoš materijali- 
sta. Svojim shvaćanjem o svijetu Matoš ne mari 
zalaziti u dubine bitka. On se je ograničio samo na 
ovaj svoj nazor o životu i to ga ispunja čitavoga 
kao i njegov rad. 

Ove su distinkcije o Matošu nužne, jer se samo 
tako može razumjeti njegov rad. Ne mislim pri 
tom poslužiti se onom tout comprendre c'est tout 
pardonner. Matoš nema ni pred kim da se oprav- 
dava. Što tko čini, sam mora okajati, ako je time 
koga povrijedio. 

Ovo njegovo shvaćanje, koje dijeli čovjeka od 
života, u bitnosti svojoj uvjetuje i čitavi njegov 
način pisanja. Pošto mu je život nešto, što postoji - 
izvan nas ljudi, nešto, što je nadređeno nama — 
poput božanstva, to mu je i ovaj život, koji nije u 
njemu jasno određen, kakav imade da bude, nešto, 
za čim mora svatko da teži. On i nije možda pomi- 
šljao na to, da točno odredi tom višem pojimanju o 
životu njegove oznake, no znao je, da ovaj život, 
što ga on i mi svi živimo, tih oznaka nema. Onaj 
viši život po njegovom shvaćanju je sreća, a ovaj 
život, što ga je on živio, to nije. To je samo prelaz, 
faza do one više, savršenije kategorije životnog raz- 
vitka. Čovjek je onda životu i sreći i svojoj svrsi 
bliži. I tu je ona točka, gdje se Matoš i kao čovjek 
i kao književnik dijeli od svojega doba i od svojih 
savremenika. Matoš je romantičar po krvi, jedini 
među nama. Svi oni stariji, kojima se nadjenuo taj 
zvučni pridjev, bili su to samo na papiru, u svojim 
radovima a ne po krvi, već pod uplivom književne 
škole. Možda je posljednji među romantičarima u 

nas. Kao svi romantičari — a to im je ponajglav- 
nija i odlučna crta — on ne shvaća života prema 
sebi i ljudima onako, kako ga osjeća u sebi i gleda 
u drugima, već traži od njega (kao da je to neka 
snaga nad njim) neku drugu ljepotu, veći boljitak, 
plemenitiju svrhu, nego li što je priroda usadila u 
svakoga od nas. To je ono, što Matoša dijeli i od 
njegovih drugova po dobi, u književnom radu, od 
onih, koji su listom bili zadojeni modernim realiz- 
mom. Ni sa modernom, koja se počela javljati pod 
kraj devedesetih godina, Matoš nema ništa zajedni- 
čko, osim što je uz nju pristajao tražeći za svoj 
temperamenat slobodu, a osuđujući i on sputavanje 
mladih talenata po književnim vlastodršcima. Ro- 
mantika se Matoševa ogleda i u uzoru, koji on nada 
sve cijeni. To je lord Byron. 

Kao pravi romantičar voli život svoj, jer on mu 
daje sve one snažne emocije, koje ga prinudiše na 
njegove psovke i na onu bezobzirnost prema svemu. 
Da toga nema, Matoš bi bio morozan satiričar, 
malkontentan zajedljivac. Nu i ljudi i svijet, kako 
izilaze ispod njegovih ruku, posljedak su ovoga nje- 
govog shvaćanja. Muškarački neki ton provejava 
sve njegove prikaze. Žena mu je nešto milo, ali ne- 
Sto što tek pripada okolini njegovoj. Žena je ona, 
koja najviše podražuje živce a najviše sprečava čo- 
vjeka da dođe do one više kategorije života. Samo 
jedno nije okolina .za nj — narod. I o njem imade 
jedan posve adekvatni pojam kao i o životu. I kao 
Bto se kod njega ukrštavaju njegovi nazori, već 
prema tome, pod kojim je dojmom, tako se ukršta- 
vaju i njegovi narodni osjećaji. I tu je izvrgnut 
protimbama svojeg nacijonalnog osjećanja i politi- 
čkog uvjerenja. Kao što on svoj život t. j. sebe di- 
jeli od onog života, koji mu lebdi kao cilj pred 
očima, tako on raznoliko shvaća i narod svoj, nje- 
govu zadaću i sudbinu, koju mu odrediše naše po- 
litičke struje. Narod mu je i opet neki skupni po- 
jam, dok su mu oni, koji ga sačinjavaju, upravo 
dušmani. Općeniti pojam, što ga o narodu kao o 

jednoj skupini imade, sadržaje po njegovu mišljenju 
bolje kvalitete od svih onih pojedinaca, koji sači- 
njavaju njegovu totalnu svotu. 

Shvaćajući život kao nešto vječno izvan nas, kao 
neko konačno stanje, koje treba da polučimo, Matoš 
je i religijozan. Cudđorednost i život, kako ih on 
shvaća, jedno su mu. U životu — što ga mi zo- 
vemo životom — te ćudorednosti nema. Praktično 
on onaj umišljeni moral prezire kao farizejštinu, kao 
nešto, što čovjeka sputava, jer je za sve jednak, a 
nije prikrojen prema veličini duha pojedinčeva ili 
širini. njegova srca. Matoš je neke ruke kršćanski 
deista, više sklon načelima a još više formalizmu 
zapadne crkve, nego li onim mističkim i dubokim 
osjećajima, koje provejavaju religijozitet istoka. 
Možda je taj deizam, kao i formalizam, koji je u 
književnosti propovijedao, usisao u Franceskoj pri- 
godom svojeg dugogodišnjeg boravka u Parizu. Pre- 
teče velike franceske revolucije čitao je i dobro ih 
poznavao, a to su bili deiste najčišće vode. Kako je 
bio zadojen nesretnim hrvatskim narodnim radika- 
lizmom, nije ni mogao da zbaci sa sebe sve one 
veze sa katoličanstvom i kršćanstvom, o koje se 
hrvatski radikalizam svom silom upirao. Nije se 
mogao odreći onog na jednostrano tumačenoj tra- 
diciji izgrađenog ekskluzivnog nacijonalizma. Matoš 
je želio jednu hrvatsku domovinu, ne klerikalnu, ali 
ni ateističku, slobođoumnu, ali religijoznu tako, da 
ne dođe u konflikat sa kršćanstvom. No i u takovoj 
Hrvatskoj radikalizam mu je hrvatski bio tek ste- 
penicom, kojom se imao čitavi narod uspinjati do 
onog života, kako si ga je on zamišljao. U tom 
svojem političkom nastojanju nije on ni pomišljao 
na to, da unutar radikalizma — bio koje mu drago 
vrste — nema graduacije ljudskih sposobnosti, ni 
istančavanja ni usavršavanja, već samo opadanja, 
onog postepenog opadanja do jednog stanovitog — 
ali niskog kulturnog niveaua. Da je poživio, Matoš 
bi se uvjerio sudbinom, koja je zadesila radikali- 
zam hrvatski, da je tako. Nu on nije bio radikalac 

i šovinista prosto jer je pristajao uz nauke takove 
stranke. On je za svoj radikalizam i šovinizam na- 
lazio potkrepu u prvom redu u našem bratskom 
srpskom narodu, a kasnije još i više među France- 
zima u Parizu. On je vidio samo uspjehe, pa ih je 
pripisivao radikalizmu. No zaboravio je, a ne živući 
među nama nije ni pravo razumio, da su Srbi za 
gvoja narodna načela ginuli, dok smo se mi za njih 
među sobom denuncirali. Zaboravio je, da je Pariz 
srce svijeta, dok smo mi upravo na ugaru. Matoš 
si je zamišljao neku purgarsku buržoazijsku Hrvat- 
sku poput Franceske Julesa Grevya, a nije ni po- 
mišljao, da smo mi seljački narod. On je to doduše 
osjećao, ali buržoazijska mu se forma, kakovu je 
vidio u Franceskoj, pričinjala nekom višom formom 
javnog narodnog života. Ali taj život drugačije se 
manifestira u narodu s jakim građanstvom a dru- 
gačije s pretežnom masom seljaka. On je to osjećao, 
ali iz političke konzekventnosti, samo da se ne 
ogriješi o nju, nije popuštao. I konačno mu je — 
njemu vječnom bundžiji, ideal Hrvatska smirena i 
spokojna, tek tu i tamo isprekidana glasatom vikom 
zagorskog seljaka. : 

I poznavajući našu narodnu povijest, vidio je, 
da se nigdje ne čini, da se narod bolje smirio nego 
u doba baroka. I kako ga je ovo doba opčaralo 
vani u Franceskoj, on je željkovao za njim, jer se 
u njemu smiriše i seljak i gospodin. Nije doduše 
htio, a nije ni mogao htjeti, da se to doba vrati. 
Znao je, da je to nemoguće. Pa ipak se oduševlja- 
vao za to doba. Blistave forme ovog prošlog kul- 
turnog doba kao da su mu došaptavale i dočara- 
vale ono, što si je on zamišljao o životu. Onaj vi- 
gsoki duševni horizont prosićen duhom, onaj vječni 
dolce far niente, saobraćaj ljudi uzgojenih u punim 
formama etikete dvorske i gospodskih osjećaja, 
plemenitost mišljenja a nada sve romantičnost do- 
življavanja — sve je to zanijelo Matoša. A koga 
nije? U Parizu je bio upravo zaluđen golemim 
ostancima tog ancien režima, za koji je zanosno 

uskliknuo, da je revolucijom uništena najglasovitija 
i najjednostavnija kultura poslije rimske. Sam mi je 
znao pričati o dojmu, što ga je na nj učinio Ver- 
sailles i Saint Cloud, Palais Royal i Luxembourg. 
On bi se znao do žestine naljutiti kad bi mu tko 
spomenuo Tuillerije. Za Pariz gotike i preporoda 
nije mario. Što više, prolazeći Turennom — valjda 
kao cellista vagant — nisu ga zanijeli pejzaži sa 
onim srednjevječnim dvorovima, zamcima, kulama 
i gradovima. I u tom se baroku snašao i ovdje kod 
kuće baš onako voljko i tiho. Te barokne forme i 
onda, kada su najdiskretnije, najsitnije, odavaju 
nam veliku kulturu a još veće gospodstvo onoga 
doba. Na izdancima toga baroka izgrađena je naj- 
ranija prošlost Zagreba. Najsjajniji spomenici ba- 
roka, Remete, Maksimir, Gornja Varoš, Samobor i 
zagorski zaseoci svjedoci su toga kulturnog veli- 
kog doba. Prvi su se pokreti našega naroda odnji- 
hali u baroknim zipkama od Vrhovca, Krčelića, 
Dositeja do Gaja i Draškovića. I zato je zavolio tu 
našu zagrebačku okolinu s tolikim spomenicima 
feudalnog gospodstva, jer ga je to podsjećalo na 
onaj veliki svijet, u kojem nije živio, već mu se 
samo poput bogalja divio. U tom oduševljenju za ba- 
rok nalazimo i korijen njegovog formalističkog shva- 
ćanja literature i umjetnosti, njegovih zahtjeva za 
što savršenijom i potpunijom formom. A baš je on 
bio, koji se toga formalizma nije držao osim — u 
pjesmama, za koje bi bilo bolje, da ih nikad napi- 
sao nije.* Taj barok mu je pokazao, kako se može 
sve apstrahirati u onim sad kompliciranim sad buj- 
nim a sad jednostavnim formama. Matoš nije htio 


* Lunačekovo negativno mišljenje o Matoševim pje- 
smama, nije osamljena pojava. Za Matoševa života a i po- 
slije njegove smrti bilo je uvjerenje nekih, da je on samo do- 
bar prozaist. Isto je tako kriva i daljnja Lunačekova tvrd- 
nja, da Matoš nije shvaćao veliko doba socijalnih problema 
svog vremena. Dovoljno je pročitati njegovu pjesmu Iselje- 
nik ili esej o Harambašiću, pa će se čovjek uvjeriti, da je 
baš protivno istina, 

da shvati veliko doba socijalnih problema svojega 
vremena, u kojem je živio. Bilo mu je nepoetičko, ne- 
artističko. Nije htio ni čuti o tome, da je barokno 
doba moglo samo biti onakovo, jer se banilo i ži- 
vjelo na milijunima suza, žuljeva i uzdaha, Nije 
htio ni da čuje o bijedi ekspropriiranih masa, a 
sam je tu bijedu više iskusio od njih. Ta i on je bio 
jedan od ekspropriiranih, ali nije imao ništa zajed- 
ničko s proletarijatom. On je znao, da taj život 
ekspropriiranih nije život kako si ga on zamišljao, 
a drugi si život nije mogao ni zamisliti. On nije te- 
žio za boljim lagodnijim životom, već za savršeni- 
jom formom života. A tu je savršeniju formu na- 
lazio među gospodom baroka. Naravno, da njegovo 
političko mišljenje, koje se tu i tamo oštro vdra- 
žavalo u njegovim radovima, nije moglo pristajati 
njegovom oduševljenju za tu feudalnu epoku ljud- 
ske kulture. On se je i uzalud naprezao, da ovaj 
svoj prelom u naziranju na svoj okoliš i svijet i na- 
rod dovede u nekakav sklad. I dosjetke u tu svrhu 
kao i serijozni članci u tom pitanju nisu mu 
uspjeli. Psovao ih je preko volje. Podređivanje kul- 
ture pod nacijonalizam bilo je više koncesija nje- 
govom  političko-stranačkom uvjerenju nego odra- 
žaj njegovog u istinu dobrog i toplog srca. Forma- 
lizam, koji je sve više prevladavao u hrvatskom 
rađikalizmu, još mu je nekako konvenirao, ali po 
svojoj inteligenciji i srcu bio je posve tuđ sadržini 
toga radikalizma. Protivurječje između ovoga for- 
malizma u shvaćanju narodnog elementa te niveli- 
ranja individualiteta Matoš je posve dobro osjećao. 
Formalizam mu je bio bliz, jer mu je obećavao neki 
viši stepen skupne manifestacije pravog narodnog 
osjećanja — ali nivelacija bila mu je upravo ne- 
snosna. I sam je najbolje osjećao, kako ta nivela- 
cija sputava i temperamenat i inteligenciju njegovu. 
Matoš je bio čovjek poput sviju ljudi s onom 
vječnom tragikom, koja nam se tinr većma znade 
uvući u dušu i u srce, čim je inteligencija veća a 
srce toplije. Osjećao je tu tragiku danomice. Do u 

najmanje tančine znao je što je on i što bi mo 
da bude. Da li je htio to da bide što je Moskisdcia, 
to je teško odgovoriti. Možda na časove. I odatle 
polazi kadikad krivi sud o Matošu. Osuđivali su ga. 
A ipak je bio bolji od svoje okoline, kud i kamo 
bolji. U njega su bile najbolje kvalitete i čovjeka i 
talenta, Tu, među nama, u njemu se mnogo toga 
pokvarilo nama na štetu. U našim sitničavim prili- 
kama njegov se duh, njegova inteligencija i tempe- 
ramenat ne mogoše razviti. Mi smo ga sprečavali u 
tome. Dijelio je sudbinu ponajboljih naših ljudi. Ta 
njegova tragika bila je za njegove savremenike na 
oko malena, ali za njega sudbonosna. Veliki će doći 
sud na onu generaciju, kojoj je pripadao. Kasnije 
generacije ne će moći ništa da poprave na mrtvome 
Matošu, ali će nastojati da to poprave među svojim 
savremenicima. Život Gustla Matoša im je naukom 
Tko je prihvati, shvatit će ga. ' 


(Predgovor Umornim pričama) 


KSAVER ŠANDOR GJALSKI: 


NEKOJE USPOMENE NA MATOŠA 


Dane i dane već zamnijeva mi oko duše poznati 
krasni i originalni verz Augusta Matoša, pak jedna- 
ko mi na usta naviruju drage riječi stiha: 


Samo tebe volim, draga nacijo, 

Samo tebi služim, oj Kroacijo, 

Jer si duša, jezik, majka, a ne znamen, 
Za te živim, samo za te! Amen! 


I uz šapat divnih riječi silom mi se riva pero u 
ruke, da zabilježim koju tu uspomenu na dragoga 
pjesnika! 

Mene je Matoš silno zadužio, jer mi je u jednom 
od najtežih časova u mom životu došao prijatelj- 
skom utjehom i moju veliku bol popratio svojom 
suzom. A opet, drag mi je također, jer je na sa- 
mrtnoj svojoj postelji, gotovo u časovima tik pred 
agonijom, uzeo u svoje izmučene slabe ruke moju 
knjigu: »Pod starimi krovovi«, pak u njoj tražio 
olakšicu svojim patnjama i zadovoljštinu svojoj lju- 
bavi za sve, što je hrvatsko. S tom knjigom u ruci 
izdahnuo je svoju izmučenu dušu. A neprocjenivo 
mi je drag sa svojim majstorskim, duhovitim i kra- 
snim crticama, koje ga postavljaju u redove prvih, 
najvećih i najduhovitijih pisaca sviju naroda i sviju 
jezika! 

Prva moja uspomena na Matoša seže ća onamo 
u prve početke devedesetih godina devetnaestog vi- 
jeka. Bilo je u augustu ili septembru. Baš sam bio 
po smrti očevoj preuzeo sa braćom upravu vlaste- 
linstva, pak sam uz višemjesečni dopust boravio u 
Gredicama. Jednog popodneva dođe pred mene 
upravo pred dvorom sasvim još mlad čovjek, u kom 

sam taj mah prepoznao srednjoškolskog đaka, koji 
svoje ferije upotrebljava, da putuje domovinom »per 
pedes apostolorum«. Nekoć, u mojoj đačkoj mlado- 
sti, bijaše to gotovo svagdanja pojava u ferijalnim 
mjesecima, no u spomenuto doba bila je to velika 
rijetkost. Ja sam joj se tim više poradovao, jer mi 
je taj posjet dočarao tako uspomene iz mladih 
dana. 

Došljak je uljudno pozdravio, a ja mu odmah 
odzdravim veselo kano đaku na ferijalnom putova- 
nju. On me je ispravio, da nije na takovom puto- 


vanju, nego da je došao posjetiti Gjalskoga, da mu 


učini svoj poklon. Po slikama, što su bile već štam- 
pane u beletrističkim listovima, prepoznao je, da go- 
vori sa Gjalskim. 

Svojim dragim, živahnim i posve naravnim na- 
činom i pristupom taj mah mi se je veoma svidio. 
Naravski, da sam ga poveo u dvor i pozvao, da 
ostane preko noći. On je to radosno prihvatio i kad 
sam ga smjestio u sobu, »u kojoj se je rodio 
Gjalski«, bilo je njegovo veselje gotovo uzneseno. 

U društvu s mojom suprugom i s mojom se- 
strom sjeli smo k večeri u starinskoj »palači« (bla- 
govaonici). I mladi je momčić svojim uljudnim, 
čednim, a ipak živahnim i duhovitim načinom i go- 
vorom u tili časak sve nas osvojio. A vidjelo se pa 
i sam je nekoliko puta istaknuo, kako silno uživa u 
tom starodrevnom milieu-u stare hrvatske kuće. 
Nije se mogao dosta nagledati stoljetnih starih slika 
i starog namještaja. I dugo u noć prosjedili smo 
oko starinskog stola, u »ugodnom razgovoru na- 
roda slovinskog!« — kako je on to rekao. U njemu 
gotovo nije bilo više ništa dječaračkog. Mogao sam 
s njim o svemu govoriti, a u svemu je pokazivao, 
da je gotovo umno zreo kano odrasao čovjek, 

Drugo jutro htio je već prije kave otići, jer da 
mu se silno žuri i da mora što prije pripovijedati o 
svom izletu. Dašto, ja ga nisam pustio. Morao je 
barem Kratki doručak uzeti. A onda je veselo na- 
stavio svoj put »per pedes apostolorum«, čedno ot- 

klonivši moju ponudu, da ga dadem odvesti do naj- 
bliže željezničke stanice. 

I godine prođoše, a ja više nisam ništa čuo ni 
znao za svoga mladoga gosta. Nikada mi se nije ja- 
vio ili barem ja se ne sjećam na kakovo javljanje. 
Sjećam se, da sam ga u Beogradu opazio, kako stoji 
pred nekom kavanom u blizini spomenika knjaza 
Mihajla. I već sam žurno pokročio prema njemu, ali 
me u taj čas sustavi moj dragi beogradski znanac 
Milovanović, koji je unatoč svoje mladosti bio već 
ministar. Taj me je zadržao, a kad sam pogledao 
opet prema kavani, nije više bilo Matoša. Pitao sam 
mog nezaboravnog prijatelja i slavnog pisca Mata- 
vulja, kod kojega sam odsjeo, da li mi može kazati, 
gdje bih našao Matoša, no on mi nije ništa znao ka- 
zati niti je mogao doznati. Tako mi se dogodi, da 
nisam bio s Matošem, koji mi je postao vanredno 
drag, jer nije htio da služi u austro-ugarskoj vojsci 
i morao je bježati iz Hrvatske. 

No bečki hrvatski đaci na sveučilištu i tehnici sa 
ostalim slavenskim đačkim društvima slavili su u 
februaru god. 1899. petnaestgodišnjicu mog književ- 
nog rada. Tom prilikom koncem februara, javio mi 
se Matoš listom iz Švajearske, koji mi je list čisto 
dragocjen. I ma da mi je teško, da ga javnosti pre- 
dajem, rašta ga i dosele nisam objelodanio, ja ga u 
tim redcima kano najdražu uspomenu ipak dona- 
šam, jer je list od Matoša,'a od Matoša svaka je 
stvar mnogo vrijedna, svaka pripada javnosti i ne 
smije se sakrivati. 

List po točnom i vjernom prepisu glasi: 


Ženeva r. d. 1 Violette 7. 
28. veljače. 


Dragi gospodine, 
š Čujem iz novina o petnaestgodišnjici Vašeg knji- 
ževnog rada. Čestitam Vam sa nekom tugom i kao 


bolniku iza 15-godišnjeg bolovanja. Jer je hrvatski 
književnik paćenik, još više nego hrvatski političar. 

Književnički se rad u nas ne plaća ni kao pisarski. 
Društveni naš život ne može da zadovolji ni niskih 
književničkih taština, da ni ne spominjem kake više 
i opravdane ambicije. Što je najgore, nemamo ni 
čitalačke publike. Koji znaju čitati, misle da znadu 
i pisati, — t. j. ko vas shvaća, zavidi. 

Zato 15 godina hrvatski pisac znači biti pet- 
naestgodišnji mučenik, i velika energija i velik ka- 
rakter. 

No Vi niste samo pisac, nego velik pisac, za 
mene najveći iza Mažuranića. (Zbog toga i riskiram 
30 centima za to pismo, premda sam »švore« ko 
crkveni miš). Među današnjim Hrvatima Vi ste naj- 
više »europafihig« više od biskupa Štrosmajera, 
jer ste moderniji, liberalniji i jer se njegova popu- 
larnost bazira na sporednjim stvarima (položaju, 
novcu e. &.), dok Vi imate pravo da stanete na 
europski zrenik jedino kano talenat, pisac. Ako me 
stranac pita, što imamo danas u Hrvatskoj, odgo- 
varam: Gjalskoga. To je mnogo za Vas, a ako je 
malo za domovinu, ona je sama kriva. 

Pošto strastno ljubim literaturu, a našu najviše, 
jer je hrvatska i jer je potištena, razumije se, da 
ljubim i Vas. Ponosim se, što Vas lično poznajem 
kao i Ivana Mažuranića Fr. Markovića, Šrepela i 
Gjuru Arnolda. Ponosim se, te počeh i ja da ma- 
žem gudalo u našem hrvatskom orkestru, a ako mi 
je do takta, to prislušnem samo Vas i nikoga više. 
Ponosim se, te osjećam snagu, da budem ono, što 
ste Vi: slobodan i ništa drugo nego književnik. Ili 
sve ili ništa. 

Da bi Vas dobri genije Hrvatstva čuvao još dugo 
narodu i europskoj kulturi, kojoj 15 godina slavno 
pripadate. Harnost Vam Hrvata, koji u Vama naj- 
svjestnije živu, kojima prvi sa Šenoom  zaviriste 
duboko u dušu žensku i junačku, platila za Vaš do- 
jakošnji trud! Da gori još dugo duša Vaša, duša 
korenike plemenitaša, pjesnika i zapadnjaka, i pro- 

žizala, da Bog da, tješila i bodrila bolnu mladu Hr- 
vatsku kao mene što grijaše i bude grijati i čeličiti 
u dnevima sumnje, borbe i očajnosti! 

A. G. Matoš v. r. 


Moj odgovor valjda mu nije više stigao do ruku, 
jer mi se nije više javljao, koliko se sjećam, ni iz 
Švajcarske ni iz Franceske. Tako je prestala svaka 
sveza između nas. Nije se ponovila ni onda, kada je 
zaslugom dra. Josipa Franka bilo Matošu omogu- 
ćeno, da se bez pogibelji vrati u Hrvatsku. Narav- 
ski je bilo, da se je Matoš priključio stranci Jozefa 
Franka, koja mu je osigurala i materijalnu egzisten- 
ciju. Ta pak stranka stajala je u najoštrijoj oporbi 
proti stranci, kojoj sam ja pripadao i u kojoj sam 
javno sarađivao na političkom polju. Zacijelo je 
dakle taj odnošaj skrivio, da se nismo Matoš i ja 
našli, dapače je taj možda donesao i koji Matošev 
napadaj na mene u novinama njegove stranke, no 
mene uopće nisu nikada mogli dosegnuti takovi 
novinski izljevi, uvijek sam ih znao bez srdžbe i sa 
smijehom u duši podnašati. Tako se nisam ništa 
obazirao na Matošev politički stav, pak sam prvom 
zgodom, što mi se pružila, Matoša srdačno i toplo 
pozdravio, jer sam ga uistinu veoma volio. Bio mi 
je drag kano tolikogodišnji patnik i kano tako sta- 
lan i vjeran Hrvat! Ako bi se kod koga našeg čo- 
vjeka moglo razumjeti, da se pojave kakovi inter- 
nacionalni i komunistički porivi, to bi se zacijelo 
moglo razumjeti kod Matoša, koji je u tuđini bo- 
ravio, bijedom se svakakvom natezao, zaboravljen i 
zapušten od Hrvatske. A on ipak niti časka ne pre- 
staje žarko ljubiti tu Hrvatsku i sve što je hrvat- 
sko. Ja sam ga upravo s toga visoko — visoko po- 
štivao i žarko ljubio. : 

Matoš je uz najveću radost prihvatio moj po- 
zdrav i čisto mi se upravo zahvaljivao, što dakako 
uz dane prilike ipak nije moglo donijeti, da bi bilo 
nastalo između nas kakovo intimnije i češće drugo- 
vanje. Ipak — kako već gore spomenuh — on je, 

u teškom jednom času moga života, pohrlio do mene, 
da mi izrazi svoje saučešće i pokaže svoju žalost 
nad mojom tugom! 

Kod toga sam gotovo preneraženo i prestrašeno 
opazio, da je jadnik pogibeljno bolestan. I zbilja, 
za kratko vrijeme pograbila ga je strašna bolest 
još teže, još nemilosrdnije. Patio je na tuberkulozi 
u grlu. Bolest ga je savladala i toliko prerano ri- 
nula u grob, da Hrvatskoj i književnosti otme i 
ugasne jednu od najsvjetlijih i najdragocjenijih svje- 
tiljaka. : 

Nisam boravio u Zagrebu, ali na glas o njegovoj 
smrti odrinuo sam sve poslove i sve dužnosti pak 
pohrlio u Zagreb, da mu budem na sprovodu. A 
kada sam na grobu za lijesom njegovim spustio i ja 
grudicu hrvatske zemlje, trzale su mi se usnice od 
žalosti, da po njima klizne duboki, uvjereni šapat: 
Slava Ti — slava, veliki mučeniče! 


(Savremenik, 1929.) 

LJUBO WIESNER 


NAD VERSIMA A. G. MATOŠA 


Taj skok žonglera, srce grabancijaša, 
Taj zanos, uzdah i dosjetka laka, 
Ta domorodna napitnica čaša 

Nad prkos-kapom buntovnoga đaka. 


I domovine slutnja: zvona naša 

U panskoj sreći ladanjskoga zraka, 
Ko mučan lelek grada i kaputaša, 
II san slobode sela i seljaka — 


O mrtvi majstore! Taj dušin dah, 
| Što pjeva zvukom skupoga metala, 
Ne nalazi ni spomena ni hvala... 
| 


Al u dubini đačkih sanktuara — 


Tajanstven — tinja ovaj prezren prah 


Ko sanja nekog bundžije zlatara. 

VJEKOSLAV MAJER 


PLINSKA LATERNA NA GRIČU 


Tu sam laterna plinska 

već starinska. 

Poda mnom još je Matoš stajao 
i nad tim gradom zdvajao i kleo. 
Snijeg je po njegovom raglanu meo. 
Često bi kunuć nestao u noći, 

a ja bih se tiho smješkala 

jer znala sam, on će opet doći 

i dugo stajati tu 

tako da mu se katkada cipele već 
primrzle k tlu. 


A jutrom kada bih se smreškala 

i ugasla — 

poda mnom grad bi ležao crven i tih; 

tad nisam znala da I' zora krvari po brijegu 
ili je to Matoš izgubio stih po stih 

na snijegu. 


o E > M 


(Ulomak pjesme iz zbirke: Pjesme zabrinutog Evropejca) 

RADOVAN ŽILIĆ 


sa MODRI GRAD 


Ja previše volim ovaj zamišljen grad, 
grad skromnih i malenih duša, 

grad tornjeva i bogataša 

grad, koji često uveče na brijegu 

u zujanju žica sam svoje umiranje sluša. 


Ja previše volim ovaj grad, 


koji je Matoša tjerao progonstvom ; 

na trgovima dizo lude i fakine, 

a mene nikad baš ničim obradovao nije. 

Volim taj grad sred njegove noćne tišine, 

kada po najernijim cestama svoje brige krije. 

Da. Ja previše volim ovaj grad kućerina i tornjeva, 
koje su dovukli bogataši. 

Ovaj grad nasmijan na suncu, 

koji je snivao moj djed na paši. 


(Iz knjige Grad na vjetru) 

DR. BOŽA S. NIKOLAJEVIC 


MATOŠEVI BORAVCI U BEOGRADU 


L 


Ne sjećam se koga dana, samo znam da sam se 
godine 1894., početkom oktobra, upoznao s Matošem. 

Bilo je to pred »Dardanelima«, omiljenom i svo- 
jedobno čuvenom kavanom književnika, novinara i 
glumaca. Kao mnoga skromna znamenitost staroga, : 
gotovo sasvim iščezlog Beograda, tako je i ona već 
davno srušena, ustupila je svoje mjesto državnoj 
hipotekarnoj banci, odnosno bivšoj Upravi Fon- 
dova, u neposrednoj blizini Pozorišta i Spomenika 
kneza Mihajla. Ovo je također jedna od brojnih pa- 
lata u novijem i najnovijem Beogradu. Neoriginalna 
je, bez stilskog jedinstva, sračunata poglavito na 
efekat. Pa ni on nije postignut, jer se ipak ne do- 
biva monumentalan utisak. U ostalom, i danas se 
gotovo sva javna arhitektura prijestolnice nalazi u 
znaku bankovno-skorojevićskog prkosa, tako da ro- 
đeni predratni Beograđanin ne će više ni spolja 
raspoznati zavičajni grad. 

A_ kako sve bijaše drukčije, kako je sve imalo 
puniju duševnu sadržinu prije trideset godina!... 
Opominjem se da je bio lijep jesenji dan, kada smo 
Matoš i ja prvi put »izmijenili misli«. Sjedilo se 
još napolju, za kavanskim stolovima pod razape- 
tom nastrešicom od platna, između lijandera u ze- 
leno obojenim sanducima i među požutjelim ba- 
grenjem. 

Matoš je na nekoliko dana ranije prebjegao iz 
Petrovaradina, gdje je zbog pokušanog dezerterstva 
bio u ladovini, — kako kod nas figurativno nazi- 
vaju hapsanu. Prije toga je služio u konjici, pa ga 
poslaše u zagrebačku potkivačku školu, odakle je 


T 97 


trebao da ođe u Beč na veterinarsku akademiju. 
Ali se cijelo njegovo biće bunilo na »brutalnu tira- 
niju militarizma«. I tako Matoš, poslije prvog ne- 
uspjelog pokušaja, koji ga je stao petrovaradinske 
tamnice, postade ipak austrijski vojni bjegunac, 
ogrijan najzad na suncu slobodnoga Beograda. 
»Osjetih da sam slobodan i tko to nije osjetio, ne 
zna kako grije slobodno sunce, kako duva slobodni 
vjetar i kako je sladak slobodni kruh!« 


Obojica bijasmo tada vrlo mladi. Ja sam bio u 


gedmom gimnazijskom razredu, bježao sam u veliko 
sa školskih časova, sročavao prve stihove i statira- 
jući u Pozorištu spremao se za glumačku »kari- 
jeru«. Matoš je bio nešto stariji od mene, svjež i 
bujan, ali bez one jetke zajedljivosti i žučljive za- 
grižljivosti, koje su docnije patnje ubrizgale u nje- 
gov nemirni duh. Na žalost, Matoš je kod nas, 
Srba, više poznat po svojim feljtonima te vrste, 
nego po onim radovima, gdje izbija neposrednom pu- 
noćom njegovo pjesničko čisto osjećanje (»Iverje«, 
»Novo Iverje«, »Umorne priče«, »Pečalba«). 

Odmah poslije prvoga susreta nas dvojica po- 
stadosmo nerazdvojni drugovi. Ja sam s Matošem 
podijelio prve mladenačke ideale. Mi smo zajedno 
proveli bezbroj dragih dana, koji su u toliko draži, 
jer odzvanjaju minulom mladošću i jer su nepo- 
vratni. ' 

U mojem očinskom domu naišao je mladi Matoš 
na usrdan prijem. On se brzo prilagodio našoj kući, 
na Dorćolu blizu Dunava. 

Nekad je ovo bio najromantičniji kraj staroga 


Beograda, nastanjen "Turcima, koji ga i nazvaše > 


Dortjol (»četiri sokaka«). Još za moga djetinjstva, 
na Dorćolu su tekle turske česme, šarenile se mi- 
risne bašte i krivudali tijesni sokaci. Pa i kad je 


Matoš dolazio k nama, nalazilo se još dosta starih > 


tipičnih kuća, preostalih iza Turaka, i mogli se 
gdjegdje vidjeti osmanluci sa starinskom lozom, i 
omiljelo tursko bilje i voće: šŠimšir, ružmarin, šam- 
dudovi, dafina, kajsije, dunje. Danas svega toga 

nema više. Idilični Bit-pazar i Zerek odmijenile su 
ulice Kralja Petra i Dušanova, s autima tramva- 
jima i s palatama obogaćenih došljaka. ' 
: Od nekadašnjih dorćolskih ognjišta, bujica mo- 
pana 0) PE mn, svega dva-tri. Zadr- 
i ja roditeljska kuća. U staron 
gradu bijaše ona jedna među najljepši die koka 
spodskim. Sada je okolo natkrilj dare više #8 
nice, te se ona, skromna i bii aii a 
,. jela, šćućurila u o 
ze + čao velikog vrta, pa se pogotovu ni jer 
. ui radu Je ta kuća prva, gdje je Antun Gu- 
in \oejed o... vaj Pisac hrvatski, našao to- 
» br ga prihvata. Svi ukućani su simpati 
pričom šaldžiji i boemskoj nebrizi Ona koka 
: a Pon nepomućenoj vedrini domaćeg 
gnjišta. " jegova intimna privrženost di 
uopće, potiče baš otud, što ga i j etna 
roditeljskog praga vrlo "5. E gin nod 
mila sudbina. Ona je učinila. a i ai 
z : a, da pehar života zl 
srećnog Antuna Matoša bu i tiele 
Ba ssrućničke gorčine. slao 
aročito naklonjen bio j Š j 
) l je Matošu mo j 
Aaa . također onom kolu makar og 
k mali saosjećanja i ij j 
E koa SH ođacat iki a čatikod 
arad potpunosti ovih uspomena ijenjeni 
d po C ' , namijen 
Ba a, i da bi oni dobili što Ranu 
iku, e io svom i i 
lajeviću, reći koju riječ više. ja a u og 


I. 


U političko-kulturnoj historiji i 
k irnoj historiji Srbije os: i 
S BE ade pošse stalseda, pe 
likola — .) bilo je jedno od najzvuč- 
m nina. jes do aag Kai bona sledivino da. 
gičnih kraljeva Mil i 
dra Obrenovića, kada ša ado onaj 
( ? 1 se naša zemlja svest 
Sobljavala za svoj hi ijski i kiljd mn 
: j historijski zadatak na B 
i Slovenskom Jugu, moj otac je bivao na delu Or. 

štine Beogradske, rektor Univerziteta, predsjednik 
. ministarstva i Narodne Skupštine, državni savjet- 
nik, član senata, predstavnik Srbije u međunarod- 
nom savezu (Interparlamentarna Unija). Posljednji 
put je zvanično služio državi kao opunomoćeni mi- 
nistar Srbije u Ateni (1903.). Godine 1904.—1906. 
ponovo je bio narodni poslanik ... Svetomir Niko- 
lajević je osnovao Društvo Svetoga Save, koje ima 
najviše zasluga za buđenje srbizma u Maćedoniji, 
a intenzivno je radio i na bratstvu balkanskih krš- 
.ćana. Bio je darovit, evropski obrazovan, široke 
duše i širokoga pogleda. Matoš je u njemu vidio 
jednu uspjelu sintezu slovenske osjećajnosti i ra- 
cionalnog zapadnjaštva. Pacifist i slobodni zidar, 
Nikolajević je 1890. zasnovao u Beogradu mason- 
sku ložu »Pobratim«, a živo je sarađivao i na za- 
snivanju lože »Hrvatska vila« u Zagrebu, što se u 
toj važnoj loži — masonski rečeno — upalila svjet- 
lost. To je bila prva hrvatska loža, u kojoj se ra- 
dilo na materinjem jeziku. Dotle se je po hrvatskim 
ložama zborilo njemački. Nikolajević je prisustvo- 
“vao svečanom otvaranju »Hrvatske vile«, i uvi jek 
je održavao prisne veze sa hrvatskom masonskom 
braćom, među kojom su se nalazili Ivan Bojničić, 
Milivoj Šrepel i Špiridion Brusina, profesori sveu- 
čilišta. Fran Folnegović, saborski poslanik, Ivan Ba- 
laško, ravnatelj preparandije, Levin Koler, brodar- 
ski kapetan, Adolf Mihalić, banski savjetnik, An- 
tun Šlezinger, urednik »Agramer Zeitung«-a, Miša 
Dimitrijević, glumac, Davorin Trstenjak, pisac i pe- 
dagog, Andrija Mandrović, proslavljeni glumac i 


redatelj kazališta, i drugi. Sjećam se kao dječak, ' 


kako se tada radilo na tome, da se Nikolajević do- 
vede za profesora zagrebačke univerze, zbog čega 
je i dolazio u Beograd profesor Milivoj Šrepel i bio 
gost naše kuće. 

Moj otac je bio od onih, koji, — nedovoljno 
shvaćeni za života, — ostavljaju za sobom sjajnu 
brazdu, nalik zvijezdi, čiji je trag isto tako svije- 
tao, kao i ona sama. Takav intelektualac morao je 

Matošu, umjetniku po duši, biti mio. Por 
Svetomir Nikolajević predstavlja, čak i po di a 
svojih protivnika  (Skerlić, Pavle Popović) vrlo 
važnu pojavu u srpskoj književnosti. On je prvi 
srpski šekspirolog i tvorac srpskog književnog eseja. 
Svršivši univerzitetske studije u Bernu, Berlinu 
Bruxellesu, Londonu i Parizu, Svet. Nikolajević je 
dugo godina držao katedru Historije Opće Književ- 
nosti i bio kod omladine najomiljeliji profesor i go- 
vornik. Najvažnija su mu djela: »Listići iz knji-. 
ževnosti« (dvije knjige), »Kozerije iz književne este- 
tike« i putopis »Iz Skandinavije« (Norveška i Dan- 
ska). Pisao je o književnostima Orijenta, crkve- 
nom pjesništvu i o velikim svjetskim autorima: 
Tacit, Ariosto, Tasso, Montesquieu, Byron, Ibsen 
Bjčrnson. Vladajući perfektno mnogim jezicima, pa 
čak i _starojevrejskim, stari Nikolajević je strane 
pisce čitao u izvornicima. Kao estetičar i književni 
esejist, on je raspolagao s urođenom sposobnošću 
da se uživi u velikog pjesnika, i da pjesnikovo djelo 
i dotičnu epohu evocira sopstvenim stilom, koji re- 
dovno ostavlja utisak jedne poezije u prozi. 

Držim, da ne će biti bez interesa, ako, makar 
ovlašnim potezima, ocrtam rad mog oca i kao po- 
litičkog čovjeka, — tim prije, što je on igrao glav- 
nu ulogu u Srbiji baš onda, kad je mladi Matoš 
prebjegao u Beograd i postao redovan i dragi gost 
naše kuće. Ovo je potrebno iznijeti i zbog toga 
kako bi hrvatski čitaoci mogli sebi stvoriti što 
pravilniju i jasniju sliku Beograda i Srbije za vri- 
jeme Matoševih boravaka u našoj sredini. 

Po svojoj pjesničkoj duši, po školovanju i i 
svome, Svetomir Nikolajević S bio par katižnoc 
čovjek od knjige. Ali je i njega, kao gotovo i sve 
srbijanske intelektualce odmamila politika, koja je 
kod nas »krhala ljude i učinila da propadne ono što 
je u njima najbolje«. Kao mlad profesor Velike 
Škole, Nikolajević je 1880. god. bio jedan od naj- 
glavnijih osnivača nove i mlade Radikalne Stranke. 

Politička historija Srbije bila je kroz cio Devet-' 


naesti Vijek burna i zanimljiva. Težilo se za stva- 
ranjem što jače države, sposobne da izvrši ujedi- 
njenje Srpstva. U vezi s tom političkom težnjom 
stajale su i kulturne tendencije: da se Srbija digne 
na stupanj jedne prosvjećene zemlje i privede kolu 
zapadnih država. Istovremeno je s jačanjem države 
ostojala namjera, da se uzdigne vladalačka vlast. 
orac moderne Srbije, državnik Miloš Obrenović, 
odista bijaše uspio, da zasnuje svoju dinastiju i da 
pribavi moć vladarskoj pojavi, — suprotno vojsko- 
vođi Karagjorgju, koji je, doduše, izašao pobjedilac 
nad separatističkim prohtjevima svojih suparnika 
(vojvode iz Prvog Ustanka), ali se nije mogao uz- 
vitlati do snage jednoga monarha. 

Unatoč ovoj težnji za jakom vladalačkom vlašću, 
javljaju se u prvoj polovini prošloga stoljeća kre- 
tanja, koja idu za tim, da se ova vlast suzi i sputa. 
"To je dovelo do oligarhijskog režima za vrijeme 
Knjaza Aleksandra Karagjorgjevića (1842.—1858.). 
U drugoj polovini XIX. vijeka, a pod uticajem ideja 
liberalnih i demokratskih, sa Zapada, nastaje po- 
kret: da se na demokratskoj osnovi, t. j. preko 
Ustava i Narodne Skupštine, vladalac ograniči. Po- 
kret potiče iz krila Liberalne Stranke, koja je u 
svoj program bila unijela načela tadašnjega evrop- 
&kog liberalizma. Ova stranka je god. 1858. uzela 
živoga učešća u obaranju oligarhije, svrgnuća Knja- 
za Aleksandra i u vraćanju na prijesto Miloša i 
Mihajla Obrenovića. 

Poslije ove druge i vrlo kratke Miloševe vlada- 
vine, na prijesto stupa sin mu Mihajlo, koji je u 
novoj srpskoj historiji jedna od najsvijetlijih vla- 
darskih pojava. Patriot i visoki političar, Knjaz 
Mihajlo smatraše, da samo prosvjećeni apsolutizam 
može učiniti Srbiju iznutra sređenom, naprednom i 
kulturnom, a spolja jakom i doraslom njenoj hi- 
storijskoj misiji na Balkanu i Slovenskom Jugu. 

Svoju državnu politiku razvio je Mihailo u velikom 
Stilu, udarivši kod nas temelj iđeji duhovnog i p- 
litičkog jedinstva svih južnih Slovena. 

Tek poslije njegovog bogomrskog, mučkoga 
ubistva 1868., knjaževsko namjesništvo u kom glav- 
na ličnost bijaše Jovan Ristić, jedan od vođa Likbe- 
ralne Stranke, donijelo je Ustav. Ovaj Ustav se u 
svojoj suštini podudarao s programom Liberalne 
Stranke, dajući prava narodnome predstavništvu, 
ali štiteći i vlađdaočeve prerogative. On je predstav- 
ljao kompromisno rješenje tadašnje inteligencije i 
vladaočevog prestiža. 

Taj politički pravac traje punih dvanaest go- 
dina, do pojave dviju novih političkih stranaka: Ra- 
dikalne i Naprednjačke. Obje su istovremeno po- 
stale 1880. godine. 

Karakteristično je za partije u Srbiji, da sve 
imaju slobodoumne nazive: liberali, naprednjaci 
(progresisti), radikali, samostalci. Međutim, u 
praksi, nije to baš tako. I javni naš život, i naša 
državna administracija, obilježavali su jednu mješa- 
vinu narodnih patrijarhalnih pojmova, preostalih 
navika i metoda turskih, sa zapadno-evropskim no- 
votarijama. Naprednjačka partija, gdje se bio ste- 
kao cvijet ondašnje srpske inteligencije, stvarno je 
bila stranka autoriteta. U njoj bijahu okupljeni: 
Milan Piroćanac, Milutin Garašanin, Stojan Nova- 
ković, Čedomil Mijatović, Milan Kujundžić-Aberdar, 
Ljubomir Kaljević, Aćim Čumić, Jovan Marinović, 
Gjorgje Pavlović, Dimitrije Radović, Milan Gj. Mi- 
lićević, Ljubomir Kovačević. Ti naši odista najvr- 
sniji. muževi smatrali su, da jedan narod, otcijep- 
ljen kroz stoljeća od zapadne kulture i sa urođenim 
konzervatizmom, ne može sam po sebi da stvara 
progres, već ga treba predvoditi, a po potrebi i na- 
metati mu savremne tekovine. 

Međutim radikali udariše drugim pravcem: tra- 
žili su krajnje slobode političke. Nisu bili zadovoljni 
Ustavom od 1869. god., već su želili potpuno ogra- 
ničenje vladalačke vlasti, odnosno tražili su vlada- 

vinu parlamenta. Među osnivačima radikalne stranke 
bijahu većinom oni mladi ljudi, koji su u Švajcar- 
skoj studirali i bili sa ruskim revolucijonarima u 
prisnom odnosu (Nikola Pašić, Pera Todorović, Ljo- 
čić, Lazar Paču, Petar Velimirović i drugi). U svom 
mlađenačkom oduševljenju pridružio se njima i S. 
Nikolajević. 

Ali već u samome početku, pri izradi partijskoga 
programa, kada se raspravljalo o metođima poli- 
tičke borbe, osjetilo se, da između Nikolajevića i 
drugova mu postoje oštre načelne suprotnosti. Oni 
su bili čak i za to, da se u projekat novoga Ustava 
unesu i takve odredbe, koje direktno ciljaju 
rušenju države. Tako na primjer, htio se unijeti i 
jedan ovakav nonsens: da se ovaj okrug ili onaj 
srez može izdvojiti, ako mu ne godi, da dalje ostane 
u državnom sustavu! Drugi, opet, radikalni vođe 
predlagahu, da se u praktičnoj borbi može narod 
podbadati, da ne plaća porez, ne služi vojsku i da 
se, — bude li stekao uvjerenje o umjesnosti ot- 
pora, — smije opirati vlastima! 

Kao sin Valjevskog kraja, gdje se prvo izvi var- 
nica Ustanka za stvaranje slobodne države Srbije, 
Nikolajević se morao sa dna duše pobuniti na ovako 
naopake, antidržavne poglede. On je bio prečišćen 
intelektualac. U drugoj knjizi svog odličnog djela 
»Vlada Milana Obrenovića«, Slobodan Jovanović 
podvlači evropejstvo Nikolajevićevo i njegovu visoku 
školovanost. Zato je pojmljiva odvratnost, koju 
Nikolajević osjećaše prema onakvoj ideologiji i ona- 
kvim metodima onovremenskih radikalnih prvaka. 

Kada je u Timočkoj Buni, krajem 1883., uhapšen 
radikalni glavni odbor, S. Nikolajević je pošteđen 
samo zato, što se u zaplijenjenim zapisnicima od- 
borskih sjednica otkrilo ovo njegovo protivno mi- 
šljenje. 

Od tada nastaje javni razlaz S. Nikolajevića 
s radikalima; a tokom vremena, on, jedan od glav- 
nih tvoraca i vođa Radikalne Stranke, postaje lič- 
nost, koju su radikali najviše mrzili i najžešće na- 

padali. I obrazovanošću i mentalitetom bio je on 
bliži duhovnoj eliti iz Naprednjačke Stranke, “kojoj 
je, kasnije, prišao i formalno, ostajući otvoreni 
protivnik radikala i onda, kada oni dođoše do sna- 
ge i vlasti u državi. 

Poslije neuspjelog rata s Bugarima 1885. god., 
kralj Milan se uskoro morao odreći prijestolja i 
učiniti ustupke Radikalnoj Stranci, iako je ona 
stalno vodila protivu njega najljuću opoziciju, uži- 
vajući pri tome punu pomoć Rusije, koja je Milanu 
sistematski kopala jamu. S abdikacijom na prijesto, 
1888. god. kralj Milan dade i Ustav, kakav su ra- 
dikali želili — »najslobođoumniji Ustav na svijetu«. 

Pod kraljevskim namjesništvom dobivaju radi- 
kali svu vlast, i ovaj svoj Ustav sprovode na djelu. 
To je u Srbiji doba najbješnjih partijskih strasti; 
vrijeme, kad partija stajaše nad državom i kada se 
u demagoštvu tjeralo do krajnjih, najluđih granica. 
Točnu i tragikomičnu sliku tadašnjih naših prilika 
i tipova dao je Stevan Sremac u poznatoj pripo- 
vijetci »Limunacija u selu«. 

Mladi kralj Aleksandar, poslije svojeg punoljet- 
stva i nakon malog kolebanja, vidio je da treba 
drugim putem povesti zemlju. Bijaše nemoguće pođ. 
Ustavom od 1888. — suzbiti otrovno partizanstvo, 
ovaj nije bio prirodan proizvod borbe između na- 
roda i vladaoca, kao što je trebalo da bude i kao što. 
se to dešavalo u mnogim kulturnim zemljama na 
Zapadu. Osim toga, taj Ustav stvarno nije odgo- 
varao ni narodnim potrebama, niti stupnju, na kom 
ge narod nalazio i politički kulturno, nego je plod 
one već spomenute akcije, koju je zvanična Rusija. 
podržavala i vodila: da oslabi, vladalačku moć u 
Srbiji i da, računajući na vjerske i rasne veze, 
stvori od naše zemlje slijepu poslušnicu ruske po- 
litike na Balkanu. U radikalima, vođenim od »ru- 
skog čovjeka« Pašića, našao je caristički Petrograd 
ižZvrsno oruđe za sprovođenje tih svojih planova. 
Zato je S. Nikolajević, godine 1894., iskreno i muški 
Prihvatio vlađarevu ponudu: da se ukine radikalski 

Ustav i vrati na snagu onaj iz 18569., do donošenja 
novog jednog Ustava, koji bi podjednako vodio ra- 
čuna o vladaocu i narodnim potrebama, i bio priro- 
dan, čvrst stup jačini države. : 

U tome je historijska uloga Nikolajevića. Svoj 
zadatak je on shvatio dostojno i dobroga sina zem- 
lje i pravoga intelektualca. I samo vrijeme dalo mu 
je pravo. 

Fatalne 1915. godine davala se starom Nikola- 
jeviću posljednji put prilika, da odigra najvažniju 
i, možda, čak presudnu političku ulogu. Prije no što 
je izvršena dioba okupirane Srbije između Austro- 
Ugarske i Bugarske, njemu je od strane Nijemaca, 
preko  Mackensenovog generala grofa  Westarpa 
(brat poznatog vođe njemačkih konzervativaca), 
bio ponuđen položaj građanskog namjesnika — ci- 
vilnog guvernera — Srbije. O tom je u javnosti, 
poslije Oslobođenja, bilo govora više puta (V. moju 
knjigu »Pod Nijemcima« i magonski časopis »Ne- 
imar«, sveska za maj, 1923.). Njemačku ponudu 
otklonio je Nikolajević smatrajući da u zavojevanoj 
otadžbini treba ćutati i trpiti, do boljih dana. 

Posljednje godine života proveo je Nikolajević u 


potpunoj povučenosti od svake politike, u najužem. 


porodičnom krugu, i čitajući velike pjesnike. Jedino 
se bavio i dalje poslovima čovjekoljublja i pogla- 
vito se starao o Društvu »Kralj Dečanski«, za spas 
gluhonijeme i slijepe djece, kojemu je bio osnivač 
i predsjednik sve do svoje smrti (18. aprila 1922.).., 

Sve ovo je bilo potrebno reći na ovome mjestu. 
“O tom će se čitaoci i sami uvjeriti. 

A, sad, da se vratim Matošu. 


IV. 


Stalni gosti slavne kavane »Darđaneli«, koja u 
književnosti i umjetnosti srpskoj, devedesetih go- 
dina, igra važnu ulogu, bili su, — koliko pamtim, 
pripovjedači i pjesnici Jovan Ilijć, Milovan Glišić, 
Sremac Janko, Nušić, Dragutin i Žarko lUijć, Dra- 

gomir Brzak, Mihajlo Sretenović, novinari Milan 
»Zrak«, Milan Tošić i Milan Gjorgjević »Cocin« 
(suprug izvrsne, rano preminule glumice Coce, koja 
bijaše kći darovitog glumca i Matoševa prijatelja, 
Velje Miljkovića), i drugi, stariji i mlađi. Danas su 
u životu samo dvojica (Nušić i Sretenović). 

Naročito glumci su bili tu u svako doba dana i 
noći. Onima, koji su pripadali beogradskoj pozor- 
nici- »Dardaneli« bijahu sastavni dio i teatra i njih 
samih; oni pak, što dolažahu iz putujućih pozori- 
šta, gledali su u »Dardanele« kao u neko čistilište, 
jednu vrstu purgatorija, dok se ne udostoje, da i 
oni postanu svećenici u glavnom hramu boginje Ta- 
lije. Od srpskih velikana sa pozorišnih dasaka, — 
neka mi se dopusti ovaj glumački izraz iz cvjetnog 
doba naše uvijek prijatne romantike, — ukras i po- 
nos »Dardanela« bili su: davno pokojni Gjurka Raj- 
ković, neumitni Alba iz Sardou-ove »Otadžbine«; 
Velja Miljković, najbolji srpski Ruy Blas; ljubimac 
zahvalne treće galerije Svetislav Dinulović, i naš 
daroviti i uvaženi, stari gospodin Milorad Gavrilo- 
vić. Ali Matošu bijahu najbliži: orfeumski i putu- 
jući glumac Toša »Tetkin«, Dile Dimitrijević (sada 
član pozorišta u Skoplju) i popularni humorista i 
prvoredan umjetnik komičar Ilija Stanojević Čiča, 
čiji je nos — kratak, mesnat, a u korijenu malo pri- 
gnječen — inspirisao Matoša za jednu duhovitu kom- 
paraciju sa šiljatim nosom Gjalskoga (»Dva jugo- 
slovenska nosa«). 

* 

U ovom krugu se Matoš vrlo dobro snašao već 
prvih dana, tu se kretao za sve vrijeme, i tu mu 
je najtoplije bilo. Iz »Dardanela« su uopće proizašle 
najduhovitije Matoševe stvari, upravo on ih je u 
njima pisao, jer Matoš je gotovo cio svoj beograd- 
ski književni rad otpravljao za kavanskim stolom, 
On u Beogradu nikad nije imao udobnoga stana, 
već stalno skomračne, polutamne izbe i ćor-budžake, 
koliko samo radi prenoćišta. Živeći od danas na su- 
ira, bez novaca, zadovoljan ako ima najpotrebnije, 

Matoš je bio sav u onom, što naši nazivaju »dan i 
komad«. Pa ipak je uvijek bio gotov na šalu, do- 
sjetku i vic. On se rado šalio na račun svojih pri- 
jatelja, ali to nije bila pakost od njega, već proiz- 
vod svega bića njegovog. 

Jedamput se, tako, govorilo pri čaši vina, šta bi 
tko radio, kad bi mu »upalio« glavni zgoditak na 
klasnoj lutriji. »Ja bih kupio bradu Dragutina TIlijća 
i poslužio bih se njom!« — reče Matoš, te smo 
imali muke da ga istrgnemo iz ruku Ilijća, koji je 
vrlo mnogo polagao na svoju marcijalnu bradu. 
Drugom prilikom, opet, izrazio se o Ljubi Stanoje- 
viću, »muskuloznom tragičaru«, da je vrlo nalik 
slavnom francuskom glumcu Mounet-Sully-u: obo- 
jica su strasni »pecaroši«, ali je MounetSully još i 
dobar glumac, a Ljuba Stanojević samo ribu dobro 
peca! Na to je slijedila ćuška »bezobraznom Kro- 
botu«, ali već sutradan poslije uzajamne tuče, sje- 
dili su opet u društvu i Ljuba i Dragutin, i Matoš. 

i * 


Matoš je kao po nekom pravilu bio »švore«. Kod 
njega se para nije mogla ugrijati. Neobično lake 
ruke, dijelio bi s drugovima posljednji groš, ali je 
zato i druge bez uvijanja »pumpovao«, naravno 
uvijek za neznatne svotice. »Nisam, amice, nit' ru- 
čao, nit' večerao, a jesti se mora!« — glasio bi 
obično njegov uvod, dok bi se dotična »žrtva« ma- 
šala džepa, i ne čekajući svršetak. Kad bi svi izvori 
presušili, Matoš je zalagao ili prodavao knjige, ka- 
put s leđa, robu i sve štogod mu padne šaka. 


U takvoj jednoj očajnoj situaciji sjedio je Matoš 


jednoga dana u gostionici kod »Albaneza«, čuvenoj “ 


nekad sa ćevapčića i gurmanskih mezeluka. Imao je 
svega za polić rakije, a crijeva su mu krčala. Bio 
studen i kišovit septembarski dan, te se nekako 
tako slučilo, da nitko od prijatelja nije zavirio u 
gostionicu, niti promakao Terazijama. Tko zna do- 
kle bi gladan Matoš čekao spasioca situacije, da u 
zlo doba ne banu odnekud bivši profesor matema- 
tike H., koji je tada obigravao beogradske lokale, 

vrebajući uvijek po nekog, da mu plati rakiju. Ma- 
tošu se razvukoše usnice u satirovski, sarkastičan 
osmjeh, jer je znao unaprijed, da će alkoholičarev 
pogled zapeti za njegov pun polić. Nije se prevario: 
H. sjede preko puta njegova stola i poče strijeljati 
očima polić, U tom naiđe jedan poznanik i H. mu 
prvi priskoči. Nastade objašnjavanje. Poznanik se 
nije dao ni »osoliti«, da plati H-u rakiju, ali mu je 
poručio ćevapčiće i napustio kavanu. Poslije krat- 
koga vremena, stavi konobar pred H-a pun tanjir 
ćevapčića, koji su se zavodljivo pušili i golicali nos 
prijatnim isparenjem. Njih se dvojica ispitujući po- 
gledaše i — trampa bi izvršena: H. je bez usteza- 
nja ustupio Matošu ćevapčiće u zamjenu za rakiju! 
* 


Bila jedne godine opaka ciča zima. Kod nas oko 
svetog | Jovana obično stegnu ljuti, takozvani jo- 
vanjski mrazovi. Tad je u Beogradu najhladnije. 
Matoš je već bio dao u zalagaonicu lanjski zimski 
kaput, pa je založio i onaj drugi, koji mu prijatelji 
prezentiraše. Tako se, siromah, mrznuo neko vri- 
jeme u donjem, kratkom i tankome kaputiću, i pro- 
micao ulicama zgrčen, s rukama u džepovima i po- 
modreloga nosa. Izbjegavao je društvo, da ne bi 
slušao nesnosne prijekore i usiljeno sažaljevanje. 
Ali ga jednoga dana sretne Janko Veselinović, i 
zgrane se, vidjevši ga po sibirskoj zimi onako jadno 
odjevenog. 

— »Po Bogu brate i bolan čovječe, pa ti ćeš se 
smrznuti usred prijestolnice! Nego, znaš šta: imam 
ja u rezervi jedan »havelok«. Ogrni se njime, blago 
meni; pa, ako ti bude baš opet hladno, a ti lijepo 
namaži ogrtač iznutra pomađom za kosu Ane Čilag, 
i vidjet ćeš da će mu izrasti čupava podstava. Tako 
ćeš steći pravu rusku bundu!« 

I doista se Matoš nekoliko dana pojavljivao u 
Jankovu »haveloku«, širokom, bez rukava, ali dobro 
umotan, te je ličio na budućeg viteza u plaštu, kad 
ge žuri na ljubavni sastanak. Ali ga Janko, na svoje | 

najveće zaprepaštenje, ugleda uskoro opet bez gor- 
njeg kaputa, gdje cvokoće ulicom. 

— »Šta uradi s bundom, nesretni sine?!«: 

—- Založio sam je za deset dinara. Moradoh pla- 
titi gazdarici sedam dinara za kiriju, jer se po ovom 
kijametu ne može tek noćivati na Kalimegdanskoj 
klupi! 

u »Veliki krobotski književniče, Matošu An- 
tune«, — odvrati na to Janko, duboko potregen, — 
»neka ti se smiluje Gospod Savaot! Ja drugi »ha- 
velok« nemam da ti dam, a nemam ni deset dinara. 
Hajdemo u »Dardanele«. Skupit ćemo dobrovoljne 
priloge, da te spasimo hrvatskoj književnosti.« 

Međutim, postarao se i sam Bog, koji se brino 
za ptice na grani i za pjesnike u Jugoslaviji, te 
ubrzo nastupiše topliji, proljetni dani. 

* 


Prvi stalan Matošev. prihod, u Beogradu, bio je 
zlohudi honorar, koji je primao kao član pozorišnog 
orkestra. Izvrstan čelist, Matoš je tada bio rado 
prizivan u strana poslanstva i ugledne beogradske 
kuće, da koncertira na domaćim soarejama. Koliko 
je ova neobična, boemska priroda bila daleko od 
koristoljublja, vidi se po tome, što on otud nije 
skoro nikakve koristi imao, osim što bi se počastio 
gospodskom večerom i zalio nekom dobrom kap- 
ljicom. 

Matoš je najradije svirao u Pozorištu. Orkestar 
ge pozorišni sastojao tada iz vojnih muzikanata, 
koji su većinom bili narednici po činu i Česi po na- 


rodnosti. Matoš ih je nazivao »panjevi bandijski«, ' 


slažući se izvrsno s tim dobroćudnim ljudima. Svi 
bijahu već postariji, nosili su podoficirsku unifor- 
mu, te je Matoš jedini bio mlad i stršio »u civilu«. 
uvijek su se grohotom smijali njegovim šalama, a 
on ih je stalno »nagaravljivao«. Jedno je veče pro- 
našao u souterrainu pozorišta neki otvor baš ispod 
ženskih garderoba. Naravno da su se za vrijeme 
pauze »pani muzikanti« gurali oko otvora, ali tko 

god je htio da zaviri i kibicuje oblačenju glumica, 
morao je Matošu groš platiti! 

Poznata je Matoševa izvanredna muzakalnost. 
Osim prirodnoga dara, raspolagao je i sa višim 
muzičkim obrazovanjem. Svirao je violončelo zna- 
lački, toplo i osjećajno. 

Nikad ne ću zaboraviti jednu našu sjedjeljku u 
kavani »Bulevar«. Matoš je bio to veče sav u nekom 
čudnom duševnom stanju, sjetan, neveseo, elegičan. 
Pričao mi je s neobičnom toplinom svoje djetinjstvo 
i razvijao živopisnu sliku nekadašnjega idiličnog, 
starog Zagreba, kako su ga opisivali Šenoa i Gjalski. 

Matoš je u mnogočemu mijenjao mišljenje, bio 
prevritljiv. Ako se zasvira marseillaisa, on je pod 
njenim plahim, burnim zvucima postajao vatren re- 
publikanac, kao što ga naprotiv zahvataše plamen 
monarhističkog oduševljenja, kad bi društvo, odne- 
kud zagrmilo rusku himnu »Bože carja hranji«. 
Ali u ljubavi naspram Zagreba, — iako bješe ro- 
dom iz Tovarnika u Srijemu, bio je Matoš nepo- 
kolebljiv, čvrst kao kamen stanac. Tu se on nije ni- 
kad mijenjao, a tako isto vjeran i stalan bio je u 
svojem platonskom odnosu prema jednoj uglednoj 
Zagrepčanki. Od njene se fotografije nije nikad ra- 
stavljao, pa mi je i to veče dugo, ushićeno govo- 
rio o voljenoj djevojci (zvala se Danica, — ako se 
ne varam). Nije imao riječi da se nahvali i njene 
braće, a svojih nerazdvojnih drugova, od kojih je 
jedan danas čuveni muzičar i virtuoz na violinčelu. 

Na »Bulevaru« je u to doba zabavljao posjetioce 
orkestar staroga beogradskog »kapelmajstora« 
Mertla. Nas dvojica zaćutasmo, slušajući muziku, 
zaneseni svaki svojim mislima. Iza dužeg počinka 
diže se najedamput Matoš, priđe starom kapelniku 
i šavnu mu nešto. Ne potraja dugo, a začu se vio- 
lončelo. Veseli se žagor za tren oka stišao, u dvo- 
rani nastade mrtva tišina, samo se po njoj razlije- 
gali tanani, srebrni, čas tihi i tužni čas strasni i 
burni zvuci violončela. To je Matoš sam svirao. Bio 
je preobražen i ozaren nekom unutrašnjom vatrom, 

a meni je, slušajući ga, izgledalo, kao da se po au- 
ditoriumu razlijeće i šušti zavičajno »iverje« nje- 
gove nemile, lutalačke sudbine. : 

Dugotrajan,  frenetičan pljesak pozdravio je 
austrijskog vojnog bjegunca i brata iz Hrvatske. 

Od književnih listova srpskih, Matoš je sara- 
đivao na Brankovom Kolu u Karlovcima i na Kolu 
u Beogradu, gdje je, između ostaloga, objavio jedan 
dio svoje pripovijetke »Za novim Bogom«, dok je u 
Brankovom Kolu (br. 35—38 za 1897.) cijela izašla 
njegova. intresantna priča  »Pereci, friški pereci«. 
Ali Matoševih stvari toga vremena najviše sadrži 
poznata Nada, koju je u Sarajevu uređivao Kosta 
H6rmann. 

Sarajevska Nada nije bila u Beogradu rado vi- 
đena. Smatralo se, da je ona list austrijske uprave 
u Bosni i da je pokrenuta s naročitom tendencijom, 
kako bi se pomoću dobrog honorisanja obratili na 
saradnju srpski književnici i time nesvijesno dopri- 
nijeli političkim smjerovima Austrije. Saradnja u 
Nadi bila je za srpskoga književnika nešto kompro- 


mitujuće, — nešto, što baca sjenku na njegov pa- 


triotizam. 

Pri svem tom, Nada je u toku višegodišnjeg iz- 
laženja bila okupila ne samo gotovo sve savremene 
hrvatske pisce, nego i priličan broj uglednih srp- 
skih književnika i pjesnika, kao što su Laza Kostić, 
Dragutin Ilijć, Jovan Dučić, Marko Caridrugi. Ma 
kakve bile namjere austrijske uprave, Nada je na 
svoj način, — a i nehotice, možda, — doprinijela 


razvitku mladih književnih talenata  srpsko-hr-, 


vatskih. 

Hrvatska savremena književnost ima za svoja 
dva odlična pisca da u mnogome zahvali Nadi i 
njenom uredniku Kosti H&rmannu. Jedan je Silvije 
Kranjčević, vrlo darovit, dubok liričar i veliki 
umjetnik u stilu, koji je svoje najljepše pjesme 
ispjevao u Nadi. Drugi je A. G. Matoš, koga Hodr- 
mann nije prestajao moralno i novčano potpomagati. 

U posveti jedne knjige nazvao ga je Matoš: »moj 
pariski spasitelj«. 

Ja se živo sjećam, kako je Matošu uvijek u naj- 
zgodniji čas stizao »honorar od Nade«. Onda bi se 
obišno toga dana »čaršijao«, vadio knjige i violon- 
čelo iz zaloga, kupovao nove »kragne« i već sutra- 
dan ostajao »švorc« kao crkveni miš! Materijalna 
je pomoć Ho&rmannova omogućila Matošu, da ostvari 
i svoj najdraži san: da vidi Pariz, i da u boemskoj 
sredini mladih francuskih umjetnika i opeta razvije 
svoj književni stil do bizarnosti, svojstvene samo 


francuskom duhu. 
*» 


U zimi, godine 1897., ja sam u veliko bio u Min- 
chenu, i kao stipendist Kralja Milana studirao kla- 
sičnu arheologiju i historiju umjetnosti. Bilo mi je 
dvadeset godina... 

Da divne mladosti!... I danas, u životnoj je- 
seni, kad tako po neki put zažmirim, dočaravajući 
samome sebi prošlost, promiču ispred umnih mi 
očiju drugovi i doživljaji, lica draga i vedre uspo- 
mene, — sve tako živo, i lijepo, i ružičasto, kao da 
me od svega toga ne razdvaja punih trideset go- 
dina borbe i razočaranja... Pružam u mislima ruke 
da se dotaknem voljenih obličja, i u praznom pro- 
storu ostajem praznih šaka. 

i Da, da, tačno Matoš reče: Sve je »Dim. 
dim!« u. 
; Kao da ga pred sobom gledam, kada me jednoga 
jutra obradova svojom iznenadnom posjetom. Ni onaj 
čovjek, ni nalik na beogradskog Matoša! Bio je od 
glave do pete adjustiran po najnovijoj modi: cilin- 
der, nov zimski žućkast kaput, crvene glacć-ruka- 
vice, sive kamaše. 

Proveli smo zajedno više od mjesec dana. Bi 
su baš maškarade (karneval), doje ks u Pri 
obavljaju neobično veselo, uz šumno i radosno 
učešće cijeloga stanovništva, i sa puno umjetničkog 
ukusa, Vali opće razdraganosti poniješe i nas dvo- 
jicu. Mladi i bujni, mi smo se žudno napajali na 

pjenušavu vrelu toga šarenog, zanosnog, vilinskoga 
života. 

Ali ubrzo kucnu opet rastanka čas! 

Sasvim neočekivano, i ne pomišljajući na takvu 
eventualnost, saznao je Matoš, da Bavarska, po 
rodbinskoj vezi dinastije Wittelsbacha sa Habsbur- 
zima, izdaje Austriji njene vojne bjegunce. Bio bi 
odista više no malheur, bilo bi upravo tragično, da 
je Matoš skleptan sad, pošto se srećno i neopaženo 
dokopao Evrope. Zato još istoga dana odluči, da 
napusti Miinchen i da preko Ženeve otputuje u Pa- 
riz. Spremismo ga na vrat na nos i skupismo mu 
nešto novaca, jer mu je od para, koje je ponio iz 
Beograda, ostalo bilo još jedva za voznu kartu. 

Tog cijeloga dana bili smo zajedno s Matošem 
samo nas dvojica Srba: Božidar Marković, današnji 
profesor krivičnog prava na beogradskom univerzi- 
tetu, Jovan B. Jovanović, historičar i publicista, i 
ja. Pretresajući beogradske uspomene, uz kriglu 
neuporediva bavarskoga piva, proveli smo sve vri- 
jeme do pred polazak večernjega voza. 

Pri ispraćaju, na peronu miinchenske željezničke 
stanice, dao sam Matošu jedan oproštajni sonet. Ja 
sam i štampao negdje tu pjesmicu; ali u kom listu, 
— tog se ne mogu nikako da opomenem. — Davno 
je bilo... Međutim, prepis se nekako sačuvao među 
nekim rukopisima moje književne prvijenčadi. Či- 
talac mi ne će zamjeriti za ovaj kitnjasti izraz: 
pjesmica se tiče našeg A. G. Matoša! I oprostit će 
mi čitalac, što osjećam potrebu duše, da citiram 
ove nevješte, mladenačke stihove: 


U naručja lepe domovine tvoje 

Duša bi ti htela. Osećaš da tamo, 

Pod hrvatskim krovom — jedino i samo — 
Prognaničke rane iscelićeš svoje. 


Ali sudba ne zna — žud za domom što je; 
. Mi, drugovi tvoji, to najbolje znamo; 

Zavičaju, raju, oko tebe samo 

Savijamo želje i nadanje svoje! 

Matošu, ne kloni! Nedaj tuzi maha! .. 
I u dane vedre, i sred doba zloga, 
Naša srca biju za te, ko za brata. 


Radosnice suzo, poteci nam plaha! 
Neka bratstvo naše, neka ia sloga 
Zacari se kod svih Srba i Hrvata! 


KA 


Matoš je nosio ljubavi za Srbiju 
madiju, iako ispočetka nije u Babgiađu šedđa se 
klonjeno predusretan. Šta više, bilo je i takovih 
koji nisu krili svoje mržnje, pa bi ga čak i otvo- 
reno napadali kao frankovca i srbožđdera. A jedno 
vrijeme išlo se dotle, da su ga, — uvijeno do duše 
— kai i za špijunažu Austriji. . 
i napadaji poticali su iz koterije izvjesni | 
gradskih literata, koji vjerovahu da Pre okine 
može monopolizirati, makar se i ne imalo pravo 
urođenoga talenta. Oni se pri tom nisu doan 
poljima pobudama, nego pakošću. Očevidno, zavi- 
jeli su Matošu i bili sarevnjivi na njega; ali je on 
svoje protivnike izvrgavao vicu i podsmjehu Matoš 
se u zajedanje đavolski razumio. Njegova je sati- 
ričarska žaoka. bila onoliko žučna, koliko je njegova 
šala prema prijateljima bila nezlobna i vedra. Da- 
nas, u veliko doba malih ljudi, kada je odista te- 
ško ne pisati ' satiru, Matošev ljekoviti sarkazam 
zadovoljio bi jednu našu nacionalnu potrebu. 


Pa, ipak, ništa nije Matoša tako zabolj 
kad ga obijediše, da je austrijski agent. i ropdknj 
u sjećanju, kako se sretosmo na ulici jednoga kišo- 
vitoga večera. Bez kišobrana, pod šeširom sa ko 
se cijedila voda, stajaše on preda mnom ti 
vito uzbuđen. Usne su mu drhtale, a oči sijevahu 
Sjajem između tuge i gnjeva. 
. — >Ja špijun!« — uzviknu i opsova po 
po, goropadno, po srpski. »Zar bih se ai 
ovakav ulicama?! Austrija, amice, ne ostavlja svoje 

picle poderane i gladne«, — dodađe prigušeno, i 
na moje najveće iznenađenje, briznu u glasan plač. 

Siromah Matoš, onako mlad, još nije onda do- 
voljno poznavao manire nove sredine, kad ga se ova 
potvora toliko kosnula. Ali je ubrzo morao oguglati, 
jer se kod nas, prema protivniku, mahom ne mjere 
riječi. U našoj javnoj borbi, koja je katkad dosti- 
zala zaslijepljenost afričkog plemena, epiteti »na- 
jamnik«, »plaćenik«, »izrod« i tome slično, vreme- 
nom su dobili gotovo značaj komplimenta i milošte, 
kao da se netko slovi na »bato« ili »čiko«, ili mu 
ge za dokaz prijateljske usrdnosti opsuje otac i 
majka! 

Sposoban da lako shvati i da se brzo snađe, Ma- 
toš je za relativno kratko vrijeme primio ipak i 
dobre i negativne osobine tadašnjega tipičnog Beo- 
grada, pa je i on mnogo stvari okretao na vic ili — 
kako naši vele — »terao brigu na veselje«. Čak i 
nečemu, što bi ga lično bolilo i vrijeđalo, znao je po 
nekad pridati karakter neusiljenog, jovijalnog vica. 
U tim trenucima, kada je njegov utisak upravo bli- 
gtao, on ostavljaše utisak višeg čovjeka, koji je sa 
roditeljskog ognjišta ponio u svijet lijepu dušu. To 
gu, — tako da se izrazim, — Matoševi otmjeni 
trenuci. 

Zapamtio sam takav jedan. njegov trenutak. 
Jedne večeri dođe on s Milanom Plutom kod »Dar- 
danela«. Obojica su bili u iznošenom, sasvim poha- 
banom odijelu. Samo je Milan Plut, novinar iz Slo- 
venačke i čovjek dobroćudan, imao nove novcate 


najmodernije cipele, koje su kao kontrast njegovoj : 


ostaloj toiletti morale pasti u oči. Bvi za kavanskim 
stolom gledahu zadivljeno u Plutove cipele. Tada će 
Branislav Nušić, tobože sumnjajući u čisto porijeklo 
cipela, ozbiljno zapitati: Kako je Plut došao do njih? 
Na to Matoš stavi desnu šaku ispred svoga dugač- 
kog nosa, da bi se zaklonio od Pluta, a pokazujući 
glavom na njega, prošapta s ironičkim osmjehom: 


— »Austrijski špijun!« 


116 


Krug onih, koji su Matoša bliže pozn i 
ljeli i cijenili, bio je mnogo veći Sd miso: pa 
njegovih bezdarnih progonitelja. Beogradski prija- 
telji su simpatisali Matošu od srca, iskreno, uvijek 
gotovi da progledaju kroz prste njegove boemske 
podvige, koji su češće prelazili granicu dopuštenog. 
Beograd onog vremena, — književno-umjetnički 
Beograd, u kome ni pjesnicima Srbije ne cvjetaju 
ruže, -— razumijevao je nezadovoljnog, nemirnog i 
rastrzanog čergaša i brata. Antun Matoš je išao 
kroz prijestoni grad, kao po svom dragome Zagrebu. 
U džepovima njegovih drugova moglo je ne biti no- 
vaca, kao ni u njegovim; ali su njihova srca zajeđ- 
nički kucala. Beograd je toliko dao neumrlom hrvat- 
skom književniku A, G. Matošu, a i ovaj Beogradu 
Boda rege može reći: da su Matoševi 
i boravci čili nj jiževnič 
an odlučili njegovu književničku 


VI. 


Ne želeći da prekoračim okvir dragih 

na druga iz mladosti, niti da se eia aj nami 
studiju, ja bih samo htio naglasiti: da su Matoševi 
najsadržajniji eseji, kozerije i književni portreti 
posvećeni autorima srpskim. Nekolicina naših oda- 
branih ljudi od pera direktno su oduševljavali naj- 
duhovitijeg hrvatskog feljtonistu i kritičara. Do- 
duše, on je sa svestranim poznavanjem pisao re- 
cenzije i kronike o svima pojavama srbijanskog 
duhovnoga života, o svakoj novoj knjizi, pozorištu 
glumcima, muzici, umjetničkim izložbama i t. d. Da- 
vao je vrlo uspjele slike iz političkog života Srbije 
i njenih tadašnjih političara. Ali, kao rasnome Hr- 
vatu, kao pravome izdanku hrvatskoga stabla, ostali 
u mu simpatični do smrtnoga časa samo oni Srbi 
OJ su u istinu bili predstavnici svoje srpske rase, 
Tako je Matoš, na primjer, veoma simpatizirao 
sa Ljubomirom Nedićem (1858.—1902.). Njemu je 
Mu oran ovaj srbijanski kritičar jakog autoriteta, 
esto odveć strog, ali s najvišom književnom kultu- 

rom i sa puno borbene ćudi. Nedić se bio digao, da 
sa pijedestala srpske umjetničke poezije svrgne 
Zmaja Jovana Jovanovića i Lazu Kostića, a na nji- 
hova mjesta da postavi Gjuru Jakšića, pjesnika 
»Puta u Gornjak« i »Ponoći«, i starog barda Ste- 
vana Kaćanskog, koji svom rodu darova srpsku 
marseillaisu »Hej trubaču s bujne Drine«. Matoš je 
u elegantnom Nediću, s uvijek novim, crvenim glacć- 
rukavicama, gledao gospodina Šumadinea i Evro- 
pejca, koji piše o Hamletu i Wertheru, prevodi s en- 
gleskog Goldsmithova »Wakefieldskog svećenika« i 
boluje od tabesa. 

Isto su tako bili Matoševi ljubimci Glišić, Sre- 
mac, Janko. On je s njima simpatizirao i lično i kao 
s književnicima. A oni i jesu bili neobični i Srbi i 
pisci. 

Milovan Glišić (1848.—1908.), sa pripovijetkama 
iz narodnog života, čas skroz realističnim (»Svirač«), 
čas prelivenim nježnom poetičnošću (»Prva brazda«) 
ili prijatnim humorom (»Roga«, »Šetnje posle smr- 
ti«, i komedije »Podvala« i »Dva cvancika«), zadr- 
žat će za uvijek lijepo mjesto u srpskoj književno- 
sti. Glišić je bio znamenitost književnoga Beograda. 
Dugogodišnji dramaturg Narodnog Pozorišta, on je 
preveo čitav niz pozorišnih komada ruskih i francu- 
skih, a njegovi prijevodi Gogoljevih »Mrtvih duša« 
i »Taras Buljbe« i Tolstojeva »Rata i mira«, idu u 
remek-djela prevodilačke vještine. Omalen, dežme- 
kast, s kratkim, širokim nosom i obrastao u podužu 
bradu, — uz to uvijek s velikom šubarom na 
ogromnoj glavi, — Glišić je personificirao čudnu mje- 
šavinu helenskog Sokrata i maloruskog Ševčenka. 
Njegova vedrina i poznata gotovost, da se za sva- 
šta zacrveni od grohotnoga smijeha, činile su da je 
Matoš u Glišićevoj prisutnosti prestajao biti mrzo- 
voljan i jedak, i ponovo postajao dobre volje. 

Tako je razgaljujući na Matoša uticao i Stevan 
Sremac (1855.—1906.), nenadmašivi majstor u sli- 
kanju naših ljudi, najveći srpski humorist, čije pri- 
povijetke sadrže i mjesta čiste, tugom prozračene 

poezije. Njegov humor je često smijeh kroz suzu. 
Sremac bijaše pjesnik-humorist, i na njemu se, kao 
na Alfonsu Daudetu, potvrdila sva tačnost one čo- 
vjekoljubive rečenice Jeana Paula: da se ljudima 
treba da smije samo onaj, tko ih srdačno voli. Ma- 
toš je duboko, znalački uvažavao pisca »Ivkove 
slave«, »Zone Zamfirove« i »Kir Gerasa«. Književno 
samovaspitan, bolje no u ma kojoj literarnoj školi, i 
rođenjem artist, A. G. Matoš je dao o Sremcu je- 
dan esej, koji bez sumnje spada u najljepše stvari 
te vrste hrvatsko-srpske književnosti. 

Naročito topal i drugarski bio je odnos Matoša 
i Janka Veselinovića (1862.—1905.). Ovaj čestiti 
sin ravne Mačve, žitnice Srbijine, odista bješe Ma- 
tošu, — kako se u nas kaže, — prirastao za srce. A 
i Janko je njega volio iskreno, pomažući ga koliko 
god mu finansijske sile dopuštahu, jer je i sam jako 
kuburio s novcem. Ali je Matoš našeg nezaborav- 
ljenog Janka uvažavao i kao pripovjedača, čije pe- 
ro, kada opisuje idiličnost mačvanskog sela, dobiva 
intenzitet i ljepotu savršene umjetničke kičice. Po- 
jedine Jankove seoske priče — »Kumova kletva«, 
»Adamsko koleno«, »Čiča Gavrilova tragedija« i nje- 
gov seoski pozorišni komad »Gjido« — predstavljat 
će biser naše književnosti, dok god se bude srbo-hr- 
vatskim jezikom pisalo i pjevalo. 

Međutim, jedan rijedak, samosvojan čovjek, naj- 
markantniji u ovom odabranom kolu Matoševih be- 
ogradskih protektora, a istodobno i jedan od naj- 
znamenitijih Srba Devetnaestog Vijeka, bješe stari 
Jovan Ilijć (1824—1901), tvorac divne pjesničke 
priče »Pastir« i pjesnik istočnjačkih »Dahira«. Ro- 
doljub i političar iz vremena Miloša Velikog, i Knja- 
za-mučenika Mihajla, on je bio sekretar Sveto-An- 
drejske Skupštine, koja je 1858. vratila Obrenoviće, 
Ali dva potonja Obrenovića, kraljevi zle sreće Mi- 
lan i Aleksandar, ne stigoše da se dostojno oduže 
svom osvjedočenom prijatelju i privrženiku. Zato je 
stalno sumoran i natmuren bio stari Jovan Ilijć. 
Krupan, uvijek pod fesom, koračao je starac kroz 

Beograd, ne gledajući nikoga i ne želeći nikoga da 
vidi. Pa, ipak, volio je kod »Dardanela«, uz kavu 
kajmakliju i plavkasti dim iz požutjele čilibarske 
muštikle, da sluša dosjetke krobota i druga svojih 
sinova, A. G. Matoša. Ija 

Jovan Ilijć je rodonačelnik jedne srpske pjesni- 
čke dinastije. Tri sina mu bjehu pjesnici: Vojislav 
(1862.—1894.), koji je pored Gjure Jakšića naš naj- 
veći liričar; Dragutin (i 1926.), dramatičar (»Kralj 
Vukašin«, »Jakvinta«) i pisac pripovijedaka »Svetle 
slike«, i najmanje znani Milutin. Matoš, pak, bio je 
nerazdvojni drug Žarka, najmlađeg Ilijćeva sina. 
Žarko nije pisao skoro ništa; ali svojim nepisanim, 
»dardanelskim« kozerstvom i ličnom duhovitošću 
ushićivaše Matoša, i on je uvijek govorio, da će sa 
Žarkom otići s ovoga svijeta najveći usmeni knji- 
ževnik na Slovenskom Jugu. Kada tuberkuloza, koja 
nije štedila dom Ilijćev, pokosi i Žarka, — Matoš 
napisa o voljenom drugu jedan od svojih najimpre- 
sivnijih feljtona. A povodom tužne starčeve smrti, 
objavilo je »Brankovo Kolo« (broj 16. Za 1901. g0- 
dinu) iz Matoševog pera sjajan književni portret 
srpskog velikana Jovana, Ilijća. 


VII. 


Vrlo je karakteristično, da su baš ti i takvi ljudi, 
koji su po svemu pravi reprezentanti srpske rase, 
Matoša voljeli i cijenili. Baš zato, jer osjetiše u 
njemu Hrvata, pravog, nepatvorenog kova, naši ra- 
sni ljudi zamilovaše Matoša, štujući ga, kao i on 
njih na NaS 

U svojim ličnim odnosima, i svom književnom i 
javnome radu, Matoš nije nikad popuštao u iskrenoj 
ljubavi prema svemu, što istinski rasnog i velikoga, 
sadrži srpska prošlost i srpska sadašnjica. On je 
ličnim svojim primjerom najiđealnije potvrdio, da 
između Srba i Hrvata može biti istinskoga brat- 
stva i sloge. Po mom najdubljem uvjerenju, hrvat- 
ski književnik A. G. Matoš doprinio je jedinstvu 

Srba i Hrvata više nego skupa svi teorijski propo- 
vjednici. 

Rekao sam, da je Matoš dolazio u koliziju s iz- 
vjesnom grupom naših ljudi od pera. Reći ću i to, 
da se ovima ne može osporiti veza sa duhovnim 
stvaranjem, ali oni pri tom nisu predstavnici ničeg 
izrazito rasnoga, već su sljedbenici i podražavaoci 
pojedinih književno-umjetničkih i političkih struja na 
Zapadu. Najjači i najborbeniji reprezentant tog 
kruga bio je Jovan Skerlić (1877.—1914.). On jei 
u politici i književnosti krajnji pristalica francuskih 
demokratskih težnji. Skerliću. se ne može poreći ne- 
obična načitanost i vještina pisanja, kojom je on i 
svoje protivnike impresionirao. Ali u biću, u su- 
štini, Skerlić nije originalan. On je prenašao fran- 
cuske formule na naše prilike, čineći to i ondje gdje 
ima smisla, i tamo gdje su one besmislene. Za do- 
kaz, koliko su te formule bile deplasirane, navesti 
ću Skerlićevu stalnu borbu protivu klerikalizma. U 
Francuskoj bješe tada na dnevnom redu odvajanje 
crkve od države i tamo je antiklerikalizam bio ra- 
zumljiv i umjestan. Ali je on suvišan i smiješan u 
zemlji, gdje crkva ima potčinjen položaj prema dr- 
žavi, a specijalno u Srbiji, gdje narod nije vezan 
za crkvu i u kojoj crkva nije bila nimalo vlasto- 
ljubiva, — nije bila ono, što se zove ecclesia, mi- 
litans. 

Skerlićevo francuziranje ostavlja od prilike uti- 
sak naših sredovjekovnih pisaca, koji su imali za- 
sluga za staru srpsku pismenost, ma da bijahu be- 
zuslovni vaspitanici i imitatori Vizantije. Sasvim 
obrnut slučaj je kod Ljubomira Nedića. Kao valjan 
učenik Zapada, on je samo iskoristio nauku i me- 
tode, stečene tamo, kako bi ih poslije samostalno i 
s neobičnim oštroumljem primijenio na naše pri- 
like: dok je Skerlić svoj književni program na silu 
konstruisavao, da bi zapadnjačke natukao ljudima i 
Prilikama našim. Zato spada Nedić u najdosljednije 
predstavnike naše rasne duhovne etike, i otuda po- 
tiče Matoševa naklonost prema njemu, a averzija 

prema Skerliću i prema Skerlićevom književnom 
krugu: 


VIII. 


Matoš nije samo volio Beograd. On ga je i po- 
znavao i osjećao. Osjećao je dotrajavanje njegovih 
tradicija, posljednje utroške turskoga nasljeđa, hva- 
tanje u koštac staroga sa novim. Sućutnošću artista 
zaronio je bio A. G. Matoš u melankoličnu dušu 
grada, pod čijim se bedemima vrši od iskona vjen- 
čanje Save i Dunava. Znao je ovaj neobični brat 
Hrvat: da Beograd, oko kog se narodi krvaviše i 
kog Osmanlije prozvaše Darol Džihad (»Kapija ra- 
tova«), — baš ćuteći najrječitije kazuje svoju burnu 
historiju, — dok se nad njegovim  sanjivim  rije- 
kama, povrh uzvišica s fabričkim dimnjacima i grob- 
ljima dalekih vojnika, i nad plavom  nevjestom 
Avalom, gase posljednji zraci utonula sunca... 

I kad se prvi put rastajao s Beogradom (na sa- 
mom izmaku 1697. godine), on je taj rastanak po 
gotovu oplakao, kao što su i sva njegova sjećanja 
na ostavljene beogradske prijatelje, na događaje i 
doživljaje, pored sve spoljne šaljivosti, iznutra, u 
osnovi odjek jedne zaustavljene, prigušene i usrdne 
tuge. 

»Htjedoh da osjetim, veli on, opisujući ovaj svoj 
prvi rastanak (u »Nadi« br. 5., za 1898.), na svojoj 
koži, što to znači, biti usamljen, siromah čovjek — 
— i koža mi ostade čitava! Tri godine u Biogradu! 
Može li se opisati u jednome pismu ?« 

»I dođe vakat, a ja se jednog maglovitog jutra 
nađem na savskoj stanici. Oko mene sam prijatelj. 
Hvala Bogu: ni jednog kamatnika, ni jednog kre- 
ditora! Badava, rastanak je vrlo teška stvar. Za- 
vrtjelo mi se u očima, na mostu u lađu; zagrlismo 
se i nekoliko pravo biogradskih suza pobiše se na 
mome. licu sa jednom toplom, pravo zagrebačkom. 
Ne stidim se toga, i Germanik je plakao«. 

»Na lađi mi se činilo, da je Biograd neka mila 
osoba, koju ne mogu ni da zagrlim. Lapavica i 

pesa mi ne daju, da joj se zagledam u dobroćudno 
ice«. 

»Dugo, dugo sam posmatrao Bijeli grad, koji se 
pod kivnijem i sivijem nebom, koje kao da imađaše 
toga dana kijavicu, zavi u maglenu bundu, I išče- 
zoše u tmuši kamenita, orlovska krila stare tvrđave; 
pred očima mi potavni Dorćol, a od Biograda osta- 


de samo uspomena — uspomena više slatka nego 
gorka«. 
»Otići iz Zagreba u Biograd, — to je otići iz 


otadžbine u otadžbinu. Mi i Srbi smo kao oni ja- 
ganjci, koji mogu da sisaju dvije majke. Ostavljam 
i drugu majku. Čudnovato mi je, premda baš nije- 
sam umiljato jagnje. Sjećajući se među inijem i 
škole, čini mi se kod svakog pljuska dunavskih va- 
lova, da je domovinska ljubav u kvadratnom raz- 
mjeru s udaljenošću od otadžbine«. 

«. »Pomišljajući na njih (prijatelje) i još na 
mnoge druge, sjećam se iznenada na Sienkiewicza: 
kako to, da taj veliki pisac brani Poljsku više od 
Kosciuszka«. 


:++ »I Biograd, dobroćudni Biograd stade u duši 
mojoj nizati svoje tople uspomene, ... I sjećanje me 
prožimaše kao slatka bol«. 

Matoš se bavio u Beogradu u dva maha; prvi put 
od 1894.—1898., drugi put od 1904.—1908. Ne ra- 
čunajući međuvrijeme, provedeno u Ženevi i Parizu, 
on je kod nas proživio punih osam godina od četr- 
deset, koliko je svega živio. I njegova ljubav prema 
Beogradu ne može se protumačiti samo ličnim osje- 
čanjem čovjeka, koji je u jednoj varoši proveo 
svoje najljepše mlade godine, proživio tu i tužne i 
vesele dane, pa mu je samo zbog toga draga. Kao 
što rekoh, on se za Beograd vezao sponom rasnoga 
Hrvata, osjećajući intuitivno još onda, u svojoj dva- 
desetdrugoj godini, da je i za svakog Hrvata i Slo- 
venca kao i za svakog Srbina, najprirodniji i naj- 
bliži put onaj, koji vodi od bratskog srca — brat- 
skom srcu. 

Za vrijeme svoga drugog beogradskog boravka, 
vrativši se god. 1904., Matoš je u ovom svojemu 
uvjerenju bio još čvršći, još određeniji. U Parizu, 
gdje se ubrzo pročuo u krugu literata i artista — o 
čemu i danas postoji živa uspomena, — Matoš ne 
gamo što nije izgubio vezu s Beogradom i Srbijom, 
nego je ta veza postala kod njega još intimnija i 
dublja. On se iz Pariza vratio kao prekaljen prista- 
lica _hrvatsko-srpske zajednice, kao jugosloven u 
najtačnijem i najljepšem smislu toga izraza, ostavši 
dobar Hrvat, kakav je i otišao: bio. 

U tom pogledu su vrlo karakteristični njegovi 
feljtoni u beogradskom dnevniku Slobodnoj Reči. 

Ovaj list, čiji vlasnik bješe Pera Taletov, uređi- 
vao je Matošev i moj prijatelj, ranije spomenuti 
Jovan B. Jovanović (rođen 1875. u Beogradu). 

Jovanović je interesantna ličnost naše javnosti. 
Historičar po struci, sa položenim doktoratom kod 
čuvenog berlinskog historika Hansa Delbriicka, — 
Jovanović je i od kuće i u samome sebi imao pod- 
loge, da uspješno primi uticaj zapadne kulture, a da 
ipak ostane samostalan i kritički duh. Pošto je iz 
političkih razloga, kao profesor Vojne Akademije 
još 1904. otpušten iz državne službe, on se sav po- 
svetio politici, pridržavajući se konzervativnog 
pravca. Glavniji su mu naučni radovi: »Uvod u no- 
viju historiju ratne vještine«, »Rankeovo shva- 
tanje  historije«, »Postanak i razvitak engleske 
pomorske sile« i djelo »Napoleon I.«; a za Jovano- 
vićevu publicističku i novinarsku djelatnost može se 
mirne savjesti reći, da iznenađuje obiljem i dubi- 
nom. Nas dvojica smo uređivali list Videlo (1920.— 
23.), a i ranije smo bili zajedno, pa i u Slobodnoj 
Reči, kad joj je glavni saradnik bio A. G. Matoš. 

“Ne znam, jesu li u izdanja Matoševih djela uvr- 
šteni svi feljtoni, koje je publikovao u Slobodnoj 
Reči; ali držim, da je za svaki slučaj potrebno, da 
ih ovom prilikom sve navedem, jer bi bila šteta, da 
se makar jedan od njih izgubi iz vida. Svi su objav- 
ljeni za nepun mjesec dana (u brojevima Slobodne 

Reči od 23. augusta do 19. septembra 1904.), i 
ovim redom: * Siesta, Matačić. Keglević, zv odg 
Flanerija, Gjalski, Nokturno, »Seoba Srbalja« Ku- 
ade su došli, Slava mladosti, Jugoslo- 
a izložba, Dva jugosloven ike i 
ks Si deset bua ki ša rajka! 
eki od ovih feljtona idu u Matošev: jbolj 
stvari, i sadrže sve odlike njegovoga mai 
venstveno njegovu poznatu lakost pisanja i varni- 
častu blistavost stila. Pišući o igri glumaca u Jak- 
šićevoj »Seobi Srbalja«, veli na kraju: »Najbolje je 
znao svoju ulogu gospodin sufler«. U napisu »Prije 
deset godina«, punom divna slikanja Slavonije, Sri- 
jema i .savskih i dunavskih pejzaža, kaže kako je 
lutajući poslije bijega iz petrovaradinske tamnice 
po Beogradu, trebao da postane kelner, a postao je 
brvatski književnik, — pa dodaje s gorkom ironi- 
jom: »Nije Bog zna šta«. Katkad ga zahvati ogor- 
čenje sa nezaslužena gonjenja i pretrpljenih muka 
te se okomi na one, koje nije mario. Tako, na pri- 
Pijem, u alo »Klike i koterije« dopustio je sebi 
pretjeranu rečenicu: »Štreber i 
eo Prsa Skerlića«. kakvo 
Ali najznačajnije, što je štampao u j 
Reči, ostaje feljton: Hrvati su došli, Po BO 
dolazak grupe Hrvata, oko stopedeset, većinom omla- 
dinaca, da prisustvuju krunisanju Kralja Petra 
koje je obavljeno godine _1904., 7. i 8. septembra. 
Bilo ih je i u narodnoj nošnji i sa svojim crvenim 
kapicama. Hrvatima se pridružilo oko sedamdeset 
Slovenaca. Od hrvatskih javnih radnika, — sjećam 
se, — bijahu prisutni: književnici Gjalski, Vidrić 
Mihovil Nikolić, umjetnici Bužan, Frangeš, Valdec, 
Vranjić, novinari i političari Stjepan Radić Josip 
Smodlaka, Božo Vinković, Miško Derkos, "Hinko 
Krizman, J. Basariček. Slovenačka su braća bila ta- 
kođer zastupana preko svojih najuglednijih prvaka 
i narodnih boraca: Gregor Žerjav, Fran Govekar 
Rasto Pustoslemšek, Janko Pretničar, Josip Regali, 
Ante Gaber, K. Tekavčić, Josip Germ, Aleksander 

Šantel, Vilko Sever, Milan Plut, — mahom novinari 
i književnici; a među slovenačkim umjetnicima za- 
pazio sam Ferda Vesela i Jakopiča, slikare. 

Pored jugoslovenske umjetničke izložbe, prve i 
prave u Beogradu, — jer su na njoj bili izloženi i 
radovi bugarskih umjetnika, — održan je tih zna- 
menitih dana i kongres ljekara i prirodnjaka, tako 
da je mjesec septembar 1904. godine bio doista 
svestrana i veličanstvena manifestacija jugosloven- 
stva. Ja se živo opominjem omladinskog zbora, 5. 
septembra poslije podne, u dvorani hotela »Bulevar«. 
Ostali su mi -u svježem pamćenju vatreni govori 
Pretničara i Smodlake, koji se zalagao za federaciju 
južnih Slovena. Lijepo, iskreno i jezgrovito besjedio 
je i Stjepan Radić, ovaj isti Stipica, koji danas za- 
daje muka i šumadijskoj i zagrebačkoj gospodi, ali 
bez koga se, — eto! — ne može. Radić se pozivao 
na etnografiju, zemljopis i povjesnicu, da bi potvr- 
dio, kako od Bospora do Soče i od Skadra do Pe- 
šte živi jedan narod. Rimska i bizantinska kultura 
odoše u muzej, a naša, slovenska, tu je, u narodu 
našem. Srbija je za seljaka najsrećnija jugosloven- 
ska zemlja. »I mi, južni Sloveni, moramo biti uz 
Rusiju i onda, kad je Rusija protivu nas«, uzvi- 
kuje vođ hrvatskih seljaka, dok se dvoranom pro- 
lama klicanje srpske omladine. 

Rijetki su takvi trenuci u narodnom životu ovih 
strana. Zajedničko je oduševljenje bilo toliko, da će 
ono morati ostati uvijek toplo, baš ako se od njega 
do sad po nešto i ohladilo. Matoš reče tada za Savu, 
našu Volgu, da je ona »ispod bijela grla Jugoslavije 
gjerdan, u kome su tri alem-kamena: Beograd, 
Ljubljana, Zagreb«. A dobrodošlica Hrvatima ostat 
će najubjedljivija potvrda Matoševa jugoslovenstva 
i najčistije ogledalo njegove rodoljubive hrvatske 
duše, s toga ovdje i navodim taj feljton u glavnim 
pasusima. 

»Mračan dan. Pada kiša: zimske kiše početkom 
jeseni. Sjedim i ručam — pasulj sa pastrmom — vi 
već znate, i jedan amalin, iscijepan kao Jov, dolazi 

u kavanu i zadovoljno reče: Hrvati šli 
u. z tb — su do 
šli su Hrvati! Sa bandom su ušli u varoš!« rasna 
»Treba biti prezren književnik, čovjek izvan za- 
kona, treba biti austrijski prognanik, pa da se osjeti 
a tih Mea: Hrvati, Hrvati su došli u Beo- 
! isu šli i i i 
“. st ošli inkognito, nego korporativno, 


. »Danas su prvi put došli Hrvati pr r 
kim makinacijama, u Beograd, kao rvati jea 
braća, da javno i glasno istaknu: da je naša hr- 
vatska i srpska kultura jedna; da bi prema tome i 
narodna politika trebala da ima isti cilj: cilj našeg 


narodnog oslobođenja«. 


»Najdirljivije, najutješljivije je "kod tog ma 
skog dolaska, da je djelo Olt Političke šekina 
ke u Hrvatskoj su tako trule, tako kukavne, tako 
ropske, da je đak, hrvatski legendarni i vegeli gra- 
bancijaš, ostao kao jedini reprezentant političkog 
idealizma i zdrave narodne politike. Mlada Hrvat- 
ska je došla, da zagrli mlađu pomlađenu Srbiju«. 


. »Nas su dugo varali i lagali našom K ituci- 
jom. U ime lažnog ratrlotinisa ugušiše ki LE 
strofilski tarifski tipovi u Hrvatskoj svaki umjet- 
nički i slobodoumni pokret. Politici divide et impera 
uspjelo je, da kupi gladne žurnaliste, da svugdje po- 
maže manjinu, da u Hrvatskoj guši srpskom manji- 
nom Hrvate, a u Bosni da pravi koncesije Hrva- 
tima i da identifikuje u toj bijednoj zemlji Hrvate 
sa Jezuitom i austrijskim žandarmom. I došao je 
kobni čas, da hrvatski radnik u Hrvatskoj ne na- 
lazi rada, seljak hljeba, književnik nakladnika, či- 
talac knjige. Preko tri stotine tisuća naših radnika 
najbolji dio naroda, robuje u amerikanskim robovi- 
štima, iako je Hrvatska zemlja agrikulturna i bez 
S rijskog proletarijata. I pitanje sloge sa Sr- 
ima postalo je potreba, jedini naš spas«. 

»Hrvati u Beogradu! Kroz ovu jesenju tamu i 
kišu vidim sunce, koje će sjati od Senja do Nego- 
tina, od Morave do Jadranskog Mora«, 


= === 


IX. 


U ljeto, godine 19138., bio sam u Zagrebu, zbog 
jedne porodične neprijatnosti. Došao sam da obidjem 
svoju sestru Vidosavu, suprugu slikara Tomislava 
Krizmana. Njen život je bio u opasnosti... 

Trebalo je dosta muke, dok sam dobio dozvolu 
za put. Poslije rata Balkanskog i sa Bugarima, na- 
lazila se Srbija još u ratnom stanju. Ja bijah na 
vojnoj dužnosti; a vojni obveznik se onda teško 
puštao i po rođenoj zemlji, a kamo li u inozemstvo, 
i to još u Austriju! Prema meni je ipak učinjen izu- 
zetak. Imalo se nekih obzira, zbog pomenute nepri- 
jatnosti u porodici. 

"Tako sam vidio Zagreb, kad sam se najmanje 
nadao, — a ja uvijek volim da dođem u Zagreb. 
Imam ja i u njemu po neku dragu uspomenu. Ne 


osjećam se tuđ tamo, iako u njem nisam nikad . 


duže boravio. Možda je i to jedna potvrda: da smo 
svoji, bliski, da smo braća. A, možda, baš zato što 
smo braća — zato i zamećemo međusobno kavgu. 
Was sich neckt, das liebt sich... Samo neka osta- 
ne na tome — na toj uzajamnoj, bezopasnoj zadje- 
vici; i neka nas Bog umudri, da nikad ne iskusimo 
strahotitu istinu one narodne izreke: »Tko ti je 
iskopao oko? — Brat! — Zato je tako duboko . . .« 

Odmah po dolasku sretoh Matoša u Ilici. Išao je 
s jednim mladićem u živome razgovoru, i praveći 
poznate, matoševske pokrete; kad bi zastali, Matoš 
je, po staroj navici, čupkao vrh svoga istanjenog 
desnoga uha. Zapazih, kako ga mladi čovjek sluša 
pomno i s dubokim respektom. 

Matoš je volio mladost, rado se družio s omla- 
dincima i imao među njima mnogo obožavalaca. 
Njegov buran, mukotrpni život, pun raznih udesa, 

kojima je izvrgnut jedan boem i prognanik, morao 
je u mašti mladog svijeta stvoriti Matoša roman- 
tičnim junakom svoje vrste. A prije vremena, svi- 
repa smrt učinila je Matoševu sliku samo još ljep- 
šom i još tužnijom. 

Naše ponovno viđenje bilo je za obojicu čitava 
mala svečanost, To tako uvijek biva, kad se stari 
drugovi sastanu poslije više godina... Svratismo 
»K lovačkom rogu«. Šalili smo se, smijali, pili smo. 
Pa, ipak, ispriječilo se nešto, što je mutilo našu 
radost. Matoš je bio težak bolesnik. Sasvim promu- 
kao. Kobna. boljka je u veliko vršila svoje razorno 
dejstvo u njegovom grlu. 


.Tad smo se posljednji put vidjeli, — na ovome 
svijetu. 
Jer sve je »Dim... dim!« Sve, — osim božan- 


ske prirode i tvoračkoga duha čovjekova... 
* 


Mogao bih ovdje staviti završnu tačku. Ali, 
s pogledom na kulturno-književne prilike naše, dr- 
žim da jedan kratki resume ne će biti ni suvišan ni 
dosadan. Šta više, po mom mišljenju je to i po- 
trebno, da bi pojava A. G. Matoša, u duhovnom ži- 
votu srpsko-hrvatskom i slovenačkom, bila pravil- 
nije i jasnije shvaćena. 

Rekoh već, da je Matoš bio ne samo bogodan 

književnički talenat, nego i čovjek od rase. A to je 
najvažnije kod pojave njegove. Tu leži njegova pra- 
va veličina. 
' I Hrvati, i mi, Srbi, imali smo ljudi s jako razvi- 
jenim svojstvom: da zapadno-evropski duh lako 
prime i lako se u njega užive. Bez sumnje, to znači 
jednu sposobnost, — samo, i sa gledišta našega 
kulturnog razvitka, i s opće evropskog stanovišta, 
sposobnost ova je skroz negativna. 

; Ja ne sporim, da mladim narodima, kakvi smo i 
mi i Hrvati, trebaju uzori, pa treba im i podsticaj 
spolja. Ali ako jesmo i ako hoćemo da budemo' 
istinski kulturan narod, mi ćemo to postići jedino 

time, što ćemo vrijednosti proizvoditi sami iz sebe. 
Samo ono, što je specifično naše, izazivalo je u 
kulturnom čovječanstvu priznanje i divljenje. Naši 
pravi talenti koristili su se tuđim uticajem u toliko, 
u koliko im je taj uticaj širio vidik i na njihov 
rođeni put ih izvodio. ' 

U nedostatku dublje samosvijesti, kod nas se 
podražavanje i bezuslovna zavisnost od .stranih 
ugleda, često smatrala, — a smatra se Još i danas, 
na žalost, — duhovnom nadmoći i kulturnošću. Ne- 
što sličnoga bijaše i u Njemačkoj. Samo je tamo 
bilo to prije skoro dvije stotine godina. Dva praz- 
noslovna beznadežna škrabala, Gottsched i Bodmer, 
vodili su godinama ogorčenu polemiku oko pitanja: 
treba li njemački književnici da imitiraju francuske 
ili engleske pjesnike ili pisce? Čim se pak, nešto 
docnije, pojaviše u njemačkoj književnost prvi pravi 
talenti i geniji, Lessing, Goethe i Schiller, ispoljila 
se sva bijeda ovih nadripjesnika i sva komičnost 
njihove budalaste polemike. h 

Srbi i Hrvati, i Slovenci, imali su sinove, koji 
su u poeziji i umjetnosti stvarali sami iz sebe. Na- 
ravno, oni među njima, koji su imali mogućnosti da 
se napoje na vrelima stare kulture, da prođu kroz 
visoku školu klasicizma i zapadne obrazovanosti, 
postali su u formi bolji, uglađeniji, ne izgubivši pri 
tom ništa od svoje samoniklosti i originalnosti. 

Jedan iz tog kola hrvatsko-srpskih izbranika bez 
sumnje je Antun Gustav Matoš. Zato će on ostati 
uvijek interesantna i značajna ličnost u kulturnom 
životu Slovenskog Juga. 


(Novosti, 1928.) 

LJUBO WIESNER 


MATOŠ U PARIZU 


: Knjižarski sin Andrć Rouveyre upoznao je Ma- 
toša sa svojim prijateljem iz djetinjstva, mladim 
pariskim književnikom Edouardom Championom, si- 
nom čuvenoga »libraire bouquiniste«-a na Seini. 
Znamenita knjižara nakladnika i bibliofila Honorća 
Championa — nekoć svojina čiče Francois-Nočla 
Thibaulta, oca Anatolu Franceu — nalazila se na 
Quai Voltaire br. 9, a bila je redovno sastajalište, 
gdje je stari antikvar primao posjete svojih zna- 
naca, prvaka nauke i književnosti. Tu bi uz druge 
članove Akademije znao osvanuti i »najvedriji Ate- 
njanin«, da se spomene, kako je tu, u očevoj anti- 
kvarnici, proučavao u mladosti djela, novine, kari- 
kature, autograme i t. d. odnosno velike Revolucije, 
imajući pred sobom, poput svojega Sylvestra Bon- 
narda, »najslavnije i najljepše mjesto na svijetu«, 
Louvre i Seinu s njenim platanama i njenim anti- 
kvarima.!) 

. Često bi Matoš i Rouveyre — samo jedan skok 
iz ulice Mazarine ili ulice Jacob — odlazili u radnju 
učenoga Honorća Championa, ili išli k Edouardu, u 
njegov stan u prvom katu preko sivog i kamenitog 
dvorišta iste kuće, ili bi Matoš sam odlazio k sta- 
romu knjižaru ili njegovome sinu, da provjeri ili nađe 
podatke, koji bi mu trebali. »Au sujet de que- 
stionsdelittćrature... »des pointsa 
&eclaircir pour sestravaux etc...« veli 
Rouveyre.?) Od tih literarnih posjeta razvilo se 
uzajamno zanimanje i Matoš je postao redovni po- 
sjetilac kod »pčre Honorća«, koji je sa svojim va- 


1) Georges Huard: Anatole France et le Quai Mala- 
quais. (Paris 1926, Champion). “ ć 
2) Moj »Questionnaire« Rouveyreu. 

lovitim vlasima, širokim šeširom i ogrtačem na 
ulici, a s malom kapicom kod kuće bio poznat cijeloj 
književnoj Francuskoj i mnogim drugim zemljama 
kao izdavač vanrednih knjiga i osobit vještak u ku- 
povanju i prodaji rijetkih i ozbiljnih izdanja. Stari 
je Champion bio bibliofil, strastveno je volio so- 
lidna, akademijska djela i bio predstavnik visoke i 
plemenite knjižarske industrije, koje svakim danom 
sve to više nestaje. Cijeneći više ozbiljna istraživa- 
nja lingvista i paleografa od efemernih produkata 
fantazije, nikako nije podnosio literarnih bluffova ni 
slava, do kojih se došlo preko noći i lukavstvom. 
Ipak, uza svu ozbiljnost posla, kojim se bavio, va- 
lja reći, da nije bio ni pedantan niti se tuđio od 
života. Volio je i zabave i duhovite razgovore, pola- 
zio kazališta i bulvare i učinio od svoje kuće pravi 
salon literarnih ljudi, uopće — bio je svjetski čo- 
vjek. Poštivao je svoju djecu i sve prijatelje svoje 
djece. Kako je lično poznat s najvećim ljudima svo- 
jega vremena, a imajući osim radnje i bogatu ličnu 
biblioteku, u kojoj neprestano radi, njegova je kon- 
verzacija mudra, puna anegdota i znanja. Još uvi- 
jek je u ambijentu, gdje se nekoć rađala vedra i 
samilosna mudrost Jćr6ćmea Coignarda, bujao čud- 
novati život knjiga, erudicije i stvarnoga znanja. 
Knjižara čiče Honorća uvijek je puna dragocjene i 
tajanstvene starine, tamo od egipatskih papyrusa 
do znamenitih radova o Revoluciji i filoloških istra- 
živanja Gastona Parisa. Svak nađe kod njega, što 
mu srce zaželi. Na jednom od svojih lovačkih po- 
hoda upade ovamo Theodor Roosevelt, popularni 
»President Teddy«, i nađe s pomoću starog Cham- 
piona knjige o historiji prirode, koje je tražio, do- 
davši i svoju sliku u ogromnu, od poda pa do stro- 
pa visoku galeriju, kojoj ostaviše svoje fotografije 
s autogramima Anatole France, Due de Trćmouille, 
Sardou, Hćrćdia, Hanotaux, Bourget, Duc d'Aumale, 
Marquis de Vogiić, Edmond Rostand, Mistral i 

drugi, koji su posjećivali dućan i postali prijatelji 
porodice.?) 

Mlađi sin staroga knjižara Edouard, »plavi prija- 
telj Barrčsa i Sully-Prudhommea«, smjesta je ocije- 
nio važnost novog prijatelja i Matoš je pozivan u 
kuću, na ručkove, kao duhovit i zabavan mladi boem, 
koji je mogao iznenaditi i nasmijati učene Parizlije. 
Često je Edouard, kako je bio šaljiv i dosjetljiv, znao 
udesiti po koji sastanak između krasnog i mladog 
erotomana Rouveyrea i fizički ružnog, a genijalnog 
poljskog anarhiste i esteta Golberga; Matoš je bio 
prisutan, Championi pucahu od smijeha i jedan od 
tih veselih ručkova spominje karikaturista u svo- 
jim »macabre« uspomenama o Mćcislasu Golbergu: 
»Ilyavaitaussi,lalegrandCroateGu- 
stav Matos, mort ćgalement.“) 

Matoš je iskreno volio bibliofilsku kuću na Quai 
Voltaire, a i porodici Championa morao se Matoš či- 
niti osobitim čovjekom — svojim slikovitim, zbitim 
stvarnim, izrazitim, finim, uzbudljivim i umnim na- 
činom francuskog izražavanja s ponešto barbarskim 
naglaskom (kako je obazriv, kad o tom govori, Rou- 
veyre, koji je svog prijatelja, prikazao jamačno 
kao nekog osobitog »multatulija«, koji pod oporom 
spoljašnošću krije fin duh i otvoreno drugarsko 
srce!), a nada sve svojim čudnim, iskrenim i dubo- 
kim pogledom, iza kojega, se slutila genijalnost i po- 
nosno skrivana sirotinja. Mladi »enfant terrible« 
svih domaćih skribenata onoga vremena, načitan 
kao malo tko i bogat najpustolovnijim doživljajima, 
već davno je on bio obradio svojega Stendhala (ko- 
jim se već onda zanimaše Edouard, kasniji funkcio- 
nar glasovitog Stendhal-Cluba), a Montaignea (ko- 


8) O Honorć Championu vidi M.-C. Poinsot: Le Vieux 
Quartier Latin, str. 32i 33. Nekoliko riječi o njemu u 
članku »The Man of the Day« (The Paris Times, City Edi- 
tion, Paris, July 25, 1926), povodom literarnih konferencija 
Edouarda Championa u Sjedinjenim Državama. 

*) Souvenirs de mon Commerce: Dans la contagion de 
Mećcislas Golberg (Mercure de France, 15 Avril 1922, p. 297). 

jega će kasnije kompletno izdavati Edouard kao 
knjižar) smatraše najboljim svojim učiteljem. Nje- 
gova lektira iz oblasti filozofije, literature i umjet- 
nosti bijaše prvoklasna i ogromna, a francusku hi- 
storiju poznavaše toliko, da su njegova pričanja i 
diskusije morala, biti »en connaisseur« i kao stvo- 
rena, da ih vodi u tom učenom domu. 

— Jai eru toujours qwil ćtait un 
des plus forts, — reče mi u svom uredu 
Edouard Champion, spominjući se tih dana nakon 
četvrt stoljeća, jednog sunčanog popodneva u augu- 
stu godine 1920. 

Starijeg sina knjižarovog Pierrea nije Matoš po- 
znavao lično. Rouveyre striktno tvrdi, da ga nije 
poznavao. Nigdje ga i ne spominje imenom, pa ni u 
bilježnicama, a po svemu se vidi, da ga nije ni či- 
tao; al nije moguće, da se u kući ne spominjaše 
djelo i krug literarnih interesa prvijenca, koji bi- 
jaše čast porodice (i otprilike Matošev vršnjak). 
Pierre je bio povučen mlad učenjak, koji se rijetko 
pokazivao u društvu mlađega brata,) no baveći se 
već onda proučavanjem francuske sredovječne poe- 
zije i spremajući izdanje spisa sa procesa Ivane od 
Arka, bio je Matošu srodan simpatijama i Matoš se 
po svoj prilici divio mladom eruditu, koji će kasnije 
postati čuveni u Parizu arhivista i paleograf, pisac 
sistematskih biografija Karla Orleanskoga i Franje 


5) Dva puta spominje Matoš kuću Championovih: u 
feljtonu Literarne opazke i feljtonu Quai i anti- 
kvari. U prvom govori o Edouardu kao jedinom znancu; 
u drugom spominje već sinove: »Tu knjižaru danas 
drži učeni bibliofil i ja nikad ne zaboravih časova u društvu 
njegovih sinova, učenog Edma Championa i danas već po- 
znatog Eduarda, Barr&sovog i vojvotkinje La Rochefou- 
cauld-Bisaccia prijatelja.« U stvari, od sinova knjižara Ho- 
norća nijedan se nije zvao Edme. (Francuskog filantropa 
Edme Championa, 1764. — 1852., spominje Larousse.) Na- 
protiv, na pitanje pisca ovih redaka: »Hst-ce que Matos con- 
naissait le frčre d'Edouard, Pierre, dont il ne parle jamais 
dans ses ćerits?« odgovara Rouveyre izrijekom: »Non«. 
Pierre Champion ćtait tras retir6, tras studieux. Moi-m&me 
je le voyais extr&ćmement rarement« (Questionnaire) . 


134 


Villona (— obje odlikovane velikim nagradama Fran- 
cuske Akademije —), poznat kao najbolji poznavač 
francuske književnosti XV. i XVI. vijeka. Prije ne- 
koliko godina izdao je ogromnu studiju Ronsard 
etsontemps u dva omašna toma (— čudnovato, 
Matoš voli ma i u analogijama da spominje Ple- 
jadu, gerirajući se često i sam učiteljem! —), a vje- 
rovatno baš iz tog čudnog susjedstva s ovim ob- 
navljačem procesa Djevice Orleanske i bratom mu 
Barrčsovim prijateljem potječu i prvi zarotci Mato- 
ševog kasnijeg »barrčsizma«, nacionalizma i kulta 
nacionalizma i kulta nacionalne energije. Ne može 
se dašto odrediti tačka tog hipotetičkog dodira, no 
kako već u Parizu biva — jedna riječ tu, jedno sa- 
općenje tamo, knjižara, pejzaž, sastanak u jednom 
stoljeću, nostalgijsko sjećanje iz daljine i pobuda je 
tu. I pobuda ide ovako: Sjećajući se porodice Cham- 
piona, sjeća se Matoš razgovora u njihovoj kući; 
spominjući se tih razgovora, sjeća se kuće Cham- 
pionovih. Mogao je Matoš da upozna primjerice 
Villona i iz kompletnog Charpentierovog izdanja 
s predgovorom svoje simpatije Th. Gautiera, no 
pouzdano se i u kući Championovih diskutiralo 
o Villonu u vrijeme kada Villon bijaše pristu- 
pan samo gurmanima i učenjacima; na taj na- 
čin — baš preko literarno-historijskih  zanima- 
nja Pierreovih — mogao je Matoš najprije da 
osjeti najdubljeg i najiskrenijeg pjesnika Francuske, 
većeg bod Verlainea, jer bijaše iskreno naivan, dok 
»ubogi Lelijan« davaše počesto i izvještačenosti. I 
dok Matoš piše o Edouardu Championu u prikazu 
L iterarne opazke) i skoro potom objavljuje 
članak o kejevima i antikvarima,") neposredno iza 
toga*) napisat će članak o Manoni, prevodeći u njem 
onu tako tužnu i slatku baladu Villonovu: 


6) Hrvatsko Pravo, 29. kolovoza 1908. 


7) Hrvatska Smotra, 10. siječnja 1909. (godina IV., 
svezak I.). 


8) Ibid., 25. veljače 1909. (godina IV., svezak IV.). 

Flore Rimljanke koj' srećni kraj, 

Recite, krasota resi? 

Taido i njena svojto, 

Arhipias, o gospe, gdje si? 

Čuj jeko, plačuć kao boli 

Uz potok i niz zelen-doli: | 

Te vile gdje su? Gdje je milo lane_? 
Njih više nema! Gdje je snijeg od lane? 


Blanša, slatkog grla kraljica 

Ljiljanu što srodna jesi, 

Alis, Berto vitih nogu, 
Arambuž menska, o gospe, gdje si? 

Gdje djevica od Orleana 

Što spaljćna je sred Ruana, 

O majko božja, gdje je milo lane? 

Nje nema više! Gdje je snijeg od lane? , 


i taj slatki i tužni »Mais oli sont les neiges d' antan 7«. 
Villonov ton iz pjesme Les Dames du temps 
jadis odjeknut će i Matoševom, nekako u isto 
vrijeme nastalom") villonskom pjesmom Lamen- 
tacije: 


Gdje je miris ruža tihe mladosti, 

Što sam ih u tihom vrtu disao? 

Gdje su tihe suze i tihe radosti, 

S kojima sam prvi psalam pisao 

Onoj, koju ljubljah, jer je nema — zato! 
Gdje je suvo zlato, što je danas blato? 


Gdje je topli pogled Tkalčića, Rouveyrea 7 
Reci, Naša Gospe s notrdamskog škvera! 


u kojoj se spominje drugova i cijele svoje burne mi- 

nule mladosti. . š 
Hipoteze — dašto, jer mogao je Matoš, ponav- 

ljamo, ton i boju villonske balade naći i u pasti- 


2) Hrvatska Sloboda, 26. ožujka 1910., prilog uskrsnom > 


broju. To je datum objave, no pjesma je bez sumnje nastala 
ranije, jer je Matoš, osjetljiv u obradi svojih strofa, ostavljao | 
stihove prema Horacijevom receptu neko vrijeme u ladici. 

šima P. Verlainea, koji je u doba Matoševog dru- 
govanja sa Ed. Championom bio upravo aktuelan, i 
Emila Bergćrata, kojega čita nešto docnije, — no 
svakako upada u oči to villonski nostalgijsko go- 
dište našega boema, a — osim toga — u litferarnoj 
historiji vrijede nešto i datumi. Oni upućuju, pa vi- 
dimo, da se taj isti proces ideološkog utjecanja 
kroz sjećanje opaža i kod trećeg zajedničkog pri- 
jatelja, Andrća Rouveyrea. Jer zašto se mnogo po- 
slije, uz zahvate kasnijeg bodlerizma, uz mnogo 
kasniju mapu A. Rouveyrea Mort de FVAmour 
našao starinski (upravo starinski!) motto iz Char- 
lesa d'Orlćansa: 


Mais ma bouche fait semblant quelle rie 
Quand mainte foiz je sens mon cueur plourer, 


ako to nije daleko sjećanje na studij Pierrea Cham- 
piona i što je zapravo heineovsko-matoševska suza 
kroz smijeh?... Ne radi se, razumije se, o direkt- 
noj upotrebi prijateljskih inspiracija, no vi već raza- 
birete srodnost tih mladih temperamenata, u slavnoj 
knjižari na Seini i vjerovatnost njihovih razgovora 
u časovima ozbiljnosti... 

Mladi knjižarov sin Edouard, bibliofil kojemu 
riječ »život knjig&« nije tek pjesničkom metaforom, 
poznanik mnogih glasovitih književnika, i sam knji- 
ževnik i lični prijatelj M. Barrčsa i Sully-Prudhom- 
mea, naslijedio je po očevoj smrti (1913.) radnju, iz 
koje su pod njegovom ličnom redakcijom izašla 
monumentalna kompletna kritična izdanja Rabelai- 
sa, Stendhala, Mćrimćea, Gćrarda de Nervala i dr.!9) 


19) Od 1. siječnja 1911. nalazi se >»Librairie ancienne 
Honorć Champion« na Quai Malaquais br. 5, u starom aristo- 
kratskom hotelu; iz kojega nekad ruska barunica Korff s »li- 
jepim Fersenom«, junačkim barunom, organizovaše neuspjeli 
bijeg Marije Antoinette, njezinog muža i djeteta u Varennes. 
(L6o Mouton: Le Quai Malaquais No 5; Marquis de Roche- 
gude et Maurice Dumolin: Guide pratique A travers le Vieux 
Paris.) Knjižara Edouarda Championa je danas jedan od naj- 
Većih i najčuvenijih nakladničkih zavoda u Parizu i uopće 
u Francuskoj. — Kratka bilješka o Edouardu Championu u 

Rođen u Parizu 1882., odsluživši u velikom ratu kao 
dobrovoljac, demobiliziran kao poručnik, vitez Le- 
gije Časti, on je bio vazda osjetljiv za okolinu, u 
kojoj se od djetinjstva kretao i s kojom je kao 
pomoćnik svojega oca bio tako reći familijaran. Naj- 
novija knjiga Pierrea Championa Mon vieux 
quartier i Edouardove literarne konferencije po 
svim američkim sveučilištima o Parizu, Marcelu 
Proustu, tajnim laboratorijima iz kojih izlazi veliki 
rječnik Akademije, pa o Mauroisu, Montherlantu 
— dokazom su, da braća Championi znadu sve o 
staroj i o novoj francuskoj književnosti i historiji, 
intimni povrh toga sa svim kućama i ukućanima 
bulvarsenžermenske aristokracije tamo od Quai 
d'Orsaya pa do bulvara Saint-Michel. Izdavši kriti- 
čno izdanje Montaignea, svoje razgovore sa Sully- 
Prudhommeom, djelo Choderlos de Laclosa (autor 
»Opasnih veza«) »O odgoju žene« s neizdatim Bau- 
delaireovim opaskama, zatim komentar mislima 
Chateaubriandovim i rukopis njegovoga sluge Juliena 
»Put od Pariza do Jerusolima«, koji šalje Matošu u 
Zagreb i o kome Matoš pisaše,“) te zanoseći se 
djelom malo poznatog oca parnasovaca i mistika 
Louisa Mćnarda kao i političkim i religioznim mislima 
Fustel de Coulangesa — Edouard Champion, i ako 
za deset godina mlađi, bio je kao stvoren da daje 
žednome Hrvatu informacije, pobude i potrebna ob- 
jašnjenja. Matoš je bio sretan i presretan, što je 
mogao da nađe takovu zgodu, i kako se uvijek po- 
nosio svojim pariskim društvom, tako je s pravom 
mogao da se diči i blizinom te učene pariske poro- 
dice, čiji je upliv, izravan ili neizravan, morao na 
njega biti ogroman. Već sama imena predmeta, ko- 
jima se bave braća Championi, dokazom su, kako 
su plodni i korisni morali biti ovi direktni ili indi- 


pomenutom broju The Paris Timesa, a o njegovim petmje- 
sečnim konferencijama u Americi vidi Comoedia, 2 fćvrier 
1927 (>La belle vie des Amećricains et la culture frangaise. — 
Un entretien avec M. Edouard Champion«.) 

11) U feljtonu Literarne opazke . 

rektni susretaji s njima. O svemu, o čemu pišu oni, 
piše i Matoš, samo što Matoš ne daje velikih, pot- 
punih i temeljitih, t. zv. akademijskih monografija. 
To ne bi odgovaralo ni prirodi Matoševoj. To je 
uostalom bilo i nemoguće. Championi su bili bogati 
mladi Parizlije, spremajući se za najozbiljniju  ka- 
rijeru učenjaka, a Matoš, jadan, bio je siromašan 
novinar iz neke daleke zemlje, bez ikakovih sred- 
stava i uvijek u lovu za ručkom ili pozajmicom. Oni 
bijahu doma, u sređenim prilikama, imahu na raspo- 
loženju sva vrela obrazovanja, a Matoš bijaše vojni 
bjegunac, emigrant, prisiljen da radi brzo i mogavši 
tek s najvećim naporom da sjedne za najbogatiju 
trpezu duha na svijetu, koja se zove Pariz. Pa ipak 
ih je on, u svojim pravim oblastima, u svakom po- 
gledu dostizao i bio s njima nesamo na jednakoj 
visini, nego ih čak — fantazijom i kao stvaralac! 
— i prestizao... 

— Votre Mat6s? Il crevait defaim 
et de misčre; cest Rouveyre qui l'a 
sauvć, — reče mi Edouard Champion tonom spo- 
čitavanja, kao da se čudi, kako je to uopće bilo mo- 
guće. 

I jest — Rouveyre je spasio Matoša od fizičke 
smrti u Parizu, davši mu hrane za tijelo, a kuća 
Championovih na seinskom keju spasila je Matoša 
od smrti duševne. »Nahranio sam se du- 
ševne hrane do oboljelosti«, veli Matoš 
u »Pečalbi« i baš od tih vremena svojega poznan- 
stva sa Championom kudikamo više od savremene i 
moderne cijeni staru francusku književnost — od 
Villona preko Ronsardove škole do velikih humani- 
sta Revolucije (koje čita u jeftinim izdanjima L. 
Parisota) i do velikih klasika romantike, Odgojivši 
u gradu knjiga ukus na manifestacijama zbiljske 
veličine, Matoš će odsele preferirati samo ono, što je 
uistinu veliko. ' 

i i ik: jedan od 
to vrijeme slika ga izvrstan slikar, »jedan od 
najboljih Darik drugova« ,) Ernest L. čojeseh : 
to je uz tridesetak = našeg Branka Pe 
jbolji č ortre. 
i raeite Gubelin! Il est a 
aussi! — uzdahnuo je Rouveyre, kad mu ara 
zah Matošev portre u »Pečalbi«. A onda . g 
govor na Matoša: — Il6taitgćniah ev, 2 
ment,sarement. —1I pokazavši na sliku: ak 
yaquelquechosede foudansses ye : a 
Taj Rouveyre! Čini se, da je on živio bosni in 
prijateljstva, živući odnedavna samo za . oi 
Nikad ne ću zaboraviti svojih posjeta k =. roba 
u njegovu stanu na brd. St-Michelu, mojih u oi 
(1) razgovora s njegovim lakajem, pa razgo o 
s karikaturistom u Cafe du Cercle, gdje * on, Ne 
slavan i spremajući upravo uspomene o, s “ 
Apollinaireu i R. de Gourmontu, crnim . j s 
stom fine ruke vodijaše putem, kuda su ne a 
Matoš, on i Zvan, na m Gospođa. 
iši putovi sa Championima? 
a našeg »Gustla«, kako je izašao : e 
vene knjižare na »najslavnije 1 najljepše orao : 
svijetu« (A. France) na kejeve između Louv rat 
Notre-Dame! »Na tom kamenitom bajiru, . a 
ranom ovi o a S golove oči shadetde-a 
jima vise jalove udice : u 
TEćaddličare): _; starog, žutog ik ed 
i starog kao drevni, crvotočni. folijant, uzduž e 
zidina, punih ćorsokaka sa historijskim . a 
gdje življaše Zolina Tereza Raquin, gdje še m. 
cine, Moličre, Voltaire i Napoleon, tu mu ma 
najljepše pariske časove.«"*) Izvjesno se a ri ća 
željeznu ogradu Pont-des-Arts-a, zagledao kade 5 
lene valove Seine i zaboravio sve svagdašnje io 
i nevolje. Vidi pred sobom, posve blizu, . ze 
i pročelje Mazarinove palače s glomaznom 


12) Pečalba, str. 186. 
13) Ogledi, str. 63. 


140 


com Novca pozadi, a u daljini, iza starog požućelog 
Pont-Neuf-a preko dva seinska rukava, što grle 
Palais de Justice sa posljednjim plačem Marije An- 
toinette i zanosnim vrškom Sainte-Chapelle, vinula 
se Notre-Dame iza sivih kućetina, čipkasti Hotel de 
Ville, Toranj Sv. Jakova i zvonici od nekih desetak 
crkava. Apoteoza Pariza sa stotinom šarenih zabata 
na stotini ogromnih kuća! (Ako je dan maglen, a 
sivi nam horizont približi sva ta čuda, onda ona 
ispanu kao neke sive, povećane i sablasne sjenke, 
no ako je sunčan dan, sve se te ljepote razviju u 
divne, neopisive reljefe i sve se reda na lazurnom 
emalju neba, koje kroz dim sa lađa i ljepotu sta- 
bala prosipa blagu, duboku i trepeljivu svjetlost.) 
Mostom sanjar& polazi Matoš dalje, uz vjekoviti 
Louvre, i gleda »taj stari, suncem genija i slave po- 
zlaćeni seinski quai«,“ gleda preko Seine kuću 
Championovih, gdje je našao prijatelje, i osjeća, da 
kao dijete, kao brat voli taj Grad, taj sveti, dobri 
i divni Grad, gdje je došao da radi i nađe Njega, 
Lučonošu, Oca Znanja. Sve je za čas pustio i sav 
se prepustio samo gledanju, pa ga sad grli očima i 
osjeća — što li osjeća? — da se sav, do posljed- 
njeg atoma svojega bića mijenja, transformira, i 
da u njega ulaze čudnovati zakoni Mjere i Sklada. 
Čarolijom Pariza postaje strog, najviše strog prama 
sebi. Sve, što je dosad uradio, nije ništa. Treba ra- 
diti, još raditi i uvijek raditi, parafrazirajući izreku 
na Dantonovom spomeniku. Ne mari, što sutra 
možda ne će ručati. Na to i ne misli. U džepu mu 
par franaka, što ih »posudi« od Rouveyrea ili 
Championa, ili one sirotinje Golberga, ili mu ih po- 
sla koja dobra duša iz Hrvatske. Možda čak ni to, 
no — is tim se može. Tako živu legije Kolumba, 
Robinzona, pirata i lovaca duha, što su kao i on 
došli ovamo, pa kao kroz san, kroz maglu spješe 
prema Znanju i Savršenstvu: — svi jure kao oblak 
istoj meti, pa će jedni — poslije neopisivih strada- 


14) Literarne opazke. 


141 


4 PI 3 + x H eći 
a — skrenuti u ludnicu, drugi u bolnicu, tr 
os giljotinu, a rijetki će se — per aspera ad aja 
— dovinuti cilja, koji je jednima Pa. 
gloire des Lettres, a drugima Umjetnost — 
i des Arts! 
ua kasa brbljahu na krovovima Po mn 
Hrvatska bijaše iz te sjajne daljine tako sitna, tako 
malena kao hrvatski literatić u Parizu Richelieua i 


andio 
Napoleona 3 (Iz nedovršene Matoševe biografije.) 


15) Ibid. 

DOBRIŠA CESARIĆ 


TRUBAČ SA SEINE 
(Matoš u Parizu) 


Moja je soba tako jadno mala, 

Da ne bih u njoj izdržati mogo, 

Da mi oči ne sanjaju budne. 

Al ne ropćem. Sudbini velim: Hvala, 
Jer mojoj bijedi čudan sjaj je dala, 
I moje patnje nisu uzaludne. 


Danas sam opet ručć samo čaj, 

Al vlažna blagost sja u mome oku: 
Ja opet mislim na svoj rodni kraj. 

I čežnja preobražava mi javu: 

Sa Quai-a mjesto Seine čujem Savu, 
I Tuškanac mi šumi iz aleja. 


Na domovini dvostruka je sjena. 
Baca je Pešta i baca je Beč, 

Ona je sva u crno zavijena 

— Ne čuje, Majko, nitko tvoju riječ! 
Mrmori, diše more, teče Drava, 

A između njih jedna zemlja spava. 


Pod vedrim nebom slobodnog Pariza 
Koliko puta tuga me je srela 

U vrevi Etoila, Saint-Michele-a! 

O bože moj, tu treba biti jak ! 

U tome svijetlu još me jače boli 
Rođene moje grude gluhi mrak. 


Udišem Pariz. Smjelim bijegom spasih 
Slobodnu dušu, ali ja sam sin, 


A mojoj majci sve su sjeđe vlasi. 


Ja žene nemam, a ni druga nemam. 
Što još imadem? Samo jezik svoj, 
U koji život svoga srca spremam. 


Zanosi, misli, ritmovi i rime! RADOVAN ŽILIĆ 
Ja bezimen u bezimenu mnoštvu | 
Daleko negdje stječem sebi ime. | 
I muku mučim jadnog dezertera, POSLJEDNJI PETAK MATOŠA 
što zabranjenu domovinu sanja ' : 

Na hartiji, u potezima pera. (po neobjelodanjenom pismu Matoša nedugo prije smrti) 


Pero... ta mala, ta obična stvar, 


A _ kako živa, kako puna snage! U stvari je dah lišća 

Kad iz njeg teče novih riječi čar, i sjećanje mrtvaca. 

Omamljuju me kao govor drage. ' Tišino, što si se spustila na 

Sva utjeha je u tom malom peru, : : : mene, 
izvedi slobodu, što mozgom koraca, 


Što iz njeg teče, smije se i plače, 
I sja i grije i vraća mi vjeru. : h 
Pritegni vjetar u sobu, 


. s. rr goni | da ženi raskine bluzu 
i moja bajko, ti moja davnino: | imeni otare znoji i = 
Ti porobljeni, oteti mi kraju! j životu suzu na + ropi; 
Gle jadni dezerter ti daje dar, : 
Bogatiji no kraljevi ga daju, Ski ae 
I sav je ljubav, pobuna i žar. Sutiš i dišeš. 
Od daha tek podovi šušte, 
id o NIKA rele domi 
a ine a svo vijeću, o da zmije svoi : u 
Ja ne ću, ne ću, ne ću da se smirim, ' J oje godine ljušte. 
Ko svježi vjetar u sparinu pirim, Dah i ooEg m 
A kada umor svlada duše lijene, i e na asi moje X 
Na otpor trubim ja trubač sa Seine! ći, što pale grozničavi krijes. 
| Prelij u se nemir tijela, 
Što mi je plaća? Mržnja gmizavaca, ne vuci u sobu lijes. 
Što svoje blato lijepe o moj glas. 
Al ja pred licem roda stojim vedar. Nagradi stijen soXi 
Za hljeb slobode prilažem svoj klas; pa pika : . krmi . 
Zar nije zlatan i bogat i jedar? . GrkHan češ jim pljesnivim dahom, 
ž rkljan žeže kao samoća. 


e Ja ga žni 
(Savremenik 1936. br. 1.) ga navlažujem strahom. 

VJEKOSLAV MAJER 


NA GROBU MATOŠA 


Tko te među mirne svrsti? 
Ti, pa da si miran?! 
Umorno su pali prsti. 
Komad je dosviran. 


Kao izsvirano cello 
ležiš tu u tami. 

Tvoje izmožđeno tijelo 
više zvuk ne mami, 


Uništila svirka strasna 
sumornog svirača. 

Čuva pjesma — urna krasna — 
suze tvoga plača. 


Kadkad na grob list ti pane; 
vrti se u plesu. . 

Idu ljudi. Šume grane. 
Možda u svom lijesu 


misliš da to bije voda 

o obale Seine. 

I! da tvoje društvo hoda 
noću od Matejne. 


Tko te među mirne svrsti? 
Ti, pa da si miran?! 
Umorno su pali prsti, 
Komad je dosviran. 

DR. IVAN ESIH 


ŽIVI MATOŠ 


»Mi bo ljubimo Hrvatsku, 
jer ljubimo sebe.« 


(Kod kuće: Plač drugi.) 


Svaka šetnja kroz povijest književnosti svih vre- 
mena i naroda vodi nas mimo grobove s epitafima, 
na kojima se jedva ime može pročitati. Dok je mnogi, 
danas zaboravljeni književnik živio, sam on ili nje- 
govi najbliži vjerovali su, da će dugo i dugo prkositi 
zubu vremena i da će kasnija pokoljenja samo pro- 
duživati njegovu prekogrobnu ekzistenciju. 

Antuh Gustav Matoš počiva na Mirogoju, a nje- 
gov epitaf čitljiviji je danas nego li na dan, kada 
je postavljen, jer su njegova djela prava duhovna 
svojina u svijesti današnjih naših naraštaja, koji će 
širiti i prenositi kult Matoševa stvaralačkog duha u 
dalje naraštaje. 

Iz svake trajne umjetnine, koja se prenosi iz na- 
raštaja u naraštaj, govori nam cijeli narod ili barem 
velik njegov dio. Svaki posmatrač ili estetski uživač 
jednog djela živi u atmosferi narodnosti, koje je 
član. 

Matoševa neka djela aforizmi, stihovi uistinu žive 
u nama, žive u velikom dijelu naroda i Matoš je to 
izvojštio samo unutrašnjom snagom i duhovnim 
vrednotama svoga djela, a nipošto ne pod priti- 
skom škole, niti zbog nekoga modernog, svemoćnog 
literarnog snobizma, koga Nijemci zovu »Bildungs- 
heuchelei.« 

Matoš je postavio čovjeka Hrvata kao konkretnu 
ličnost u tom svijetu i u svom vremenu, koje je već 
Pool ugrožavati sa svih strana duševna i moralna 

a. 

Elementi, koji su sačinjavali njegovu ličnost, bili 
su: narodna svijest i plemeniti kozmopolitizam, pro- 

Eet humanom demokracijom. Matoš je privlačio Hr- 
vate k Francuskoj i njezinu središtu Parizu, tom 
malom mozgu čovječanstva. Svojim vlastitim živo- 
tom i radom Matoš je zasvjedočio, da se može biti 
Hrvat i Evropejac u isti mah. 

Čemu zahvaljuju Matoševa djela svoju životnu 
snagu ? 

Samo jedan letimični prosjek kroz vremenske 
epohe u razvitku literature pokazuje nam, da ima 
jedan praizvor inspiracije za sve umjetnike svih na- 
roda, koji je opće ljudski i koji je star kao umjet- 
nost sama: to je ljubav prema domovini. 

Već na pragu svjetske literature susrećemo ovaj 
stih: 


»Eis oionos aristos aminesthai peri patres«. 
(Vrijedi samo jedan najbolji znamen: zaštititi 
domovinu). 

Homer, »Ilijada«, 12, 243 


Iako se kroz stoljeća i tisućljeća opjevavala 
ljubav prema domovini, ipak je Matoš u svojoj ro- 
đoljubnoj poeziji dotaknuo i zabrujio novom stru- 
nom, izrekao je svoje misli i čuvstva tako, »kao da 
to nikada prije toga nije bilo rečeno.« Osebujnost 
izraza početak je i konac svake umjetnosti. Matošev 
boravak izvan domovine potencirao je i iskristalizi- 
rao njegovu ljubav prema Hrvatskoj. 

U svojim »Ogledima« (»Hrvatska knjižara«, Za- 
dar, 1905.) odrazuje se Matoševo rodoljublje u ovim 
zanosnim i iskrenim riječima: 

»— Kroacijo, majko moja! — Hrvatska, bakljo 
mojih tamnih putova, tvrdi kruše mojih nevolja, 
guzno uzglavlje mog progonstva! Kroacijo, jedina, 
posljednja boginjo moga buntovničkog bogomračja! 


Pruži mi kraljevsku, prosjačku ruku i ti ćeš dihati: 


i bitisati dotle, dok bude biti i dihati posljednje 
tvoje dijete. Diži se Hrvatsko! Jer i ako smo sami i 
slabi, u početku bijaše hrvatska riječ i riječ Hrvat 
ska će biti djelo!« 

U duši mu je neprekidno tinjala želja da se vrati 
u domovinu što s€ vidi iz njegova pisma iz Ženeve 
K. Hčrmannu u Sarajevo (7. XII. 1898.): »Nadah 
se, da ću se prigodom jubileja moći vratiti u Hr- 
vatsku i ta je nada propala!« (vjerovao je naime u 
amnestiju prilikom 50-te obljetnice stupanja Franje 
Josipa na prijestolje; v. Rudolf Zaplata (Sarajevo) 
u zagrebačkom »Jutarnjem listu« (17. I. 1937.): 
»Antun Gustav Matoš kao vojni bjegunac«). 

Matoša je osvojila narodna psihika, i to ne samo 
u čuvstvu nego i u samoj svijesti, a tko jednom 
osjeti opće narodno bilo, taj ne može bez dramatskog 
uzbuđenja misliti o narodu u trima aspektima vre- 
mena. 

Kao što je u djelima Stanislawa Wyspianskog u 
središtu krakowski Wawel i Wisla, tako je Matoš 
zanesen za Zagreb i Hrvatsku stvarajući djela u vi- 
ziji historijskog života. 

Matoš nije slijepo ljubio domovinu. Uvijek je 
oštro istupao protiv kukavne, ćiftinske i »beamter- 
ske Hrvatske«. 

»Da je cijela Hrvatska Zagreb, veli Matoš, ne bi 
bilo više Hrvatske. Da nema sela, ne bi više bilo 
hrvatskog Zagreba«, ističe Matoš živu istinu, prije 
nego što su bile poznate demografske i populacioni- 
stičke statistike. »Jer Hrvatska gi bio i u Hrvatsku 
se moraš obratiti, neharni sine hrvatski!« govori 
Matoš i današnjim generacijama. 

Njegova je ljubav i prema našem pejzažu jednako 
topla. 

»Drugi tuđinski kraj može biti sličan ovome, ali 
ga toliko ne razumijem, jer nisam njegov plod, jer 
mi govori tuđim jezikom... Bilje, brda, zvijezde i 
mjesečina govore u Hrvatskoj istim jezikom kao 
Hrvati.« 

I u svojim bezbrojnim miscellanea i silvae rerum 
Matoš je ustajao protiv bigote-rodoljuba, protiv vi- 
teza-patriote s obilnim zalihama fraza težeći za hu- 
manističkim idealom: »vir bonus«. 

Drugi korijen, iz kojega izrastoše Matoševa djela, 
je njegova neustrašiva borba: borio se za duhovnu 
slobodu, svoju i tuđu. I kritika sa stanovišta histo- 
rijskog materijalizma, koja može pronaći u svakom 


radu svakoga književnika tragove malograđanskog | 


mentaliteta, ipak priznaje A. G. Matošu »njegova 
nastojanja i borbe za slobođu duha, slobodu naroda 
1 slobodu pojedinaca«, koja će biti i ostati vječno 
živa. Takva su i danas. Matoš po njima postoji i 
danas«. (Milivoj Magdić: »A. G. Matoš«, »Likovi«, 
br. 3. Zagreb, 1936.) Prema tome A. G. Matoš jest 
i ostat će klasični krunski svjedok za onaj prosvjet- 
ljeni duhovni individualizam, kojemu se i danas s de- 
sna i s lijeva bezuspješno negira pravo na život. 

Pjesnici se mogu podijeliti u dvije skupine, već 
prema tome, kakav je njihov odnos prema životu, 
da li je pozitivan (optimisti) ili je negativan (pe- 
gimisti). Ta je dioba u stvari izvanestetička, jer je 
fundamentum divisionis filozofski, a ne umjetnički, 
Matoš je bio u prvoj skupini pjesnika, 

»Opet vjerujem u sreću, u dobrotu, u ljude« piše 
iz Ženeve uredniku sarajevske »Nađe« Kosti Hdr- 
mannu. (22. IV. 1898.) 

Prognani Matoš iz dubine duše kliče: »Iskorije- 
njena, proletarska, pučinom bijelog svijeta raspršena 
Hrvatska, Hrvatska iseljenika, radnika i pustolova 
nije bez ideala«. Na drugom mjestu kaže: Zagorac 
je zub te zemlje i ne da se iščupati bez velike boli. 
Kao Racineov pravdaš, kao francuski seljak ne odđ- 
vaja se od grunta, ne možeš ga kolonizirati. Gdje je 
Hrvatska najbjednija, tu je najhrvatskija. U Krie- 
žinoj varijanti glasi ista misao: 

Sors bona Krobota: emigrare domo 
če pravi človek je, kmet, bogec i home. 


M. Krleža: Balade Petrice Kerempuha. . 


Pođemo li samo od umjetnika i njegove dušev- 
nosti, moramo se u prvom redu posavjetovati s psi- 
hologijom odnosno karakterologijom i naukom o 
temperamentima. 

Tri gu temeljna tipa: vidni tipovi (optički, vi- 
zuelni), koji imaju osobitno snažne, fine, diferenci- 
rane predodžbe vida, tipovi sluha (akustički, audi- 
tivni) i napokon motorički ili kinestetički tipovi. 

Nije samo primanje predodžbi i poimanje nego i 
samo mišljenje u najširem smislu t. j. upoređiva- 
nje, spajanje i razdvajanje pojmova ovladano pre- 
dodžbama one vrste, koju odnosni tip označuje. 

Mnogo ljudi pripada mješovitim tipovima t. j. 
imaju za različna područja jednaku nadarenost. K vi- 
zuelnom tipu redovno pripadaju slikari, auditivnom 
glazbenici, dok se kinestetički tip afirmira u glumač- 
koj i plesnoj umjetnosti. 

Kojemu tipu pripadaju pjesnici? Kako su to sve 
plastički tipovi, možda ne pripadaju nijednom od 
njih, jer pjesnik stvara čistu misaonu ljepotu. Na 
jednoj je strani pjesničko stvaranje a na drugoj je 
užitak od pjesničkih djela. Taj užitak svakomu je 
od nas mnogo poznatiji, pristupniji i jasniji nego 
pjesničko stvaranje, koje sadržava mnogo nesvijesnih 
elemenata i poezija je uopće jedna od najkomplici- 
ranijih duševnih zbivanja. 

Matoš poput svoga uzora Baudelaire-a o kojem 
je napisao iscrpljivu monografiju osjeća, da »hoje 
zvuče, zvuci mirišu, mirisi sjaju«. 

Matoš je muzikalan osjetljiv na sve podražaje, 
utiske i dojmove. Prirodan je i iskren subjektivan, a 
ogledao se s podjednakim uspjesima u eseju noveli, 
pjesmama i crticama, 

Velike književničke pojave u cjelokupnom svom 
stvaranju ujedinjuju sva tri tipa u jednakoj snazi. 
Matoševa književnička riječ (neka nas nipošto ne 
smeta tvrdnja Ibsenova skalda, da su najkrasnije 
one pjesme, koje nisu rođene!) nije do danas u 
mnogom pogledu natkriljena. I zato je Matoš knji- 
ževnik sadašnjice. 

Cjelokupni dojam, onaj temeljni dojam, koji u 
nama izaziva Matoševa poezija, nije šarolik, nego je- 
dinstven, jer je izazvan jedinstvenim raspoloženjem 
njezinih sastavnih dijelova. To je, da se slikovito 

“izrazim sa češkim specijalistom u problemima su- 
vremene estetike drom Otokarom Zichom kao da je 


pod jedinstvenim plaštem, odnosno kao da je pod- 


morski kabel, koji u stvari sadržava brojne elek- 
trične žice. Samo analiza toga kabela pokazuje nam, 
da je ono, što je prema vani izgledalo kao jedin- 
stvena žica, u stvari snop žica. Postići to jedinstveno 
raspoloženje, dakako je prije svega pjesnikova za- 
daća. Svaki od navedenih sastavnih dijelova ima 
svoje vlastito raspoloženje. Matoš uspijeva, da te 
gastavne dijelove bira tako, da se sva raspoloženja 
djelomično slažu i da se fuzioniraju u rezultatu u 
jedinstveno raspoloženje. Psihološki je zakon, da u 
jedno te isto vrijeme ne može biti u našoj duši više 
nego jedan osjećaj. Ako primamo različne osjećaje, 
onda se oni prilagođuju uzajamno i podliježu obično 
najjačem osjećaju, a stapaju se uvijek u savršenu 
cjelinu prilagođujući se većem. 

Svako umjetničko djelo tendira svijesno ili ne- 
svijesno, da prevlada ranu smrt. Tu su ideju prema 
najvećem češkom kritiku F. X. Šaldi odnjegovali 
humanisti renessaince. U tom ima nečega pogan- 
skoga. Prema običnom čovjeku, koji se otkupljuje 
vjerom, hoće umjetnik, da se osigura nadopumbe- 
nom idejom besmrtnosti djela. 

Djelo je trajnije, što je manje izražaj pjesniko- 
vog »ja«. Ako pjesničko djelo ima veću trajnost, 
onda ono uistinu ne smije biti izraz samo pjesni- 
kova »ja« nego cijele ličnosti i to dublje i više lič- 
nosti, iz koje rastu nove stvarnosti i životne mo- 
gućnosti. 

Besmrtnost je prema Šaldi nešto, za čim pravi 


pjesnik ni ne čezne, jer je to samo pustoš i praz- 


nina i nije to intenzivno svladavanje života. Napro- 
tiv pravi pjesnik čezne za vječnosti. A vječnost će 
steći stvaranjem, koje oblikuje novu realnost, nove 
vrednote. Vječnost prema besmrtnosti znači »svijet 
vrednota«. F. X. Šalda: »O tak zvanć nesmrtelnosti 
dila basnickćho« (Nakl. Girgala, Praha, 1928. str. 
42). i 

Matoš ide u red tih pjesnika. U svakoj je knji- 
ževnoj pojavi znatan i sociološki momenat. Imamo 
pred očima više nego tekst — cijelu književnu po- 
javu. Uzimamo djelo sa njegovim nitima, kojima 
ge držalo života, prije svoga rođenja i sa svim 
mladicama, koje je pustilo u svom ambijentu, pošto 
se javilo u svijet. K nama nije došlo djelo u čistom 
obliku teksta, nego s marginalijama, koje su ispi- 
sali kritici i javnost. Te su marginalije učvrstile 
Matoševu reputaciju. 

Matoševo izražavanje odlikuje se stvaralačkim 
principom. Iskače iz neposrednog stanovišta prema 
životu, prema, životnoj nuždi i čežnji za jednim svi- 
jetom, koji odgovara po sadržaju, poretku i razvitku 
našim najdubljim zahtjevima. 

Matoš je — premda je sam bio član ove ili one 
omladinske ili političke skupine — osjećao, kako je 
nezgodno, ako cijeloga čovjeka, sa cijelom njego- 
vom mnogostrukom sadržinom, navlačimo na jednu 
pomodnu krilaticu. (Dr. A. Barac: »Predavanje o 
A. G. Matošu« u Wiesnerovoj knjizi »A. G. Matoš in 
memoriam«, 1934.) 

Broj Matoševih aforizama i stihova, koji žive u 
duhovnoj riznici Hrvata, kao da postaje sve veći, 

Jedna se djela vraćaju u život, odakle su i crp- 
ljena, a druga idu u biblioteke na police, gdje mirno 


počivaju. 


Matoševa djela prodrla su u život: ona su u 
svojim temeljnim elementima imanentna u svijesti 
našega kulturnog općinstva. 

Kad je Matoš prije dvadeset i nekoliko godina posljed- 
nji put umočio svoje slobodđoumno pero, pa sve do danas, 
živio je on trajno svojom borbenošću i umjetničkom sna« 
gom u nizu kasnijih generacija. Može se reći bez pretjeri- 
vanja, da nema kod nas književnika, koji se nije zanosio i 
ođuševljavao njegovim slovima. Zato je samo po sebi ra- 
zumljivo, što se pred nepunu godinu dana skupilo nekoliko 
mladih ljudi, književnika i javnih radnika, koji su si stavili 
u zadaću, da pokrenu akciju za podignuće Matoševog spo- 
menika. Na prvom se je sastanku odbor konstituirao i pri- 
javio vlastima kako slijedi: predsjednik dr. Branimir Iva- 
kić, tajnik Branimir Gršković, blagajnik Alfred Bauman, 
odbornici dr. Ivan Esih, Josip Pavičić i Radovan Žilić. Od- 
bor je odmah počeo s intenzivnim radom prikupljajući ma- 
terijalna sredstva i vršeći propagandu po novinama u okviru 
svojih mogućnosti. Već pri samom početku njegova rada 
moglo se vidjeti, da je usprkos svih poteškoća njegovo na- 
stojanje našlo živ odaziv u svim slojevima hrvatskog na- 
roda, te ima nade, da će njegov rad biti ubrzo krunisan 
potpunim uspjehom. Izaslanici odbora posjetili su dra. Vlatka 
Mačka i predali mu na spomen ukusno izrađenu plaketu 
s Matoševim likom. 

Izradbu spomenika povjerio je odbor kiparu R. Ivan- 
koviću, koji je već dovršio kip u gipsu, pa se započelo s li- 
jevanjem u bronci. Odbor se pouzdano nada, da će ga čitava 
javnost svestrano pripomoći u njegovom nastojanju, da se 
nabave materijalna sredstva za dovršenje spomenika i nje- 
govo postavljanje otkupijajući ovu spomenicu. 

Dr. BRANIMIR IVAKIČ: UVODNA RIJEČ 
Dr. MILAN OGRIZOVIĆ: ARTISTA 

Dr. ANTUN BARAC: MATOŠEVA LIRIKA 
VLADIMIR LUNAČEK: MATOŠ 


KSAVER ŠANDOR GJALSKI: NEKOJE USPOMENE 
NA MATOŠA a 


LJUBO WIESNER: NAD VERSIMA A. G. MATOŠA 


VJEKOSLAV MAJER: PLINSKA LATERNA NA 
GRIČU . 


RADOVAN ŽILIĆ: MODRI GRAD . 


Dr. BOŽA S. NIKOLAJEVIĆ: MATOŠEVI BORAVCI 
U BEOGRADU 


LJUBO WIESNER: MATOŠ U PARIZU 

DOBRIŠA CESARIĆ: TRUBAČ SA SEINE 
RADOVAN ŽILIĆ: POSLJEDNJI PETAK MATOŠA 
VJEKOSLAV MAJER: NA GROBU MATOŠA 

Dr. IVAN ESIH: ŽIVI MATOŠ 

